REGLEMENTĂRI NAŢIONALE PRIVIND SISTEMUL DE PENSII DE STAT 

ÎN ŢĂRI MEMBRE ALE UNIUNII EUROPENE

1. Austria

Securitatea socială austriacă cuprinde două ramuri: cea privind asigurarea socială şi cea referitoare la prestaţiile familiale.

Asigurarea socială are, printre cele patru domenii de interes, asigurarea de pensie. Gestionarea asigurării sociale este asigurată de 25 de instituţii. Asigurarea depinde de activitatea desfăşurată anterior pensionării.

Pentru mineri, notari, angajaţi din sistemul public, lucrători autonomi şi agricultori funcţionează sisteme speciale.
Regimul juridic

Primele reglementări în domeniu datează din anul 1906, fiind implementate încă din anul 1909.


- Legea privind asigurările sociale (BGBl 1955/189) a fost elaborată în 1955, fiind amendată în anul 2006. Legea din 1955 se aplică persoanelor asigurate cu vârsta de minimum 50 de ani la 1 ianuarie 2005.

Pentru lucrătorii autonomi, fermieri, liber profesionişti au fost adoptate legi speciale în anul 1978, care au fost amendate în 2005 şi 2006.


- Legea de armonizare a pensiilor, adoptată pe 18 noiembrie 2004.

Surse de finanţare

Persoanele asigurate contribuie cu 10,25% din venituri, lucrătorii autonomi au contribuţii între 15,25%  şi 20% din venituri – în funcţie de profesie –, fermierii contribuie cu 14,75%, iar angajatorii contribuie cu 12,55% din fondul de salarii.

Guvernul federal acordă o subvenţie de circa 26% din fondul de pensii.

Tipuri de pensii, condiţii şi modalităţi de acordare

Vârsta de pensionare este de 60 de ani pentru femei şi 65 de ani pentru bărbaţi, în cazul pensionării pentru limită de vârstă, cu cel puţin 180 luni de contribuţie în ultimii 30 de ani.

Vârsta de pensionare pentru femeile născute după 1 iunie 1968 va creşte progresiv cu câte 6 luni la fiecare 6 luni, până la atingerea vârstei de 65 de ani.

Cuantumul pensiei pentru limită de vârstă reprezintă 1,88% din valoarea de bază pentru fiecare an de asigurare, urmând să scadă până la 1,78% până în 2009.

Baza de calcul reprezintă media câştigurilor din cei mai favorabili 18 ani. Perioada de evaluare urmează să crească progresiv până în 2028, atingând valoarea de 40 de ani.
Pensionarea anticipată se face la 62 de ani şi 3 luni pentru bărbaţi şi 57 de ani şi 3 luni pentru femei, cu o perioadă între 420 şi 450 luni de contribuţie la asigurări. Vârsta de pensionare anticipată creşte progresiv cu câte 1 lună la fiecare trimestru, pensionarea anticipată fiind prevăzut să înceteze la 1 octombrie 2017.

Pentru condiţii grele de muncă, vârsta de pensionare este de 60 de ani, cu 45 de ani perioadă de asigurare, din care cel puţin 120 de luni desfăşurate în condiţii grele de muncă în ultimele 240 de luni.

În prezent, femeile beneficiază fie de pensia pentru limită de vârstă, fie de cea anticipată, la vârsta de 60 de ani.

Pentru cei cu asigurare care depăşeşte 450 de luni, vârsta de pensionare anticipată este de 60 de ani – pentru cei născuţi înainte de 1 iulie 1950 – şi de 64 de ani pentru bărbaţii născuţi în 1954, cu 45 de ani de contribuţie, respectiv de 55 de ani pentru femei născute înainte de 1 iulie 1955 şi 59 de ani pentru cele născute în 1959, cu 40 de ani de contribuţie.

Cuantumul pensiei anticipate se calculează reducând pensia cu 4,2% pentru fiecare an acordat înaintea vârstei de 65 de ani pentru bărbaţi şi 50 de ani pentru femei, până la o reducere maximă de 15%. Reducerea este de numai 1,8% pe an pentru cei care lucrează în condiţii grele de muncă.

În cazul celor cu asigurare mai mare de 450 de luni, cuantumul pensiei anticipate creşte la 2% din valoarea de bază pentru fiecare an de asigurare până în 2007. Rata va scădea cu 0,05% pe an, între 2007 şi 2010, ajungând la 1,78% în 2011.

Pentru copiii minori în întreţinere, pensionarul primeşte un supliment – limita creşte la 27 de ani pentru copiii care îşi continuă studiile, sau pentru cei cu handicap.
Pensia de invaliditate se acordă pentru pierderea a mai mult de 50% din capacitatea de muncă. Asiguratul trebuie să aibă 60 de luni de contribuţie în ultimii 10 ani, sau un total de 180 de luni de contribuţie pentru o perioadă de 300 de luni de asigurare.

Pentru invaliditate permanentă cuantumul este de 1,88% din valoarea de bază pentru fiecare an de asigurare. Rata va scădea la 1,78% până în 2009.

Valoarea de bază reprezintă câştigul mediu în cei mai favorabili 18 ani. Perioada de calcul va creşte cu câte 12 luni pe an – până în 2028.

Maximul cuantumului pensiei de invaliditate este de 60% din valoarea de bază.
Pensia de urmaş se acordă văduvei/văduvului sau orfanului în urma decesului unei persoane asigurate sau care îndeplineşte condiţiile de contribuţie, sau care era deja pensionat la data decesului.

Văduva/văduvul  primeşte până la 60% din pensia decedatului.
Orfanul primeşte 40% din pensia celui decedat, valoarea fiind de 60% pentru orfanul de ambii părinţi.

În cazul invalidităţii permanente cauzate de accidente de muncă, pensia este de 66,5% din valoarea de bază – în cazul pierderii complete a capacităţii de muncă. Valoarea de bază reprezintă media veniturilor din anul anterior constatării incapacităţii de muncă.

Pentru diferite grade de reducere a capacităţii de muncă, procentul de calcul este stabilit prin Legea din 1955, cu modificările ulterioare.

Văduva (60 ani) sau văduvul (65 ani) primeşte 40% din valoarea de bază a pensiei decedatului în accidentul de muncă. Dacă nu îndeplineşte condiţia de vârstă, cuantumul este de numai 20%. Valoarea de bază reprezintă media veniturilor pe ultimele 12 luni înaintea decesului. 

Orfanii primesc 20% din valoarea de bază, respectiv 30%  în cazul orfanilor de ambii părinţi.
2. Belgia

Regimul juridic
- Decretul regal nr. 50 din 24.10.1967 referitor la pensia pentru limită de vârstă şi pentru soţul supravieţuitor acordată salariaţilor – modificat ulterior;

- Decretul regal din 21.12.1967 referitor la reglementarea generală a regimului de pensii acordate salariaţilor, pentru limită de vârstă şi pentru urmaş, care conţine măsurile Decretului 50, modificat ulterior; 

- Legea din 26.07.1996 referitoare la modernizarea securităţii sociale şi viabilităţii regimului de pensii şi Decretul regal din 23.12.1996 de aplicare a Legii; 

- Legea-program din 27.12.2004; 

- Legea din 23.12.2005 care pune în aplicare Pactul între generaţii. 

Sistemul de asigurări sociale obligatorii belgian este finanţat în general prin cotizaţii ale populaţiei active (salariaţi şi independenţi) căreia i se acordă pensii determinate de venit, de perioadele de cotizare şi de situaţia familială.

Sistemul obligatoriu de pensii belgian, bazat pe principiul repartiţiei, susţine acordarea pensiilor pentru limită de vârstă, pentru invaliditate şi de urmaş.

Sistemul este constituit în trei regimuri: pentru salariaţi, pentru nonsalariaţi şi pentru funcţionari.
Tipuri de pensii

Pensia pentru limită de vârstă este finanţată din cotizaţiile obligatorii din regimul securităţii  sociale. În cele trei regimuri (salariaţi, funcţionari sau independenţi) există diferenţe ale nivelului acestor pensii.

Pensia pentru limită de vârstă este stabilită în funcţie de trei elemente: carieră, salarii şi situaţia familială. 

Pensia are un nivel mai ridicat dacă, în familie, în îngrijirea titularului, se află un partener care nu are drept la pensie. Conform normelor în vigoare, pentru bărbaţi se consideră a avea o carieră completă după 45 de ani de activitate şi pentru femei după 43 de ani. Conform reformei din 1997, în 2009 vor fi aliniate atât vârsta de pensionare, cât şi coeficientul utilizat pentru calculul pensiei.

Vârsta legală pentru pensionare normală este: 65 ani pentru bărbaţi, 63 ani pentru femei (65 ani în 2009). Până în 2009, nivelul pensiei se stabileşte în funcţie de nivelul salariului, durata de asigurare, situaţia familială şi sexul solicitantului.

Nivelul pensiei pentru salariaţi şi independenţi se calculează pe baza unei cariere complexe şi reprezintă 60% din venitul obţinut de-a lungul carierei (pentru cei singuri) şi 75% din venit pentru capii de familie. Există însă un anumit plafon salarial pentru funcţionari, calculul făcându-se în funcţie de venitul din ultimii cinci ani, înmulţit cu numărul anilor de muncă, împărţit la 60.

Formula de calcul a pensiei se aplică persoanelor singure şi celor  căsătorite, diferit pentru femei şi bărbaţi:
	Persoane singure
	           Persoane căsătorite

	Bărbaţi: S x 6% x 1/45
	Bărbaţi: S x 75% x 1/45

	Femei: S x 60% x 1/44
	Femei: S x 75% x 1/44

	                                    S = salariul brut de referinţă


Pensionarea anticipată este posibilă, începând de la vârsta de 60 pentru femei şi bărbaţi, cu condiţia ca beneficiarul să aibă 35 de ani de cotizare (pentru salariaţi şi independenţi) sau minimum 5 ani pentru funcţionari.

Stabilirea pensiei minimale depinde de mecanisme diferite. Pentru salariaţi, pensia minimă se acordă dacă au o carieră de cel puţin 15 ani. Pentru o carieră completă se ia în calcul venitul minim garantat (14.810 euro pe an). Pentru funcţionari, pensia minimă garantată se acordă după 20 de ani de serviciu.

În 2007, pentru o persoană singură s-a acordat o pensie de 885 euro lunar şi 1100 euro lunar pentru o persoană căsătorită. În anul 2005, pensia minimă s-a ridicat la nivelul de 10.396 euro anual. Personale cu vârsta de 65 ani sau peste, cu venit insuficient, primesc asistenţă socială, dintr-un fond de garantare a resurselor pentru persoanele în vârstă (GRAPA).

 Legea din 23.12.2005 referitoare la pactul de solidaritate între generaţii a introdus un bonus de pensie în favoarea salariaţilor care îşi prelungesc activitatea profesională. 

Există reguli anticumul, astfel încât titularul poate, doar într‑o anumită limită, să adauge la pensie un venit din activitate. Pensiile pentru limită de vârstă nu pot fi primite în acelaşi timp cu indemnizaţii de securitate socială. În Belgia, sunt reglementate şi situaţiile de separare sau divorţ. Separarea nu modifică drepturile individuale ale soţilor. În situaţie de divorţ, se obţine o pensie pentru o persoană singură. În caz de recăsătorie, se poate obţine o pensie de familie. Ex‑soţul obţine o parte a pensiei, ţinând cont de activitatea pe perioada căsătoriei.

Pensia pentru soţul supravieţuitor

Soţul supravieţuitor poate obţine pensia soţului decedat, cu condiţia să aibă vârsta de minimum 45 de ani sau o incapacitate permanentă de muncă de peste 66%  sau dacă are în îngrijire un copil, cu condiţia ca durata căsătoriei să fi fost de cel puţin un an. Această ultimă condiţie nu mai este valabilă în cazul în care din căsătorie a rezultat un copil. 

Dreptul la pensia pentru soţul supravieţuitor este suspendat în caz de recăsătorie sau dacă soţul nu solicită pensia. Nivelul pensiei soţului supravieţuitor este egal cu 80% din pensia asiguratului decedat, calculată ca pensie de familie. În cazul în care cariera asiguratului decedat este completă, nivelul pensiei soţului supravieţuitor nu poate fi inferior nivelului minim (10.436,93 euro pe an). Dacă nu sunt îndeplinite condiţiile de vârstă sau de durată a căsătoriei, se poate obţine o pensie pentru soţul supravieţuitor temporară, pentru de 12 luni.

Conform legislaţiei belgiene, cumulul unei pensii pentru soţul supravieţuitor cu una sau mai multe pensii personale nu este posibil, decât în limita a 110% din nivelul pensiei de urmaş, multiplicat cu fracţia inversă a carierei. Din căsătorii succesive nu se poate încasa decât pensia de urmaş cu cel mai ridicat nivel. Pensia pentru soţul supravieţuitor poate fi cumulată, numai în anumite limite, în funcţie de activitatea profesională.

3. Bulgaria

Regimul juridic:

- Codul asigurărilor sociale (1999) amendat în 2003;

- Legea bugetului asigurărilor sociale de stat (2007);

- Legea privind integrarea persoanelor cu disabilităţi (2004);

- Decretul nr. 21 al Consiliului de Miniştri din 2006 privind stabilirea unui nou cuantum al pensiilor sociale pentru limită de vârstă;

- Legea privind asistenţa socială (1998). 

Tipuri de pensii:

Pensia pentru limită de vârstă este acordată la împlinirea vârstei de 63 de ani pentru bărbaţi şi 59 de ani şi 6 luni (la nivelul anului 2008), pentru femei. Vârsta de pensionare a femeilor va creşte cu 6 luni, ajungând în anul 2009 la 60 de ani, considerată şi nivel de limită de vârstă pentru acordarea drepturilor de pensie specifică. 

Pensia din sistemul public se calculează pe bază de punctaj. Vârsta de pensionare la care se adaugă perioada de plată a asigurărilor trebuie să fie egală cu 100 pentru bărbaţi şi cu 92 pentru femei, limite considerate ca punctaje minime necesare pentru calificarea la acordarea drepturilor de pensie. Câte un punct corespunde fiecărui an de cotizare şi fiecărui an echivalent vârstei.     

În cazul în care persoana asigurată a acumulat un număr insuficient de puncte, pensia se acordă la împlinirea vârstei de 65 de ani pentru toţi asiguraţii şi a unui stagiu de cotizare de 15 ani (din care 12 ani la ultimul loc de muncă).

Nu există modalitatea de pensionare anticipată, cu exepţia cazului în care asiguratul plăteşte contribuţii individuale obligatorii şi desfăşoară o activitate considerată eligibilă pentru pensionarea anticipată.

Pensia este acordată şi în străinătate, în cazul cetăţenilor care au lucrat pe teritoriul Bulgariei şi au depus contribuţiile obligatorii, iar după pensionare locuiesc în alt stat.

Cuantumul pensiei este egal cu 1% din venitul impozitat pentru fiecare an de plată a asigurărilor.

Pensia minimă pentru limită de vârstă acordată persoanelor care au îndeplinit criteriul de punctaj la momentul împlinirii vârstei legale de pensionare este stabilită la o anumită valoare, la nivel guvernamental.

Pensia socială este acordată persoanelor care au un venit minim lunar pe membru al familiei (calculat pentru ultimele 12 luni) sub o anumită valoare stabilită de guvern.

Pensia pentru invaliditate

Nu există o perioadă minimă de plată a contribuţiilor pentru persoanele sub 20 de ani sau pentru persoanele care au suferit de afecţiuni oculare deosebit de grave. Pentru persoanele cu vârste cuprinse între 25 şi 29 de ani este necesară o perioadă de 1 an de plată a contribuţiilor în sistemul public, cele care au între 29 şi 30 de ani trebuie să fi plătit contribuţii pentru o perioadă de 3 ani, iar cele peste 30 de ani trebuie să fi plătit contribuţii pentru o perioadă de minimum 5 ani. 

Pensia este acordată şi persoanelor care locuiesc în străinătate, pe bază de acorduri reciproce.  

Cuantumul pensiei este calculat în baza anilor de plată a contribuţiei, venitului impozitat, vârstei persoanei asigurate, dacă aceasta nu a împlinit vârsta legală de pensionare şi de gradul de pierdere a capacităţii de muncă.  

Pensia pentru invaliditate datorată accidentelor de muncă sau bolilor ocupaţionale este acordată indiferent de perioada de plată a contribuţiilor. 

Cuantumul pensiei este calculat în baza anilor de plată a contribuţiei, venitului impozitat, vârstei persoanei asigurate, dacă aceasta nu a împlinit vârsta legală de pensionare şi de gradul de pierdere a capacităţii de muncă.  

Beneficiari ai pensiei sociale de invaliditate sunt persoanele peste 16 ani care au pierdut peste 71% din capacitatea de muncă. 

Pensia este calculată ca un procent din pensia socială, potrivit gradului de pierdere a capacităţii de muncă: 120% din pensia socială este acordată persoanelor care au pierdut mai mult de 90% din capacitatea de muncă; 110% din pensia socială pentru persoanele care au pierdut un procent cuprins între 71% şi 90% din capacitatea de muncă.

De dreptul la pensie de urmaş beneficiază copiii până la 18 ani (26 de ani dacă îşi continuă studiile, urmează serviciul militar sau persoanele cu disabilităţi), soţul supravieţuitor care mai are cel mult 5 ani până la vârsta de pensionare (sau peste 5 ani în cazul persoanelor cu handicap), părinţilor care au depăşit vârsta legală de pensionare şi nu primesc pensie. Părinţii persoanelor asigurate care au decedat în timpul executării serviciului militar au dreptul la pensie la împlinirea vârstei legale de pensionare. 

Pensia este acordată şi persoanelor care locuiesc în străinătate, îndeplinind condiţiile legale.

Pentru un singur urmaş se acordă 50% din pensia pe care o primea persoana decedată, anterior decesului. Pentru 2 urmaşi procentul este 75%, iar pentru 3 sau mai mulţi se acordă 100% din cuantumul pensiei pe care o primea persoana decedată anterior decesului. Pensia se împarte echivalent între persoanele îndreptăţite. Orfanii de ambii părinţi primesc suma pensiilor părinţilor decedaţi. 

Pensia suplimentară este acordată în procent de 20% din pensia pe care o primea persoana decedată înaintea decesului.  
4. Cehia 
Regimul juridic
- Legea Nr. 155/1995 referitoare la asigurarea pentru pensiile de bază, modificată prin Legea Nr. 346/2001;
- Legea nr.42/1994 cu privire la asigurarea pensiei suplimentare, modificată prin Legea nr.353/2001.
Sistemul de asigurare socială este finanţat prin cotizaţii plătite de populaţia activă şi acordă pensii legate de venit, determinate în funcţie de cotizaţii şi de durata asigurării.

În Cehia sistemul de pensii a păstrat relaţia dintre vârsta de pensionare, numărul copiilor şi elemente legate de perioadele non-contributive.
Tipuri de pensii
Pensia pentru limită de vârstă

Se acordă începând cu vârsta de 60 de ani şi 4 luni (2006) pentru bărbaţi şi de 57-61 de ani şi 8 luni (2006) pentru femei, în funcţie de numărul de copii. În 2015, vârsta de pensionare va ajunge la 63 de ani pentru bărbaţi şi la 59-62 de ani pentru femei. Durata de asigurare necesară este de 25 de ani sau de 15 ani, dacă asiguratul are cel puţin 65 de ani. 

Nivelul pensiei se stabilea, iniţial, în funcţie de venitul brut din ultimii 10 ani înaintea pensionării. Actualmente, se iau în calcul toate veniturile medii, după anul 1985. Se iau în calcul şi perioadele de studii, de şomaj, de serviciu militar, precum şi perioada de creştere a copilului.

Nivelul pensiei de bază era egal cu 1.470 coroane (2006) plus 1,50% pentru fiecare an de asigurare care depăşeşte 15 ani. De la împlinirea vârstei legale nivelul pensiei este revalorizat anual, conform salariului mediu. Calculul pensiei se face pe baza venitului brut mediu din ultimii 10 ani.

Pentru asiguraţii care au atins această vârstă înainte de 31.12.1995, vârsta de pensionare este de 60 de ani pentru bărbaţi. Pentru femei, vârstele de pensionare sunt: 53 de ani dacă au crescut cel puţin cinci copii; 54 de ani dacă au crescut 3-4 copii; 55 de ani dacă au crescut doi copii; 56 de ani dacă au crescut un copil şi 57 de ani dacă nu au copii.

Pentru asiguraţii care au atins sau vor atinge această vârstă în perioada 01.01.1996 – 31.12.2012, vârsta de pensionare se stabileşte astfel: sunt adăugate două luni (civile) pentru bărbaţi şi 4 luni pentru femei pentru perioada până la care cel pensionat atinge limita de vârstă.

După 31.12.2012 vârsta de pensionare va fi de 63 de ani pentru bărbaţi, iar pentru femei: 59 de ani dacă au crescut cel puţin cinci copii; 60 de ani dacă au crescut 3-4 copii; 61 de ani dacă au crescut doi copii; 62 de ani dacă au crescut un copil şi 63 de ani dacă nu au copii.

Calculul pensiei se face luând în considerare o parte fixă (1.470 coroane/lună, în 2006) şi o parte variabilă, ce depinde de durata de asigurare şi de salariul primit în perioada decisivă a calculului.

Pensia anticipată

Se poate face cu trei ani înaintea vârstei normale de pensionare, dacă s-a cotizat o perioadă de 25 de ani, iar pensia este micşorată cu 0,90% pentru fiecare perioadă de 90 de zile precedente vârstei normale de pensionare.

Pensia pentru invaliditate

Poate fi acordată pentru incapacitate totală de muncă (cel puţin 66%) sau pentru incapacitate parţială, în cazul pierderii unei treimi din capacitatea corespunzătoare. Pentru a primi pensia de invaliditate, asiguratul trebuie să fi avut un loc de muncă cel puţin cinci ani, în ultimii 10 ani, din care 1-4 ani de activitate înainte de împlinirea vârstei de 28 de ani. Pensia de invaliditate avea valoarea de 1.470 coroane (2006), nivelul de bază, plus 1,50% pentru un an de asigurare din perioada cuprinsă între momentul manifestării riscului şi vârsta de pensionare. Dacă titularul pensiei are nevoie de o persoană pentru îngrijire, pensia se poate majora. În caz de incapacitate parţială, nivelul pensiei este egal cu 1.470 coroane, plus 0,75% pentru fiecare an de asigurare. Persoanele cu invaliditate, avută înainte de vârsta de 18 ani, au dreptul la o pensie de invaliditate totală.

Nu se pot cumula pensia de invaliditate cu cea de limită de vârstă sau cu pensia de urmaş. Se alege pensia cu nivelul cel mai ridicat. Pot fi cumulate temporar pensia de incapacitate parţială cu alocaţia de şomaj.

Pensia de urmaş

Poate fi solicitată de soţul/soţia văduv/ă în vârstă de 50 de ani sau de 45 de ani, dacă au crescut cel puţin doi copii, sau la orice vârstă, dacă sunt invalizi şi cresc un copil sau dacă au crescut cel puţin trei copii. Dacă soţul supravieţuitor nu îndeplineşte aceste condiţii, poate solicita pensia doar pentru o perioadă de 12 luni după deces. Bărbaţii văduvi pot beneficia de pensie, dacă au în creştere cel puţin un copil. Nivelul pensiei este de 50% din pensia de bază a asiguratului, plus 1.470 coroane.

Nivelul minim este de 1.855 coroane.

Copii orfani de mamă sau de tată pot beneficia de acest drept până la împlinirea vârstei de 15 ani (sau de 26 de ani, în caz de studii sau invaliditate). În acest caz, pensia este egală cu 40% din pensia asiguratului, plus 1.470 coroane. Copii orfani de ambii părinţi primesc 40% din pensiile asiguraţilor, plus 1.470 coroane. Referitor la cumulul de pensii, legea prevede că va fi acordată doar pensia cea mai mare.
5. Cipru

Regimul cipriot de protecţie socială a intrat în vigoare la 6 octombrie 1980. Serviciul afacerilor sociale administrează ansamblul regimului de protecţie socială şi se află în subordinea Ministerului muncii şi asigurărilor sociale.

Regimul juridic

Prevederile legate de sistemul asigurărilor sociale sunt cuprinse în:
- Legea asigurărilor sociale (1980), cu modificările ulterioare;
      - Legea pensiilor sociale (1995), cu modificările ulterioare. 

Sunt cuprinse în sistemul asigurărilor sociale persoanele angajate şi lucrătorii autonomi cu vârste cuprinse între 16 şi 65 de ani, inclusiv cetăţenii ciprioţi care lucrează în străinătate, dar pentru angajatori ciprioţi. Nu există sisteme speciale pentru anumite categorii de angajaţi.

Pensia socială se acordă persoanelor de peste 65 de ani, care nu pirmesc pensie din altă parte şi îndeplinesc condiţiile de rezidenţă.

Surse de finanţare

Procentul de contribuţie este mai mare pentru contributorii voluntari (10%), faţă de persoanele asigurate (6,3%), pentru aceştia din urmă contribuţia acoperă şi alte fonduri – boală, maternitate, şomaj, accidente de muncă etc.

Lucrătorii autonomi contribuie cu 11,6% din venituri. Angajatorul contribuie cu 6,3% din fondul de salarii. Subvenţia guvernamentală este de 4% din fondul de plată a pensiilor.

Tipuri de pensii, condiţii şi modalităţi de acordare 

Pensionarea pentru limita de vârstă se face la 69 de ani, respectiv 63 de ani pentru mineri, cu cel puţin 3 ani de contribuţii, corespunzător la minimum 156 de câştiguri săptămânale de bază şi câştiguri săptămânale începând din 1964, sau de la 16 ani, cel puţin egale cu 25% din câştigurile de bază asigurabile – câştigul de bază săptămânal asigurabil este stabilit la circa 160 USD.

Pensia de bază pentru limită de vârstă este de 60% din venitul mediu de bază, plus o pensie suplimentară egală cu 1,5% din venitul care depăşeşte valoarea de bază. Anual se procedează la recalculare, în funcţie de modificările salariale survenite.

Pensia minimă este de 85% din pensia integrală de bază.

Pensia se măreşte cu 1/3 pentru o persoană în întreţinere şi cu încă 1/6 pentru a doua şi a treia persoană în întreţinere. Dacă beneficiară este o femeie căsătorită, pentru fiecare copil se plăteşte câte 1/6 din cuantum, dar nu mai mult decât pentru 2 copii.
Pensionarea anticipată se face la 63 de ani. Minerii în vârstă de minimum 58 de ani, cu cel puţin 5 ani de muncă, pot primi o reducere a vârstei de pensionare cu câte 1 lună pentru fiecare 5 luni lucrate.

Plata pensiilor se face şi pentru cei aflaţi în străinătate, în condiţiile prevăzute de lege.

Pentru cei care nu îndeplinesc condiţiile privind contribuţia pentru că venitul săptămânal asigurat este mai mic de 25% din venitul de bază, se încheie convenţii pentru vârstă înaintată.
Pensia socială se acordă persoanelor de peste 65 de ani care au domiciliat în Cipru 20 de ani după împlinirea vârstei de 40 de ani, sau 35 de ani după împlinirea vârstei de 18 ani.

Pensia socială este de circa 310 USD. Dacă persoana beneficiază şi de o altă pensie, în cuantum inferior, atunci se achită valoarea pensiei sociale.

Pensiile se recalculează de două ori pe an: o dată în funcţie de evoluţia salariilor şi o dată în funcţie de evoluţia preţurilor.
Pensia de invaliditate se acordă pentru incapacitate permanentă de muncă, cu cel puţin 3 ani de contribuţii, adică minimum 156 câştiguri de bază săptămânale asigurabile şi câştiguri cel puţin din 1964, sau de la vârsta de 16 ani, de minimum 25% din venitul săptămânal de bază. În anul dinaintea constatării invalidităţii, contribuţiile trebuie să fie de cel puţin 20 venituri săptămânale.

Pensiile de invaliditate reprezintă 60% din venitul mediu de bază plus 1,5% din valoarea ce depăşeşte acest nivel. Recalcularea se face anual.
Pensia de urmaş se acordă dacă decedatul a avut cel puţin 3 ani de contribuţii şi venituri medii săptămânale – din 1964, sau de la vârsta de 16 ani – de cel puţin 25% din venitul săptămânal de bază.

În cazul orfanilor de ambii părinţi, unul din părinţi trebuie să fi fost asigurat.

Pensia de urmaş are valoarea de bază de 60% din venitul mediu de bază, plus 60% din pensia suplimentară. Pensia se recalculează anual.

Pensia soţului supravieţuitor încetează după ce se recăsătoreşte, fiindu-i achitată – înainte de scoaterea din plată – o sumă echivalentă cu pensia pe un an.

Pensia de urmaş se poate cumula cu cea de limită de vârstă sau de invaliditate, cu condiţia să nu depăşească o valoare care depinde de veniturile asigurate.

Pensia pentru orfani este de 20% din venitul de bază al decedatului pentru un copil, 30% pentru doi copii şi 40% pentru trei sau mai mulţi copii.

Pentru orfanii de ambii părinţi se acordă 40% din venitul de bază al decedatului, plus 50% din pensia suplimentară pentru un copil, sau 100% pentru doi sau mai mulţi copii cu vârsta mai mică de 15 ani – 23 de ani pentru fetele nemăritate care studiază, respectiv 25 de ani pentru un băiat care încă studiază sau satisface serviciul militar. Nu există limită de vârstă pentru orfanii cu handicap. La întreruperea plăţii pensiei din cauza depăşirii vârstei se acordă echivalentul pensiei pe un an.
Convenţia pentru soţia/soţul supravieţuitor este valabilă dacă supravieţuitorul nu are drept la pensia de urmaş pentru că decedatul a avut venitul mediu săptămânal mai mic de 25% din cel de bază şi numai dacă supravieţuitorul nu are pensie socială.

Alocaţia pentru persoane dispărute se acordă persoanei aflate în întreţinerea dispărutului, dacă acesta era asigurat.

Alocaţia pentru persoane dispărute reprezintă 60% din venitul de bază al persoanei dispărute plus 1,5% din venitul suplimentar. Această alocaţie se cumulează cu pensia pentru limită de vârstă sau cu cea de invaliditate.

În cazul Convenţiei pentru vârstă înaintată, la împlinirea vârstei de 68 de ani se acordă 15% din venitul total asigurat.

Pensia de invaliditate cauzată de un accident de muncă depinde de gradul de pierdere a capacităţii de muncă.

Pensia suplimentară de invaliditate este de 60% din venitul săptămânal care depăşeşte venitul de bază din ultimii doi ani.

Pentru invaliditate parţială se acordă un procent din valoarea integrală a pensiei de bază.

Pensia pentru supravieţuitorul unei persoane cu invaliditate cauzată de un accident de muncă este compusă dintr-o sumă fixă (circa 100 USD), plus 60% din suma care depăşeşte venitul de bază în ultimii doi ani.

Pensia de supravieţuitor încetează în urma recăsătoriei, achitându-se în prealabil echivalentul unui an de pensie.
6. Danemarca

Regimul juridic

· Legea din 1964 (ATP); 

· Legea din 7 martie 1964 referitoare la pensia suplimentară;

· Legea din 16 mai 1984 referitoare la pensia naţională; 

· Legea din 2 august 2005 referitoare la pensia socială; 

· Legea din 24 august 2004 referitoare la pensiile complementare;

·  Legea referitoare la pensia parţială, din 16 noiembrie 2005;

· Legea consolidată nr. 760 din 2 august 2005 referitoare la pensia anticipată.
Sistemul general a fost conceput având la bază criteriile rezidenţei şi naţionalităţii. Pensia de bază este completată, pentru salariaţii din sectorul privat, de o pensie acordată de companie (ATP), care este obligatorie (de aceea această pensie face parte din primul pilon al sistemului de pensii). Această pensie este finanţată prin cotizaţii şi depinde de perioada de afiliere a salariatului la acest regim.

În 1999, a fost introdus un regim special de pensii (SP), bazat pe capitalizare, care acoperă toţi salariaţii şi independenţii, cu vârsta cuprinsă între 16-66 ani.

Sistemul de pensii pentru bătrâneţe şi invaliditate (pensiile sociale) sunt finanţate din impozite. Pensiile complementare (pensiile ATP) sunt finanţate prin cotizaţii (maximum 30 euro pe lună), o treime suportată de salariat şi două treimi de angajator.

Pensia pentru limită de vârstă

Se acordă la vârsta de 65 ani. Pentru a obţine o pensie naţională, cetăţenii danezi trebuie să fi avut rezidenţă în Danemarca peste trei ani, între vârsta de 15-65 ani (15-67 ani pentru cei ce au vârsta de 60 ani la 1.07.1999). Persoanele care nu au naţionalitate daneză trebuie să fi avut o rezidenţă de cel puţin 10 ani, din care 5 ani în ultima perioadă înaintea solicitării pensiei.

Pensia socială completă este acordată după 40 de ani de rezidenţă în Danemarca. Nivelul de bază al pensiei naţionale pentru 40 ani de rezidenţă se ridică la 7650 euro pe an (2006). 

Poate fi acordată o alocaţie personală pensionarilor care se confruntă cu dificultăţi (pentru încălzire, medicamente etc.) Salariaţii cu vârsta cuprinsă între 60-65 pot obţine o pensie parţială.

Pensia parţială se acordă în condiţiile în care persoana care o solicită are vârsta între 60-65 ani, a avut rezidenţa în Danemarca şi a avut un program de lucru redus. Pentru salariaţi, există condiţia afilierii la un regim de pensii complementare de cel puţin 10 ani, în ultimii 20 de ani, şi să fi lucrat cel puţin 18 luni în Danemarca, în ultimele 24 de luni. Nivelul acestui tip de pensie este de 3691 euro pe an (2006).

Pensia de invaliditate se acordă rezidenţilor de naţionalitate daneză. Până la 31.12.2002, se considera invalidă o persoană cu vârsta între 18-65 ani, a cărei capacitate de muncă era redusă permanent la jumătate sau mai mult, în urma unei incapacităţi fizice sau mentale. Invaliditatea trebuia constatată medical.

După 1 ianuarie 2003, se consideră invalidă o persoană cu vârsta între 18-65 de ani care are o capacitate de muncă redusă, astfel încât nu-şi poate asigura singură existenţa.

Persoanele cu vârsta între 50 şi 65 ani pot obţine o pensie anticipată pe motive medicale sau sociale. Pentru a obţine un sprijin de invaliditate, solicitantul, de naţionalitate daneză, trebuie să fi avut rezidenţă minimum trei ani între, 15-65 ani. Persoanele fără naţionalitate daneză trebuie să fi avut rezidenţă cel puţin 10 ani în Danemarca, din care ultimii 5 ani înaintea solicitării.

Conform legislaţiei intrate în vigoare în ianuarie 2003, condiţiile s-au simplificat. Înaintea reformei, se acorda o pensie variabilă în funcţie de gradul de incapacitate. Reforma a stabilit acordarea unei singure prestaţii pensionarilor singuri, cu echivalentul unei indemnizaţii zilnice, în caz de boală (pentru pensionarii căsătoriţi nivelul este de 85%). Nivelul de bază este de 55.032 euro pe an (2006).
Alocaţia de invaliditate - nivel de 3721 euro pe an pentru o persoană singură se acordă solicitanţilor care nu pot beneficia de pensie. Prestaţiile se acordă din fondurile de asigurare de boală, pentru incapacitate temporară, permanentă, totală sau parţială. Conform legislaţiei, indemnizaţia se acordă dacă incapacitatea este de minim 15%. Pentru acordarea acesteia, se ia în calcul salariul precedent anului accidentului, în limita plafonului (52.036 euro anual).

Pentru incapacitate totală, pensia este de 80% din salariu, în limita plafonului care se recalculează anual în funcţie de evoluţia salariilor. În situaţia unei incapacităţi parţiale, se acordă o pensie proporţională cu gradul de invaliditate. Pentru o incapacitate de 100% compensarea are nivelul de 86.727 euro pe an.

Pensia de supravieţuitor se acordă în condiţiile în care decedatul a avut rezidenţă 2 ani în Danemarca şi a fost căsătorit cel puţin 2 ani cu soţul supravieţuitor. Copilul orfan trebuie să aibă sub 21 ani pentru a primi o asemenea pensie şi i se acordă o alocaţie unică de 5378 euro, până la 18 ani, sau până la 21 ani dacă este în sistemul de învăţământ. 

Nivelul pensiei era 30% din salariul defunctului şi scade gradual între 66-69 ani.

7. Estonia
Modificările de fond ale vechiului sistem de pensii al Estoniei au fost iniţiate începând cu anii 1997-1998 când, după definirea de către guvern a cadrului conceptual al reformei pensiilor, a fost introdus în etape sistemul de pensii multipilon. Estonia a fost printre primele state din Europa Centrală şi de Est care au implementat sistemul pe trei piloni, sistem finalizat şi pus în practică în anul 2002.
Primul pilon, care asigură o pensie minimă garantată, cel al pensiilor de stat, finanţat din contribuţii curente, are la bază conceptul finanţare pay-as-you-go (PAYG)
 – sistemul de pensii este finanţat de persoanele active, urmând ca generaţia care finanţează azi sistemul să fie susţinută, la rândul său, de generaţia activă următoare. Fondurile alocate primului pilon provin în parte din contribuţiile reţinute în timpul perioadei de angajare.   

Regim juridic

Legea privind asigurările de pensii de stat (1998), cu modificările şi completările ulterioare
, este principala lege care defineşte cadrul juridic al primului pilon al sistemului de pensii;
Legea pensiilor republicată (2001), cu modificările şi completările ulterioare;
Legea privind fondurile de pensii (1998), cu modificările şi completările ulterioare; 
Legea privind fondurile garantate (2002).
Tipuri de pensii de stat
     Articolul 5 al Legii privind asigurările de pensii prevede în alineatul 1 că există patru tipuri de pensii de stat: 

1. pensia pentru limită de vârstă;

2. pensia pentru incapacitate de muncă;

3. pensia de urmaş;

4. pensia naţională.

Alineatul 2 al art.5 stipulează că persoanele care se încadrează în condiţiile de acordare a mai multor tipuri de pensii de stat beneficiază de un singur tip de pensie, conform opţiunii proprii. Excepţie fac persoanele menţionate în alin. 3 al art. 5, care prevede: ”minorii sau orfanii sub 24 de ani care îşi continuă studiile, precum şi cei  care depăşesc această vârstă, dar care urmează o şcoală secundară sau o instituţie de educaţie vocaţională, o instituţie de învăţământ universitar - cursuri de zi – sau o instituţie de învăţământ superior aplicat, precum şi orfanii care depăşesc vârsta de 24 de ani, dacă sunt declaraţi cu incapacitate de muncă înaintea împlinirii vârstei de 18 ani (sau dacă sunt studenţi şi îşi continuă studiile la cursuri de zi, înaintea împlinirii vârstei de 24 de ani) au dreptul să primească, în funcţie de anii de cotizare sau de contribuţie a părinţilor:

-  cuantumul a două pensii de urmaş sau
- cuantumul a două pensii naţionale sau
- cuantumul unei pensii de urmaş şi una naţională, concomitent.
Pensia pentru limită de vârstă este reglementată în capitolul 2, art. 7 al legii şi este garantată pe viaţă. De acest drept beneficiază persoanele care îndeplinesc cumulativ următoarele condiţii:

· au împlinit vârsta de 63 de ani şi au cel puţin 15 ani de cotizare în sistemul public;

· au împlinit vârsta specificată în tabelul de mai jos şi au 15 ani de stagiu minim de cotizare.
Până la uniformizarea sistemului în raport cu îndeplinirea condiţiei de vârstă, persoanele beneficiare ale acestui tip de pensie sunt cele care se încadrează în următoarea grilă care descrie limita de vârstă corelată cu anul naşterii:
	Femei
	Bărbaţi

	Anul naşterii
	Vârsta
	Anul naşterii
	Vârsta

	1942
	57 ani şi 6 luni
	1937
	62 ani şi 6 luni

	1943
	58 ani
	1938
	63 ani

	1944
	58 ani şi 6 luni
	 
	 

	1945
	59 ani
	 
	 

	1946
	59 ani 6 luni
	 
	 

	1947
	60 ani
	 
	 

	1948
	60 ani 6 luni
	 
	 

	1949
	61 ani
	 
	 

	1950
	61 ani 6 luni
	 
	 

	1951
	62 ani
	 
	 

	1952
	62 ani 6 luni
	 
	 

	1953
	63 ani
	 
	 


Potrivit art. 8 al legii, pensia anticipată se acordă persoanelor care mai au 3 ani până la vârsta de pensionare pentru limită de vârstă conform art.7 din lege, cu condiţia să aibă un stagiu de cotizare realizat în sistemul public de cel puţin 15 ani.  

Cuantumul pensiei anticipate se calculează conform procedurii de calculare şi recalculare a pensiei pentru limită de vârstă, la care se aplică un procent de reducere de 0,4% pentru fiecare lună care lipseşte din anii de vârstă completă care califică persoana în cauză pentru pensia de limită de vârstă. 

Plata pensiei anticipate este garantată pe viaţă şi nu este supusă procedurilor de recalculare, ca în cazul recalculării cuantumului pensiei pentru limită de vârstă sau recalculării pensiei pentru limită de vârstă în condiţii mai favorabile.
Dreptul la pensie pentru limită de vârstă în condiţii mai favorabile

Art. 9 al Legii privind asigurările de pensii prevede că persoanele defavorizate beneficiază de dreptul la pensie pentru limită de vârstă în condiţii mai favorabile. Astfel, categoriile de persoane care se încadrează în aceste condiţii sunt:

1.  mama, tatăl, tutorele, ocrotitorul legal, părintele adoptiv care are în îngrijire de cel puţin 8 ani, un copil cu disabilităţi sau un copil sub 18 ani cu o disabilitate de grad moderat, sever sau profund sau un copil sub 18 ani cu handicap din copilărie,  cinci sau peste cinci copii; beneficiarii acestui tip de pensie trebuie să aibă maximum 5 ani sub vârsta de pensionare prevăzută de art. 7 al legii, o vechime de cotizare realizată în sistemul public de minimum 15 ani sau stagiul complet de cotizare să fie de cel puţin 15 ani;  

2. mama, tatăl, tutorele, ocrotitorul legal, părintele adoptiv care are în îngrijire de cel puţin 8 ani, un număr de patru copii; beneficiarii acestui tip de pensie trebuie să aibă maximum 3 ani sub vârsta de pensionare prevăzută de art. 7 al legii şi să aibă contribuţii plătite pentru o perioadă de cel puţin 15 ani; 

3. mama, tatăl, tutorele, ocrotitorul legal, părintele adoptiv care are în îngrijire de cel puţin 8 ani, un număr de trei copii; beneficiarii acestui tip de pensie trebuie să aibă maximum 1 an sub vârsta de pensionare prevăzută de art. 7 al legii şi să aibă vechime în plata contribuţiilor de cel puţin 15 ani;

4. persoanele care suferă de nanism, care au împlinit vârsta de 45 de ani şi care au plătit contribuţii cel puţin 15 ani sau vechimea în muncă este de minimum 15 ani;

5. persoanele care au participat la curăţarea zonei în care s-a produs accidentul nuclear de la centrala atomoelectrică de la Cernobîl, dacă au cu maximum cinci ani mai puţin faţă de vârsta de pensionare prevăzută de art. 7 al legii, cu condiţia să aibă o vechime în plata contribuţiilor de cel puţin 15 ani;
6. persoanele reabilitate, care au fost arestate pe nedrept sau au fost în exil. Vârsta necesară pensionării potrivit art. 7 al legii se reduce cu câte un an pentru fiecare an cât persoanele respective s-au aflat în situaţia descrisă, dar nu poate depăşi cinci ani în total, cu condiţia să fi plătit contribuţii cel puţin 15 ani.
Pensia pentru incapacitate de muncă este prevăzută în capitolul 3 al legii, art.10-12.
O persoană are dreptul să primească acest tip de pensie cu 16 ani înainte să atingă vârsta standard de pensionare prevăzută de art. 7 al legii, dacă este declarată ca fiind în incapacitate de muncă permanentă, datorită diminuării cu un procent cuprins între 40% şi 100% a capacităţii de muncă, calculat prin procedurile stabilite de Guvern. O persoană declarată în incapacitate de muncă permanentă are dreptul la acest tip de pensie dacă îndeplineşte condiţiile descrise în tabelul de mai jos:
	Vârsta
	Ani de cotizare sau total perioadă de cotizare

	16-20 ani

21-23 ani

24-26 ani

27-29 ani

30-32 ani

33-35 ani

36-38 ani

39-41 ani

42-44 ani

45-47 ani

48-50 ani

51-53 ani

54-56 ani

57-59 ani

60-62 ani
	Nu este impusă nicio condiţie de vechime 

1 an

2 ani

3 ani

4 ani

5 ani

6 ani

7 ani

8 ani

9 ani

10 ani

11 ani

12 ani

13 ani

14 ani


În cazul în care o persoană este declarată în incapacitate permanentă de muncă datorită unui accident de muncă sau a unei boli ocupaţionale, aceasta beneficiază de pensie de invaliditate, indiferent de anii de plată a contribuţiei. Aceleaşi condiţii se aplică persoanelor care au dobândit incapacitatea de muncă permanentă în exercitarea serviciului desfăşurat în cadrul forţelor armate. 

Persoanele declarate în incapacitate de muncă permanentă beneficiază de  pensie pe toată durata în care se află în această situaţie, dar numai până la împlinirea vârstei de pensionare prevăzută de art. 7 al legii.  

Persoanele rezidente în Estonia, cu permis de rezidenţă temporară, au dreptul la pensie pe toată perioada rezidenţei temporare, dacă au fost declarate în incapacitate de muncă în Estonia şi îndeplinesc toate condiţiile prevăzute de lege pentru acordarea pensiei.
Legea specifică în art. 11 că incapacitatea permanentă de muncă poate fi parţială şi totală. Incapacitatea permanentă de muncă este exprimată în funcţie de procentul pierdut din capacitatea de muncă (pierderea 100% a capacităţii de muncă corespunde unei incapacităţi totale de muncă; pierderea între 10 şi 90% a capacităţii de muncă corespunde incapacităţii temporare de muncă). O persoană poate fi declarată în incapacitate permanentă de muncă pentru o perioadă de şase luni, un an, doi ani, cinci ani sau până la împlinirea vârstei de pensionare prevăzută de art. 7 al legii. Cadrul de reglementare al calculării procentului de invaliditate este stabilit de norme emise de Ministerul afacerilor sociale.      
Articolul 12 al legii reglementează modul de calcul al cuantumului pensiei pentru incapacitate de muncă. Baza de calcul a cuantumului pensiei acordate unei persoane declarate în incapacitate de muncă este în funcţie de:
1. perioada de plată a contribuţiilor realizată în sistemul public, cuantumul pensiei de bază stabilit de Parlament după adoptarea bugetului de stat, vechimea în muncă, o componentă privind asigurările calculată în funcţie de suma factorilor anuali
 ai unei persoane asigurate, valoarea factorului anual, potrivit calculului cuantumului pensiei de stat. Calculul cuantumului componentei privind asigurările este stabilit de către Ministerul afacerilor sociale; 

2. cuantumul stabilit pentru pensia de limită de vârstă, dacă persoana are un stagiu complet de cotizare de 30 de ani. 
Pensia pentru incapacitate de muncă se calculează în funcţie de procentul corespunzător procentului în care a fost pierdută capacitatea de muncă, ca un procent corespunzător din cuantumul stabilit conform art. 12. 

Dacă pensia calculată astfel este mai mică decât pensia naţională (pensia minimă garantată), se va acorda beneficiarului pensia minimă garantată.    

Pensia de urmaş se acordă, potrivit art. 13 din lege, membrilor familiei care  s-au aflat în întreţinerea persoanei decedate, cu excepţia copiilor, părinţilor şi soţului supravieţuitor, cărora le este garantată pensia de urmaş, indiferent dacă s-au aflat în întreţinerea persoanei decedate sau nu. 
Cetăţeanul străin rezident pe teritoriul Estoniei, pe baza permisului de şedere temporară, beneficiază de dreptul la pensie de urmaş pe toată perioada valabilităţii acestui permis de rezidenţă, dacă se încadrează în condiţiile stabilite de lege pentru a fi beneficiar al sistemului de pensii eston.    

Membrii familiei care au dreptul să beneficieze de pensie de urmaş sunt:

1. copilul, fratele, sora sau nepoţii sub 18 ani (vârsta creşte la 24 de ani dacă persoanele beneficiare urmează cursuri de zi postliceale, ale unei instituţii de educaţie vocaţională, universitare sau postuniversitare) sau peste 18 ani, dacă au fost declarate cu încapacitate de muncă permanentă înaintea împlinirii vârstei de 18 ani (vârsta creşte la 24 de ani dacă persoanele beneficiare urmează cursuri de zi, postliceale, ale unei instituţii de educaţie vocaţională, universitare sau postuniversitare). Fratele, sora sau nepotul persoanei decedate beneficiază de pensia de urmaş, dacă părinţii lor sunt lipsiţi de capacitate de muncă;

2. părintele care a împlinit vârsta de pensionare sau este declarat în incapacitate permanentă de muncă;

3. soţul supravieţuitor care a împlinit vârsta de pensionare sau este declarat în incapacitate permanentă de muncă, dacă mariajul a durat minimum 5 ani;

3. soţul divorţat care a împlinit vârsta de pensionare sau care a fost declarat în incapacitate permanentă de muncă înainte de divorţ sau în timp de 3 ani după divorţ, dacă a fost căsătorit minimum 25 de ani. Pensia de urmaş se acordă acestuia dacă îndeplineşte condiţiile pentru a primi pensia pentru incapacitate de muncă sau pensia naţională acordată pentru incapacitate de muncă. Soţul decedat trebuie ca la data decesului să fi avut un stagiu complet de muncă sau să fi plătit contribuţii în sistemul public pentru perioada completă necesară calificării pentru pensia pentru incapacitate de muncă; 
4. un părinte, soţul supravieţuitor sau tutorele care nu sunt angajaţi şi au în întreţinere un copil, fratele, sora sau nepotul sub vârsta de 14 ani ai persoanei decedate;

5. copiii adoptaţi sau vitregi care au fost în îngrijirea părinţilor adoptivi sau vitregi care au decedat şi nu sunt susţinuţi de familia naturală; 
6. părinţii adoptivi sau vitregi care au avut în îngrijire copii, pentru o perioadă de cel puţin 8 ani.  
Aceleaşi categorii de persoane pot beneficia de pensie de urmaş şi dacă persoana care i-a avut în întreţinere este declarată dispărută, potrivit prevederilor şi procedurilor legale. 

Pensia de urmaş se acordă pe toată durata cât beneficiarul îndeplineşte  condiţiile descrise anterior. 
Articolul 14 al legii reglementează modul de calcul al cuantumului pensiei de urmaş. Baza de calcul este:
1. cuantumul pensiei, calculat în funcţie de vechimea în muncă şi de perioada de plată a contribuţiei în sistemul public, până la momentul decesului, potrivit calculului cuantumului pensiei de stat. 

2. cuantumul stabilit pentru pensia de limită de vârstă, dacă persoana are un stagiu complet de cotizare în sistemul public de 30 de ani. 

Pensia de urmaş este proporţională cu pensia calculată conform art. 14 alin 1, aplicându-se  următoarele procente:

1. pentru o familie cu un membru, 40%;

2. pentru o familie cu doi membri, 70%;

3. trei sau mai mulţi membri de familie, 100%.

Pensia naţională este reglementată în art. 15 al legii, persoanele beneficiare fiind cele care nu se încadrează în condiţiile de acordare a pensiei pentru limită de vârstă, pentru incapacitate de muncă sau de urmaş, datorită nerealizării stagiului complet de cotizare. 
Categoriile de beneficiari ai pensiei naţionale sunt:

1. persoanele care au împlinit vârsta de 63 de ani, care nu au dreptul să primească altă categorie de pensie şi care beneficiază de permis de şedere permanentă pe teritoriul Estoniei sau au permis de şedere temporară eliberat cu cel puţin 5 ani înainte de formularea cererii de pensionare, dacă nu primesc pensie din alt stat; se acordă pensia naţională în formă integrală (100%) şi este garantată pe viaţă (art. 15 alin. 3);
2. persoanele declarate în incapacitate de muncă permanentă, cu procent  de pierdere a capacităţii de muncă de cel puţin 40% şi care nu se încadrează în condiţiile de acordare a pensiei pentru incapacitate de muncă datorită neîndeplinirii  vechimii sau pentru că perioada totală de plată a contribuţiilor este incompletă, în cazul în care nu primesc pensie din alt stat. Pensia este garantată pe perioada cât persoana este declarată în incapacitate permanentă de muncă, dar nu peste împlinirea vârstei de pensionare pentru limită de vârstă;
3. membrii familiei care s-au aflat în întreţinerea persoanei decedate, specificate de art. 13 al legii, care nu se încadrează în condiţiile de acordare a pensiei de urmaş, datorită nerealizării stagiului de cotizare, pentru că perioada totală de muncă este incompletă, dacă nu primesc pensie din alt stat. Pensia este garantată pe perioada cât persoanele îndeplinesc condiţiile specificate în art. 13 al legii; se acordă un procent echivalent cu procentul de incapacitate de muncă din pensia naţională; 
4. persoanele care au împlinit vârsta de pensionare prevăzută de art. 7 al legii şi cărora le este acordată pensia naţională pentru incapacitate de muncă, până la împlinirea vârstei de pensionare. Pensia este în cuantum de 100% şi este garantată pe viaţă.   
Pensia anticipată este acordată persoanelor care locuiesc permanent pe teritoriul Estoniei şi străinilor care au permis de şedere permentă pe teritoriul eston. 

De acest drept beneficiază persoanele care au un stagiu de cotizare de cel puţin 15 ani şi maximum 3 ani până la împlinirea vârstei de pensionare. Pentru bărbaţi dreptul la pensie anticipată se acordă dacă sunt născuţi începând cu anul 1941 şi au împlinit minimum 60 de ani. Pentru femeile născute între anii 1948-1952, limita de vârstă minimă la care pot ieşi la pensie începe cu 57 ani şi 6 luni şi creşte progresiv, cu câte 6 luni, până la 59 ani şi 6 luni, potrivit tabelului de mai jos:

	Anul naşterii
	Vârsta de pensionare anticipată

	1948
	57 ani şi 6 luni

	1949
	58 ani

	1950
	58 ani şi 6 luni

	1951
	59 ani

	1952
	59 ani şi 6 luni


Femeile care s-au născut începând cu anul 1953 se pot pensiona anticipat după împlinirea vârstei de 60 de ani. 
La calculul pensiei anticipate, cuantumul acesteia este diminuat cu 0,4% pentru fiecare lună care lipseşte din vârsta de pensionare pentru limită de vârstă. 

Suplimentele la pensie sunt specificate de art. 17 al legii şi se acordă după cum urmează: 
1) La pensia pentru limită de vârstă şi pentru incapacitate de muncă se va adăuga:
1. 100% din nivelul lunar al pensiei naţionale pentru persoanele care au participat la Războiul de Independenţă a Estoniei;

2. 25% pentru persoanele declarate cu incapacitate permanentă de muncă datorată bolilor profesionale sau accidentelor de muncă dobândite în cadrul efectuării serviciului forţelor armate, dacă şi-au pierdut cel puţin 40% din capacitatea de muncă;   

3. 10% pentru persoanele declarate în incapacitate de muncă permanentă ca rezultat al dezastrelor nucleare, testelor nucleare sau accidentelor nucleare, dacă     şi-au pierdut cel puţin 40% din capacitatea de muncă;

4. 10% pentru persoanele care au participat la cel de-al Doilea Război Mondial sau care au fost încadrate în Foreţele de Apărare ale Estoniei;

5. 100% pentru persoanele văduve ale Războiului de Independenţă a Estoniei. Acest supliment poate fi cumulat cu pensia de urmaş, dacă sunt îndeplinite condiţiile de acordare a unui asemenea tip de pensie.   
Persoanelor specificate la art. 17 alin 1 punctele  1- 4 li se garantează cumulul cu pensia de urmaş la care are dreptul familia unei persoane decedate în circumstanţele menţionate.

2) Un supliment de 20% din valoarea pensiei lunare la nivel naţional se acordă persoanelor care beneficiază de pensia pentru incapacitate de muncă a persoanelor reabilitate, celor  care au fost prizoniere de război, au fost internate în lagăre de concentrare sau ghetouri în timpul celui de-al Doilea Război Mondial sau au fost trimise să muncească în batalioane sau unităţi care îşi desfăşurau activitatea în contrucţii, între anii 1941-1942. 

Persoanele care se pot încadra în mai multe categorii de acordare a suplimentelor la pensie primesc numai un singur tip de supliment, la alegere. 

Pentru toate aceste tipuri de pensii, anii de vechime în muncă sunt echivalenţi anilor de plată a contribuţiilor la fondurile de asigurări sociale. De asemenea, potrivit art. 18 al legii, se consideră a fi ani de vechime în muncă şi:

1. perioada în care o persoană a fost membră a unei asociaţii artistice sau a unui sindicat, precum şi perioada de angajare într-o activitate de creaţie pentru care a plătit contribuţiile sociale; 

2. perioada în care o persoană a fost în serviciul Forţelor Armate ale Estoniei, care se calculează potrivit legii specifice
 sau în care o persoană a fost angajată    în structurile Ministerului Afacerilor Interne. 
3. perioada în care o persoană a îndeplinit serviciul militar obligatoriu sau alt serviciu alternativ obligatoriu;
4. perioada studiilor urmate la cursuri de zi într-o instituţie de educaţie vocaţională, universitate sau o instituţie de educaţie aplicată sau o formă de studii  echivalentă;    

5. perioada cât soţul unui diplomat se află în străinătate în misiune împreună cu acesta;

6. perioada în care o persoană are în îngrijire o persoană cu disabilităţi de  gradul I, un copil cu disabilităţi sau o persoană sub 18 ani cu grad de handicap dobândit din copilărie; perioada în care mama, tatăl, părintele vitreg, tutorele sau persoana în cauză care are în îngrijire un copil sub 3 ani, până când copilul împlineşte vârsta de 3 ani; 
7. perioada de plată a ajutorului de şomaj sau perioada în care o persoană participă la cursuri de calificare- recalificare organizate de oficiile de muncă; 

8. perioada în care o persoană lucrează într-o instituţie sau organizaţie religioasă sau o congregaţie, dacă a plătit contribuţiile sociale;

9. perioada în care o persoană lucrează ca fermier înainte de lichidarea fermei, dacă persoana are minimum 14 ani;  
10. perioada în care o persoană lucrează într-o fermă exceptată de la plata taxelor potrivit legii specifice
;

11. câte 2 ani pentru fiecare copil, dacă acesta s-a aflat în îngrijirea unui părinte natural, părinte vitreg,  tutore etc., pentru o perioadă de cel puţin 8 ani; aceşti 2 ani se adaugă vechimii în muncă a persoanelor enumerate care au în îngrijire copilul;

12. perioada în care o persoană a participat la lupte armate pe teritoriul eston împotriva ocupaţiilor străine sau s-a aflat în refugiu;   
13. perioada cât o persoană lucrează ca liber profesionist, dacă plăteşte contribuţii sociale; 

14. perioada în care un angajat sau un liber profesionist care plăteşte contribuţii sociale se află în incapacitate temporară de muncă.

Legea menţionează, în acelaşi art. 18 alin. 3, categoriile de persoane (reabilitate, care au fost prizonieri de război, în lagăre de concentrare, au lucrat în instituţii de îngrijire a bolnavilor de lepră sau ciumă, au fost deportate etc.) şi situaţiile în care anumite perioade specifice multiplicate cu diferiţi coeficienţi (3; 2; 1,5) se adaugă vechimii în muncă.     
Vechimea în muncă se calculează în ani. Perioada de minimum 6 luni de activitate se rotunjeşte la un an (cap. 7, art. 19, alin. 1). Excepţie face calculul vechimii în funcţie de care se plăteşte pensia pentru limită de vârstă, pentru incapacitate de muncă sau pensia de urmaş. Pentru aceste tipuri de pensii vechimea în muncă nu se rotunjeşte.   

Calculul perioadei totale de cotizare este prevăzut de art. 20 şi are la bază informaţiile în legătură cu persoana în cauză, cât şi asupra contribuţiilor sociale plătite sau calculate pentru o persoana asigurată.  

Calculul pensiei de stat este prezentat în capitolul 9 al legii, care menţionează în art. 21 că cele trei componente care stau la baza acestui calcul al pensiilor de stat - singura excepţie fiind pensia naţională - sunt: 

1. nivelul de bază al pensiei stabilit de Parlament după adoptarea bugetului de stat;

2. a doua variabilă este calculată în baza anilor de cotizare, valoarea sa fiind  egală cu numărul anilor de cotizare multiplicaţi cu valoarea stabilită de Guvern pentru un an de cotizare în raport cu cheltuielile pentru asigurările de pensii prevăzute în bugetul de stat şi cu repartizarea acestor cheltuieli
;

3. o componentă de asigurare, care se calculează ca fiind suma indicilor anuali acumulaţi de o persoană asigurată, multiplicaţi cu valoarea indicelui anual.    
Persoanele care nu au stagiul complet de cotizare beneficiază de o pensie de stat calculată pe baza celor trei componente de mai sus.
8. Finlanda

Regimul  juridic 
- Legea nr.347 referitoare la pensia universală (1956);
- Legea referitoare la pensia legală în raport de venit (1961);
- Legea nr.467/1969 referitoare la pensiile agricultorilor;
-Legea nr. 549/2003 referitoare la pensiile salariaţilor din administraţia comunală;
- Legea nr.395/2006 referitoare la pensia salariaţilor (TyElu).
Finlanda are un sistem dublu de pensii, bazat pe un regim de asigurare din care se acordă pensia legală, pe bază de venit - acest sistem este finanţat prin cotizaţiile plătite de toate persoanele active (salariaţi, persoane independente, agricultori); şi printr-un sistem cu acoperire universală, sub forma unei pensii naţionale, finanţate prin impozite şi cotizaţii. Cele două regimuri sunt corelate, astfel încât pensia naţională nu se acordă când pensia pe venit depăşeşte un anumit nivel. 

Reforma pensiilor, realizată în perioada 2003 – 2005, a urmărit prelungirea vieţii active, prin acordarea unor drepturi avantajoase persoanelor vârstnice care lucrează, precum şi prin modificarea condiţiilor de pensionare. 
În pilonul I sunt incluse:  

- pensia naţională, provenită din asigurările obligatorii, care se acordă  rezidenţilor cu vârsta între 16 – 65 de ani;
- pensia legală pe venit – obligatorie pentru rezidenţii cu vârsta între 18 – 68 de ani;
- pensia parţială. 

Sistemul de asigurări sociale în Finlanda include asigurarea pensiei naţionale, pensiei profesionale, pensiei de boală, pensiei pentru accidente de muncă, pensiei pentru boli profesionale şi pensiei de şomaj. Există sisteme de asigurare suplimentare, facultative, care completează protecţia obligatorie. În anul 2007, a fost iniţiată o reformă profundă a securităţii sociale, pentru a simplifica sistemul. Această reformă va fi finalizată în anul 2009.

Institutul de Asigurări Sociale (IAS) asigură securitatea socială de bază (pensie naţională, regimul alocaţiilor acordate persoanelor cu handicap, asigurarea de boală, maternitate, venitul minim, şomajul). Finanţarea pensiilor naţionale este asigurată prin cotizaţiile persoanelor în activitate şi de angajatori. Statul şi administraţia locală participă la Institutul de Asigurări Sociale prin rezervele lor.

Activitatea profesională în sectorul privat a fost acoperită, până în anul 2007, conform legii pensiilor salariaţilor (TEL), legii salariaţilor temporari (LEL) sau legii pensiilor artiştilor şi altor grupe de salariaţi (TaEL). Cele trei legi referitoare la sectorul privat au fost integrate într‑o singură lege (Legea nr. 395/2006 - TyElu).

Cotizaţiile – aplicate la salariul brut – pentru pensiile naţionale sunt suportate de angajator (între 0,9 – 3,1 – 4%) şi variază în funcţie de nivelul salariului, de numărul de angajaţi etc.Cotizaţiile pentru pensiile profesionale (TEL) sunt plătite de angajator (în medie în proporţie de 16,7%) şi 4,3% de salariat (5,4% după vârsta de 53 de ani). Cotizaţiile salariale sunt reţinute la sursă, ca şi impozitele de stat, locale şi municipale. Pensia profesională se armonizează cu pensia naţională. Dacă nivelul pensiei profesionale depăşeşte un anumit plafon, ne se mai acordă pensia naţională.
Tipuri de pensii

Pensia naţională

Vârsta de pensionare este de 65 de ani, pentru bărbaţi şi femei. Pentru a obţine pensia naţională este nevoie de o rezidenţă în Finlanda de 16 ani. Pentru acordarea unei pensii naţionale complete este nevoie de 40 de ani de rezidenţă în Finlanda.

Pensia poate fi acordată, prin anticipare, la vârsta de 62 de ani (60 de ani, dacă asiguratul este născut înainte de 1944), cu un coeficient de anticipare de 0,4%. Asiguratul poate întârzia pensionarea după 68 de ani, în aceste condiţii aplicându-se o majorare de 0,4% pe lună.

Un rezident străin are dreptul la pensie naţională după cinci ani de rezidenţă neîntreruptă în Finlanda. Nivelul este stabilit în funcţie de anii de rezidenţă, de situaţia familială şi de reglementările locale.

Nivelul pensiei naţionale este calculat astfel:

Pensia naţională = pensia completă – 0,5 x (alte venituri de pensie) : 12.

Când pensia profesională depăşeşte 48,12 euro/lună, nivelul pensiei complete se reduce la jumătatea diferenţei între pensia profesională şi 48,12% euro. Un nivel inferior celui de 11,58 euro nu dă dreptul la acordarea unei pensii naţionale. Alocaţia pentru locuinţă se poate acorda în funcţie de venit, avere şi situaţia familială a pensionatului.
Pensiile profesionale 
Regimul naţional de pensii ale salariaţilor (TYEL) prevede acordarea pensiilor pentru limită de vârstă, la vârsta cuprinsă între 63 – 68 ani (conform deciziei asiguratului). Asigurarea pentru pensii profesionale este obligatorie pentru toţi angajaţii într‑o activitate salarială.

Nivelul acestei pensii se stabileşte în funcţie de perioada de cotizaţie şi de nivelul salariului, fiind egal cu 60% din salariu, pentru o perioadă de 40 de ani de cotizare.

Legea nu prevede fixarea unei pensii minimale sau maximale.

Taxa de creştere anuală a salariului de referinţă variază în funcţie de vârstă (1,5% după vârsta de 18 ani; 1,9% începând cu 53 de ani; 4,5% între 63 – 68 de ani). Salariul de referinţă se bazează pe totalitatea salariilor obţinute pe o carieră întreagă. Orice activitate profesională, desfăşurată după 18 ani, dă dreptul la obţinerea unei pensii. După 68 de ani, dacă activitatea continuă, pensia este majorată cu 0,6% pe lună.

Între sectorul public şi cel privat există diferenţe legate de limita de vârstă de pensionare.

Activitatea profesională poate continua şi după pensionare, dar, pentru unele pensii, venitul profesional nu poate depăşi o anumită limită.

Pensia anticipată

Poate fi acordată, începând de la vârsta de 62 de ani, pentru lucrătorii cu capacitatea de muncă diminuată. Nivelul ei este egal cu plafonul pensiei de invaliditate.
Pensia de invaliditate se stabileşte în funcţie de pensia naţională, garantând pensia minimală pentru profesia respectivă, care se stabileşte în funcţie de venit şi de perioada de cotizare. În cazul invalidităţii parţiale, nivelul pensiei este egal cu jumătatea pensiei care se atribuie pentru invaliditate totală. Pensia naţională de invaliditate se acordă persoanelor cu vârsta de peste 18 ani care desfăşoară o activitate profesională. Pentru acordarea pensiei este necesar un certificat medical care să confirme reducerea capacităţii de muncă. Pensia naţională de invaliditate poate atinge nivelul pensiei pentru limită de vârstă, în cazul în care capacitatea de muncă este redusă în proporţie de 3/5 sau mai mult. Pensia naţională pentru invaliditate se acordă persoanelor cu vârsta de minimum 16 ani şi rezidenţă minimum 3 ani. Nivelul ei este cuprins între 445 euro-524 euro/lună, în funcţie de situaţia familială. În cazul în care capacitatea de muncă este redusă în proporţie de 4/5, atunci se acordă o pensie egală cu jumătate din pensia pentru limită de vârstă. 

Se acordă şi o indemnizaţie pentru readaptare temporară şi pentru redobândirea capacităţii anterioare de muncă.
Pensia de şomaj

Se acordă persoanelor în vârstă, născute cel târziu în 1949, care au lucrat cel puţin cinci ani în Finlanda. Ea se acordă cu 15 ani înainte de atingerea vârstei de pensionare.
Pensia de urmaş 

Se acordă soţului supravieţuitor, dacă soţii au fost căsătoriţi şi au copii. Dacă nu au copii, pensia se acordă în cazul în care soţul supravieţuitor are cel puţin vârsta de 50 de ani şi căsătoria a durat cel puţin cinci ani. Pensia de urmaş poate atinge cel mult jumătate din pensia defunctului. Pensia de urmaş pentru copil corespunde nivelului de 2/3 din pensia defunctului. Dacă exisă cel puţin doi copii în îngrijire, pensia de urmaş atinge nivelul pensiei defunctului. 

9. Franţa
Regimul juridic
· Codul Securităţii Sociale (1985), CSS - modificat de numeroase legi, din care cele mai importante sunt:

· Legea din 22 iulie 1993

· Legea din 21 august 2003

După 1945, când s-a constituit sistemul de securitate socială, prin Legea din 13 septembrie 1947, s-a pus problema existenţei unui regim de asigurare de pensii menit să acopere întreaga populaţie. Existenţa anterioară a unor pensii pentru sectorul public şi pentru cel privat a dus la manifestarea unor rezerve faţă de înfiinţarea unui regim unic. Această situaţie specifică Franţei a dus la constituirea unui sistem de pensii bazat pe categorii socio-profesionale (existente încă din 1670). Aceasta explică existenţa unor regimuri speciale în sectorul public.

Pentru garantarea unui minim de resurse persoanelor în vârstă au fost create regimuri de asigurare obligatorii, pentru întreaga populaţie. Acest sistem funcţionează pe principiul repartiţiei şi solidarităţii: cotizaţiile  vărsate servesc la plata imediată a pensiilor. În perioada 1945-1975 s-a constituit sistemul repartiţiei, iar timp de 30 de ani a fost generalizată pensia complementară (bazată pe principiul capitalizării).

Din motive istorice şi sociale, în Franţa coexistă aşadar regimul general de pensii cu regimurile speciale. Pentru cei care nu au drept la o pensie proprie şi nu au nivel minim de trai, a fost creat în 1956,  Fondul Naţional de Solidaritate şi s-a asigurat minimum pentru bătrâneţe, ce garantează, pentru orice persoană cu vârsta de peste 65 ani, oricare ar fi venitul şi cotizarea, o pensie minimă (finanţată din impozite).

Sistemul de asigurare socială obligatorie acoperă salariaţii cu pensii determinate în funcţie de venit, de cotizaţii şi de durata de afiliere. Sistemul este împărţit în funcţie de sectorul de activitate, existând trei categorii de regimuri de pensii:

· regimurile obligatorii ale salariaţilor din sectorul privat (70,67% în 2006) care au două nivele: primul nivel este reglementat de lege, al doilea nivel fiind constituit din regimuri complementare, reglementate prin acorduri naţionale şi interprofesionale;

· regimuri obligatorii pentru agricultori şi profesiuni liberale (9,8% din lucrători);

· regimuri speciale, care acoperă funcţionarii şi salariaţii din întreprinderile publice(19,53% din lucrători) care au pensie unică (fără distincţie între pensia de bază şi pensia complementară). Din 2003, s-a înfiinţat un regim adiţional obligatoriu. Regimurile speciale cuprind regimuri de pensii ce acoperă categorii particulare ale salariaţilor din sectorul public sau para-public (SNCF, clerici, notari, lucrători la stat, la Operă, la Banca Naţională etc.).

După anii '70, criza economică şi îmbătrânirea populaţiei au schimbat contextul evoluţiei sistemului de pensii. Reforma sistemului de pensii, începută în 1993 şi continuată în 2003, a îmbunătăţit viabilitatea sistemului pe termen lung, prelungind perioada de asigurare cerută pentru obţinerea unei pensii complete (numărul de ani va creşte în funcţie de viitoarea creştere a speranţei de viaţă) şi a promovat rămânerea în câmpul muncii cât mai mult timp.

Legea din 22 iulie 1993 a reformat regimul general şi regimurile aliniate. Ea a vizat: durata de cotizare (pentru o pensie completă, de la 37,5 la 40 ani); salariul mediu de referinţă (raportat la ultimii 25 ani); revalorizarea anuală a pensiei, în funcţie de indicele preţurilor de consum; crearea Fondului de solidaritate pentru bătrâneţe (finanţat din impozite) din care s-a plătit prestaţia minimă de bătrâneţe, majorarea pensiei pentru copii sau soţ în îngrijire, validarea perioadelor de serviciu naţional sau şomaj.

În anul 2000, s-a creat Consiliul orientării pensionarilor, prin Decretul din 10 mai 2000.

Reforma din 2003 s-a realizat prin adoptarea Legii din 21 august 2003, aplicată de la 1 ianuarie 2004, care se referă la ansamblul  regimurilor (în afara celor speciale). Ea a prevăzut:

· pentru funcţionari, creşterea progresivă a duratei de cotizare (în funcţie de evoluţia speranţei de viaţă), pentru obţinerea unei pensii complete (40 ani sau 160 trimestre, în 2008). După 2009, va creşte cu un trimestru pe an, până în 2012;

· s-a adăugat tuturor salariaţilor la perioada de contribuţie până la trei ani de studii; 

· s-a introdus un sistem de subcote şi supracote - persoanelor cu vârsta de peste 60 ani şi peste 40 de ani de cotizare se majorează pensia cu 3% pentru fiecare an suplimentar;

· introducerea dispozitivului economisire/pensie;

· dreptul la informare individuală a salariatului referitoare la pensionare;

· s-a oferit posibilitatea manifestării libertăţii individuale şi supleţei sistemului de pensionare, în cunoştiinţă de cauză;

· la pensionarea anticipată s-a aplicat un "coeficient de anticipare" şi un mecanism de tip "vârsta pivot", care permite progresivitatea până în anul 2020.

Tipuri de pensii

Pensia de bază
Pentru a o obţine, asiguratul trebuie să depună o cerere de lichidare. Pensia se stabileşte în funcţie de durata de asigurare, care reprezintă totalitatea trimestrelor de cotizare obligatorie la regimul general (CSS art.351-2, R 351-3); minimum de asigurare este de 2 trimestre. Pot fi asimilate trimestrelor de asigurare: perioadele de boală, maternitate, invaliditate, accident de muncă, şomaj stagiul militar (CSS art.L 351-3, R 351-3).

Se acordă majorări ale perioadei de asigurare pentru: mamele care au crescut unul sau mai mulţi copii (CSS art.351-4, Decret 2003/1280 din 26 decembrie 2003), chiar dacă copilul este înfiat sau nu are naţionalitate franceză. Primul trimestru se acordă pentru naşterea, adopţia sau îngrijirea unui copil; un trimestru se acordă pentru fiecare aniversare a copilului aflat în îngrijire, alte trimestre sunt atribuite până la vârsta de 16 ani, în limita a 7 trimestre. Sunt luaţi în considerare şi copiii născuţi morţi. Asigurata trebuie să-şi fi asumat creşterea efectivă a copilului. 

Majorarea perioadei de contribuţie pentru copii nu se va putea cumula cu majorarea duratei de asigurare pentru concediul parental, pentru acelaşi copil. Se acceptă pensia  care este favorabilă asiguratului. 

Pentru acelaşi copil, asiguratul nu poate cumula majorarea de asigurare cu un alt avantaj de aceeaşi natură, dintr-un alt regim de bază obligatoriu.

Regimul general este prioritar pentru a acorda majorarea duratei de asigurare pentru copii. Regimul special poate acorda majorarea dacă poate acorda pensia, calculată după propriile reguli. 

Majorarea perioadei pentru asiguraţii cu vârsta peste 65 ani se acordă dacă nu se întrunesc condiţiile duratei în niciun regim. Majorarea este de 2,50% pe trimestrul scurs între prima lună aniversară a 65 ani şi data efectivă a pensionării, majorarea neputând depăşi durata de asigurare maximă (înainte de 1944=150 trimestre, după 1944=152, după 1945=154, după 1946=156, după 1947=158, după 1948=160).

Majorarea pentru creşterea unui copil cu handicap se acordă celor pensionaţi după 1.09.2003. Majorarea se acordă persoanelor care au cotizat la asigurarea pentru pensie, chiar dacă nu se îndeplineşte condiţia trimestrelor. Majorarea poate fi cumulată cu majorarea pentru creşterea copilului sau pentru concediu parental. Majorarea se acordă chiar dacă nu există legătură de paternitate cu copilul. În caz de divorţ, separare, majorarea se acordă ambilor părinţi, dar şi concubinilor lor etc.

Pensia de bază se acordă fără condiţia naţionalităţii sau rezidenţei. Străinii cu reşedinţă în Franţa trebuie să justifice regularitatea şederii. 

Reforma în vigoare de la 1 ianuarie 2004 prevede ca pensiile de bază din regimul general să fie acordate la vârsta de 60 ani, dar a introdus măsuri care permit atât pensionarea înainte de împlinirea vârstei de 60 ani, cât şi menţinerea în activitatea a seniorilor.

Există posibilitatea obţinerii unei pensii anticipate, înainte de vârsta de 60 ani, în cazul unei lungi perioade de plată a asigurării sau în cazul existenţei unui handicap. Asiguratul care continuă să muncească după vârsta de 60 de ani sau peste 160 trimestre poate obţine o creştere a nivelului pensiei.

Calculul pensiei se face în funcţie de trei elemente:

· salariul de bază sau salariul anual mediu (SAM), care reprezintă salariile revalorizate asupra cărora s-au aplicat cotizaţiile. După reforma din 1994, aceasta s-a aplicat progresiv (celor născuţi în 1934 li se lua în calcul salariul anual mediu calculat pe 11 ani, cei mai bine plătiţi; cei născuţi în 1935 pe 12 ani, cei mai bine remuneraţi). După ianuarie 2008, pentru toţi asiguraţii născuţi după 1947, salariul anual mediu se calculează pe baza a 25 ani, cei mai bine plătiţi;

· rata de lichidare - durata perioadei de asigurare şi perioadele recunoscute echivalente permit determinarea ratei de lichidare a pensiei în perioada 60-65 ani. Rata completă de 50% rezultă din durata de asigurare (160 trimestre), vârsta (65 ani) sau apartenenţa la o categorie specifică (inapt de muncă, foşti deportaţi, internaţi în centre, vechi combatanţi şi victime de război, mame ce au crescut mai mult de trei copii).

Această rată se calculează în funcţie de perioada de cotizare la diferite regimuri de asigurare de bază, ca şi în funcţie de perioadele asimilate de asigurare (perioade de întrerupere a activităţii pe perioada bolii, maternităţii, invalidităţii, accidentelor de muncă, serviciului militar, şomajului etc.). Femeile asigurate beneficiază de o majorare a duratei de asigurare de la 1 la 8 trimestre pentru un copil avut sau crescut. Durata concediului parental de educare este validat şi pentru tată. Se acordă o majorare a duratei de asigurare cu maximum 8 trimestre pentru creşterea unui copil cu handicap grav;
· durata de asigurare reprezintă durata reală de asigurare la regimul respectiv (perioadele de cotizare şi cele asimilate). Pentru calculul pensiei asiguraţilor născuţi în 1943 şi înainte, durata maximă de asigurare este fixată la 150 trimestre. Conform reformei din 2004, durata de asigurare va creşte progresiv cu 2 trimestre pe an, pentru generaţiile născute după 1944 (152 trimestre). Pentru cei născuţi după 1947, perioada atinge 160 de trimestre, în anul 2008. Exemplu: pentru un asigurat născut în 1948, formula de calcul va fi: salariul de bază x rata x durata de asigurare în regimul general/160.

Pensia anticipată

După 1 ianuarie 2004, există posibilitatea de pensionare înainte vârstei de 60 de ani pentru persoanele care au 42 de ani de cotizare. Ele trebuie să justifice, în funcţie de vârstă şi un număr minimal de 5 trimestre de asigurare plătite, la sfârşitul celei de a 16-a aniversări, pentru a se pensiona la 56 sau 57 ani, sau a celei de a 17-a aniversări pentru a se pensiona la 59 de ani. Pentru pensionarea la 56-57 ani sunt necesare 168 trimestre de cotizare; pentru 58 ani sunt necesare 164 trimestre; pentru 59 ani, 160 de trimestre.

Pensia se diminuează pentru persoanele cu vârsta sub 65 ani care cer lichidarea pensiei, fără să îndeplinească durata necesară de asigurare. Pentru acestea se aplică o penalizare la calcularea pensiei. Pentru generaţiile dinainte de 1944, această penalizare este de 1,25% pe trimestru şi de 1,0625% pentru generaţiile 1946 şi 1948. Penalizarea va fi scăzută progresiv la 0,625% pentru generaţiile după 1952.

Pentru cei ce vor solicita pensia anticipată după 1 ianuarie 2009 calcularea ei se va face conform Circularei DSS/3A/2007/396 din 5.11.2007.
Pensia de invaliditate este finanţată prin asigurările de invaliditate. Se acordă asiguratului o pensie pentru compensarea pierderilor salariale rezultate din reducerea capacităţii de muncă. Este considerat invalid asiguratul în vârstă de mai puţin de 60 de ani care se află în situaţia de a nu mai obţine o treime din remuneraţia normală în profesia pe care a avut-o înainte de oprirea activităţii sau de constatarea stării de invaliditate.

Asiguratul trebuie să justifice un anume nivel al cotizaţiei sau numărul de ore pe care le-a lucrat până la data opririi muncii sau constatării stării de invaliditate (800 de ore de muncă, în ultimele 12 luni, din care 200 ore, în primele 3 luni). Persoana în cauză trebuie să justifice 12 luni de cotizare în sistemul de asigurări.

În funcţie de reducerea capacităţii de muncă, se acordă trei categorii de pensii:


- prima categorie vizează invalizii care încă mai pot exersa o activitate profesională. Pensia este calculată după formula: salariul anual mediu (SAM) din cei mai buni zece ani x 30% împărţit la 10.

Nivelul anual maxim al pensiei este egal cu 30% din plafonul de securitate socială (9.982,80 euro anual).

- a doua categorie vizează invalizii incapabili să exercite o activitate profesională. Pensia este calculată în acelaşi mod, fiind diferit procentul aplicat: SAM x 50%. 

Nivelul anual maxim al pensiei se ridică la 50% din plafonul de securitate socială (16.638 euro anual).

- a treia categorie se referă la invalizii din categoria a doua, dar care au nevoie de o altă persoană pentru a-şi desfăşura viaţa normală.

Nivelul pensiei de bază este majorat cu 40%, fără ca majorarea să nu fie inferioară minimului anual fixat prin decret (12.129,60 euro anual– 1 ianuarie 2008).

Nivelul pensiei de invaliditate nu poate fi inferioară minimului garantat (3.097,31 euro anual– la 1 ianuarie 2008).

Pensia de invaliditate a văduvului sau a unui văduv invalid este acordată din fondurile asigurărilor de boală. Condiţiile de acordare se referă la faptul că soţul supravieţuitor trebuie să aibă cel puţin 55 de ani, să aibă o invalidate permanentă care să-i reducă cu 2/3 capacitatea de lucru şi să nu dispună de resurse superioare unui anume plafon.

Nivelul pensiei este egal cu 54% din pensia de care beneficia defunctul. 

Pensia de urmaş 
Reforma pensiilor a prevăzut ca, începând cu 1 iulie 2004, alocaţia pentru văduv să fie suspendată progresiv şi înlocuită cu pensia reversibilă, care va fi acordată fără condiţia duratei căsătoriei, iar din 2011, fără condiţia vârstei.

În prezent, pensia de urmaş se acordă în condiţiile următoare:

- soţul supravieţuitor sau ex-soţul divorţat, să fi atins vârsta de 51 de ani şi să nu aibă resurse superioare unui anume plafon. Resursele luate în calcul sunt resursele personale şi cele din noua căsătorie sau din concubinaj;

- nivelul pensiei nu poate depăşi 54% din nivelul pensiei de care beneficia asiguratul. Poate fi acordată o majorare de 88,72 euro pe lună, pentru un copil sub 16 ani aflat în îngrijire. Nivelul pensiei se majorează cu 10%, dacă titularul a crescut cel puţin trei copii;

  - alocaţia de văduvie se va acorda temporar, pe o durată de maximum doi ani, celor care nu au ajuns încă la limita de vârstă, până la reinserarea în câmpul muncii. Nivelul ei este de 555,10 euro pe lună. Pentru a primi această alocaţie, asiguratul decedat trebuie să fi cotizat cel puţin trei luni din anul precedent decesului (cu excepţia lunii decesului). Capitalul asigurării de deces este înapoiat apropiaţilor în următoarea ordine: soţul supravieţuitor, neseparat de drept sau de fapt, partenerul de care era legat printr-un pact civil de solidaritate, copiilor legitimi, naturali, adoptivi sau ascendenţilor.

10. Germania

Creşterea progresivă a vârstei de pensionare a fost instituită prin Legea privind reforma sistemului de pensii (1989), intrată în vigoare pe 1 ianuarie 1992.

Regimul juridic

- Legea privind reforma sistemului de pensii (1989), amendată în anul 2000;
- Legea privind asigurările de pensie (2005), cu modificările ulterioare.
În urma reunificării celor două Germanii, sistemul de securitate socială din fiecare ţară a rămas în vigoare până în ianuarie 1992, după care Titlul VI din Legea socială a intrat în vigoare pe întreg teritoriul Germaniei.

Sunt cuprinşi în sistem angajaţii – inclusiv ucenicii –, anumite categorii de lucrători autonomi, persoane care au în îngrijire un copil mai mic de trei ani, persoane care desfăşoară activităţi în folosul comunităţii în loc de serviciul militar, asistenţi sociali voluntari. Sunt incluşi cetăţenii germani cu reşedinţă în străinătate şi cetăţeni străini rezidenţi în Germania, dacă n u sunt cuprinşi în sistemul de pensie al altei ţări.

Există sisteme speciale pentru anumite categorii de lucrători autonomi, pentru mineri, angajaţi în sectorul public, funcţionarii publici şi fermieri.

Surse de finanţare

Persoana asigurată contribuie cu 9,75% din venituri – sunt excluşi cei cu venit mai mic de 100 euro pe lună, iar pentru venituri lunare între 401 şi 800 euro contribuţia este redusă.

Lucrătorii autonomi contribuie cu 19,5% din venituri, angajatorii cu 9,75% din fondul de salarii. Dacă angajatul are mai puţin de 400 euro/lună, angajatorul contribuie cu 12%, respectiv 16,15% pentru mineri şi feroviari.

Guvernul acordă subvenţii, care compensează fondul neacoperit de contribuţii.

Tipuri de pensii, condiţii şi modalităţi de acordare

Pensia pentru limită de vârstă se acordă la 65 de ani, cu minimum cinci ani de contribuţie. Pentru 50% incapacitate de muncă, vârsta scade la 60 de ani şi minimum 35 de ani de asigurare. De asemenea, 60 de ani cu 15 ani de contribuţie şi angajat cel puţin 52 de săptămâni după împlinirea vârstei de 58 ani şi 6 luni, sau cu cel puţin 24 luni pentru cei cu timp redus de lucru. 
La 60 de ani se pot pensiona femeile născute înainte de 1952, care au 10 ani de contribuţie după împlinirea vârstei de 40 de ani.

Minerii cu 25 de ani de contribuţie şi lucru în subteran, se pot pensiona la 60 de ani.

Pensia pentru limita de vârstă se calculează pe baza unui punctaj individual, după un algoritm dat – un algoritm diferit se aplică pentru mineri şi feroviari. Perioadele de incapacitate de muncă, şomaj şi de studii (între 17 şi 25 de ani)                                                                                                                                se iau în calcul la pensie.

Pentru lucrătorii cu venit scăzut şi 35 de ani de asigurare şi cu mai puţin de 0,0625 puncte se aplică un alt algoritm de calcul.
Pensionarea anticipată se poate face la 63 de ani, cu 35 de ani asigurare. 

Pentru pensia anticipată, valoarea punctului de pensie se reduce cu un coeficient pentru fiecare lună de pensionare înainte de 65 de ani.
Pensia de invaliditate se acordă pentru reducerea capacităţii de muncă – persoana nu poate lucra mai mult de 3 ore/zi, respectiv poate lucra mai mult de 3 ore, dar mai puţin de 6 ore/zi. Asiguratul trebuie să aibă minimum 5 ani de contribuţie, din care 36 luni în ultimii 5 ani.

Pentru accidente de muncă care determină reducerea capacităţii de muncă se aplică reglementări speciale.

Pensia de invaliditate se calculează după un algoritm care ţine cont de gradul de reducere a capacităţii de muncă.
Pensia de urmaş se acordă dacă decedatul a avut cel puţin 5 ani de contribuţie sau era deja pensionar la data decesului.

Pensia de urmaş are la bază punctele de pensie ale decedatului/decedatei, algoritmul fiind diferit în primele 3 luni după deces faţă de perioada ulterioară. Se ţine cont şi de anul naşterii soţilor/partenerilor şi de anul începerii convieţuirii. Există prevederi speciale pentru mineri şi feroviari.
Pensia redusă pentru văduvă/văduv se acordă soţului supravieţuitor pentru cel mult 24 luni după deces – cu condiţia să nu se fi recăsătorit.

Pensia redusă de urmaş se acordă timp de 2 ani, dar nelimitat dacă convieţuirea a început înainte de 01.01.2002 şi supravieţuitorul este născut înainte de 1962.

Pensia se acordă numai dacă soţii/partenerii au fost împreună mai mult de un an. Există reglementări speciale pentru soţii divorţaţi înainte de 01.07.1977.

Pensia extinsă pentru văduvă/văduv se acordă dacă soţul supravieţuitor are mai mult de 45 de ani sau îngrijeşte un copil minor sau unul cu handicap.

Pentru cuplurile formate după 2002 şi amândoi soţii născuţi după 1962, se aplică reglementări speciale.

La pensia exinsă de urmaş se adaugă un supliment pentru copiii în întreţinere.

Pensia pentru orfani se calculează în funcţie de faptul că a decedat un părinte sau amândoi.
Pensia de invaliditate permanentă din cauza unui accident de muncă este de 2/3 din venitul mediu din anul precedent – pentru incapacitate totală de muncă.

Pentru o reducere de peste 20% a capacităţii de muncă, se acordă un procent din pensia integrală, în funcţie de gradul de pierdere a capacităţii de muncă.
Pensia de urmaş este de 2/3 din ultimul venit al decedatului şi se plăteşte timp de 3 luni, după care 40% dacă supravieţuitorul are mai mult de 45 de ani, are handicap sau îngrijeşte cel puţin un copil. Dacă supravieţuitorul nu îndeplineşte condiţiile pentru o pensie extinsă de urmaş, timp de 24 de luni, se achită 30% din venitul decedatului.

Fiecare orfan minor (sau până la 27 de ani pentru cei care studiază) primeşte 20%, respectiv 30% dacă este orfan de ambii părinţi.

Se acordă alocaţie pentru supravieţuitor în cuantum de 40%, dacă acesta nu îndeplineşte cerinţele pentru o pensie de urmaş şi decedatul avea capacitatea de muncă mai mică de 50%.

În condiţii precizate, pot beneficia de pensia de urmaş şi alte persoane, din familie – părinţii sau bunicii primesc 20% din venitul decedatului dacă sunt singuri, respectiv 30% dacă sunt un cuplu.
11. Grecia

Regimul juridic


- Legea 1846/1951privind securitatea socială, cu modificările ulterioare;
- Legea privind pensiile pentru limita de vârstă în sistem necontributiv (1981);
- Legea 1489/1984 de modificare şi completare a legislaţiei în domeniul pensiilor;
- Legea privind persoanele neasigurate (1988);
- Legea 1902/1990 privind pensiile;

- Legea 2084/1992 privind reforma securităţii sociale;

- Legea privind contribuţiile la sistemul de pensii (1997);

- Legea privind finanţarea şi administrarea fondului de pensii (2000);
- Legea privind securitatea socială (2002);

- Legea privind securitatea socială (2004).
Beneficiază de pensii, lucrătorii din industrie, comerţ, lucrătorii autonomi din mediul urban – inclusiv actorii, vânzătorii de ziare, contabilii autorizaţi etc.

Pentru agricultori, agenţi de navigaţie, medici, dentişti, operatori în domeniul transportului comercial, arhitecţi, notari, angajaţii din sectorul public, meşteşugari sunt prevăzute sisteme speciale.

Surse de finanţare 

Persoana asigurată contribuie cu 6,67% din venitul lunar, respectiv 8,87% pentru cei care lucrează în condiţii grele de muncă.

Nu există limită inferioară a veniturilor pentru plata contribuţiei.

Lucrătorii autonomi contribuie cu 6,67% din venit, respectiv 8,87% pentru cei care lucrează în condiţii grele.

Angajatorul contribuie cu 13,33% din fondul de salarii, respectiv 14,73% dacă angajatul lucrează în condiţii grele de muncă.

Guvernul contribuie cu 10% din fondul de pensii.

Tipuri de pensii, condiţii şi modalităţi de acordare

Pensia pentru limită de vârstă se acordă la 65 de ani (bărbaţi) şi 60 de ani (femei), cu cotizare completă de 35 de ani. Vârsta de pensionare se reduce la 62 de ani (bărbaţi) şi 57 de ani (femei) pentru cei care au 10.000 de zile de contribuţie, respectiv 58 de ani (bărbaţi şi femei) pentru cei care au 10.500 zile de contribuţie.

Pensia se acordă la orice vârstă pentru persoanele care au peste 11.100 zile de contribuţie. Persoanele asigurate care au anumite handicapuri primesc pensie la vârsta de pensionare, dacă au 4.050 de zile de contribuţie.
Pensia pentru limita de vârstă are la bază durata asigurării şi veniturile din ultimii 5 ani – pentru cei asiguraţi după 31.12.1992 –, sau cei mai buni 5 ani din ultimii 10. Se alege ce este mai avantajos.

Pensia de bază este mărită în funcţie de încadrarea persoanei într-una din cele 28 de categorii de salarizare. Creşterea se face conform unui algoritm stabilit.

Pensia anticipată pentru persoanele asigurate înainte de 1.1.1993:

Pensie completă anticipată pot obţine asiguraţii: 

- fără limită de vârstă, persoanele care au contribuit o perioadă de 37 de ani la fondul de pensii;

- la vârsta de 62 de ani, pentru bărbaţi şi 57 de ani, pentru femei, dacă au 10.000 zile de muncă;

- la vârsta de 58 de ani, pentru bărbaţii care au contribuit o perioadă de 35 de ani la fondul public de pensii sau dacă au 10.500 zile de muncă;

- la vârsta de 55 de ani, femeile care au un copil minor, care au contribuit o perioadă de 18 ani la fondul de pensii sau au 10.500 zile de muncă;

- la vârsta de 60 de ani, pentru bărbaţi şi 55 de ani, pentru femei, în caz de activitate desfăşurată în condiţii grele de muncă, cu condiţia de a avea o perioadă de 15 ani de asigurare, sau 4.500 zile de muncă, din care 3.600 zile în condiţii grele de muncă;

- la vârsta de 55 de ani pentru ambele categorii de asiguraţi, dacă au contribuit o perioadă de 35 de ani la fondul de pensii sau au 10.500 zile de muncă, din care 7.500 zile în condiţii grele de muncă.    

Pensie redusă anticipată pot obţine asiguraţii:

- la vârsta de 65 de ani, pentru ambele categorii de asiguraţi, dacă au o perioadă de 3.500 de zile de asigurare;

- la vârsta de 60 de ani, pentru bărbaţi şi 55 de ani, pentru femei, dacă au o perioadă de 15 de ani de asigurare sau 4.500 zile de muncă, din care 100 de zile/an, în ultimii 5 ani;

- la vârsta de 60 de ani, pentru bărbaţi şi 55 de ani, pentru femei, dacă au contribuit o perioadă de 33 de ani la fondul de pensii sau au o perioadă de 10.000 de zile de asigurare, din care 100 zile/an în ultimii 5 ani;     

- la vârsta de 53 de ani, pentru ambele categorii de asiguraţi, dacă au contribuit o perioadă de 35 de ani la fondul de pensii sau au 10.500 zile de muncă, din care 7.500 zile în condiţii grele de muncă;

- la vârsta de 50 de ani, femeile cu un copil minor sau invalid, dacă au 18 ani de asigurare sau 5.500 zile de muncă.

Pentru persoanele asigurate după data de 1.1.1993:

Pensie completă anticipată pot obţine:

- fără limită de vârstă, pentru persoanele care au 37 de ani sau 11.100 zile de asigurare;

- la vârsta de 60 de ani, pentru ambele categorii de asiguraţi, care şi-au desfăşurat activitatea în condiţii grele de muncă, cu condiţia de a avea o perioadă de 15 ani de asigurare sau 4.500 zile de muncă în condiţii grele;

- la vârsta de 55 de ani, pentru femeile cu un copil minor sau invalid, care au o perioadă de asigurare de 20 de ani sau 6.000 de zile de muncă;  

- la vârsta de 55 de ani, pentru ambele categorii de asiguraţi, dacă au o perioadă de 35 de ani de asigurare sau 10.500 zile de muncă;

- la vârsta de 60 de ani, pentru ambele categorii de asiguraţi, dacă au 15 ani de muncă sau 4.500 zile de asigurare, 750 de zile în ultimii 5 ani.     

Pensia anticipată presupune o reducere de 1/267 pentru fiecare lună în minus faţă de îndeplinirea condiţiei de vârstă.
După anul 2003, au fost luate în calculul anilor de contribuţie, pentru femei, perioadele noncontributive, în funcţie de numărul copiilor:

· pentru un copil s-a adăugat un an perioadă de contribuţie;

· pentru 2 copii s-a adăugat o perioadă de 1,5 ani de contribuţie;

· pentru minimum 3 copii s-a adăugat o perioadă de 2 ani de contribuţie.
Alocaţia de solidaritate socială pentru persoanele în vârstă se acordă persoanelor de peste 60 de ani, cu domiciliul în Grecia, cu un venit anual net mai mic de 6.824,45 euro.

Alocaţia de solidaritate socială pentru persoane în vârstă este de 149,67 euro/lună pentru un venit net de până la 6.215,12 euro, valoarea sa scăzând pentru un venit mai mare.

Pensia de invaliditate se acordă integral persoanelor cu handicap de cel puţin 80%, care au cel mult 4.500 zile de contribuţie – 1.500 zile dacă asiguratul a început să lucreze după 1993 –, 300 de zile dacă asiguratul este mai tânăr de 21 de ani.

Pensia de invaliditate are la bază durata asigurării şi veniturile din ultimii 5 ani. Pensia de bază este mărită în funcţie de încadrarea persoanei într-una din cele 28 de categorii de salarizare.

Pentru un handicap de cel puţin 80% se achită pensie integral; între 67% şi 79,9% se achită 75% (100% dacă asiguratul are peste 6.000 zile de asigurare şi este un handicap psihic).

Alocaţia pentru îngrijire permanentă se acordă pentru un handicap de minimum 67%.

Pentru invaliditate parţială, pensia se acordă pentru un grad de invaliditate de 50%. Sub această valoare, nu se acordă pensie.

Reevaluarea gradului de invaliditate se face la fiecare 2 ani.

Pensia se achită şi în străinătate, pe baza unor acorduri de reciprocitate.

Pensia pentru invaliditate parţială se acordă pentru un grad de invaliditate cuprins între 50 şi 66,9% şi reprezintă 50% din pensia integrală (75% pentru handicap psihic).

Pensiile speciale se acordă, indiferent de vârstă, persoanei asigurate care este total nevăzător şi are 4.050 de zile de contribuţii.

Pensia specială se calculează considerând 10.500 zile de contribuţie. 

Alocaţia specială se acordă persoanei asigurate care are un handicap sever şi permanent sau membrilor familiei acestuia. Asiguratul trebuie să aibă 350 zile de contribuţii în ultimii 4 ani dinaintea instalării dizabilităţii, inclusiv 50 de zile în ultimele 12 sau 15 luni, sau un total de 1.000 de zile de contribuţii.

Alocaţia specială este de 20 de ori salariul minim al unui muncitor necalificat.

Pentru alocaţia de solidaritate socială pentru persoane cu handicap nu există condiţie de vârstă, dar gradul de handicap trebuie să fie de cel puţin 50% şi persoana trebuie să locuiască în Grecia. Venitul anual net nu trebuie să depăşească 6.824,45 euro.

Alocaţia de solidaritate socială pentru persoane cu handicap scade în raport cu creşterea venitului net – fiind de 149,67 euro/lună pentru un venit de 6.215,12 euro/an.

Pensia de urmaş se acordă în funcţie de data la care persoana decedată a intrat în sistem. Numărul de zile de contribuţie este, în mod normal, jumătate din cel solicitat pentru pensia de invaliditate.

Pentru persoane asigurate înainte de 01.01.1993, supravieţuitorii care sunt incluşi sunt: văduva (sau văduvul cu handicap şi fără alte venituri) care a fost căsătorită cu decedatul cel puţin 6 luni (2 ani dacă decedatul era pensionar); fosta soţie – care are un venit limitat – dacă au fost căsătoriţi cel puţin 15 ani; copiii minori în întreţinere (până la 24 de ani pentru cei care continuă studiile, sunt handicapaţi sau orfani de ambii părinţi); nepoţi, copii vitregi sau părinţi în întreţinere.

Soţia supravieţuitoare, indiferent de vârstă, are dreptul la o pensie de urmaş timp de 3 ani, după care continuă să primească pensie doar dacă nu lucrează, sau nu primeşte altă pensie, sau are un handicap de cel puţin 67%. Pensiile de urmaş care au fost întrerupte sau reduse se vor achita integral după împlinirea de către supravieţuitor a vârstei de 65 de ani.

Pensia de urmaş variază în funcţie de data intării în sistem a asiguratului decedat. Pensia integrală se acordă numai dacă supravieţuitorul nu lucrează sau nu primeşte altă pensie, sau are cel puţin 67% grad de invaliditate; 70% din cuantumul pensiei se acordă dacă supravieţuitorul mai are 3 ani până la împlinirea vârstei de 65 ani; se achită 50% din pensie dacă supravieţuitorul este mai tânăr de 65 de ani, lucrează sau primeşte o pensie; 70% dacă supravieţuitorul este mai tânăr de 65 de ani, lucrează sau primeşte o pensie; 70% dacă supravieţuitorul are peste 65 de ani, lucrează sau primeşte o pensie.

Pensia încetează dacă supravieţuitorul se recăsătoreşte. 

Supravieţuitorul divorţat poate primi 30% din pensie dacă a fost căsătorit 15 ani; 40% dacă a fost căsătorit 25 de ani.

Soţul supravieţuitor divorţat nu poate primi alocaţie de solidaritate socială pentru supravieţuire.

Pensia pentru orfan – fiecare orfan minor (nu există limită de vârstă pentru  cei cu handicap) primeşte 25% din pensia de bază a asiguratului; 50% se acordă pentru orfanii de ambii părinţi.

Dacă decedatul a fost asigurat după 31.12.1992, fiecare orfan primeşte 20% , iar orfanul de ambii părinţi 60%.

Dacă nu există supravieţuitorii menţionaţi, nepoţii sau părinţii decedatului primesc 20% din pensia decedatului; 40% pentru mama văduvă; 40% pentru un tată aflat în întreţinere (cu condiţia ca decedatul să fi fost asigurat înainte de 01.01.10993).

Există o valoare minimă (385,70 euro) a pensiei de urmaş, valoarea maximă fiind de 100% din pensia decedatului.

Alocaţia de solidaritate socială pentru urmaşi se acordă când aceştia au peste 60 de ani şi locuiesc în Grecia. Venitul anual net trebuie să fie mai mic de 6.824,45 euro.

Soţia supravieţuitoare care primeşte pensie de urmaş nu mai poate primi şi alocaţie de solidaritate socială pentru urmaş.

Alocaţia de solidaritate socială pentru urmaşi scade în raport cu creşterea venitului lunar – fiind de 149,67 euro/lună pentru un venit de 6.215,12 euro/an.

Pensia pentru invaliditate permanentă din cauza unui accident de muncă: pentru un grad de invaliditate mai mare de 80% se plăteşte pensie integrală; pentru un grad cuprins între 67% şi 79,9% se achită 75% (100% dacă asiguratul are peste 6.000 zile asigurare şi este un handicap psihic).

Pensia se calculează în funcţie de salariul din ultimii 5 ani.

Pensia pentru invaliditate parţială în urma unui accident de muncă: pentru un grad de invaliditate între 50% şi 66,9% se acordă 50% din pensie (75% dacă are un handicap psihic); sub 50% invaliditate nu se acordă pensie.

Pensia minimă este de 70% din salariul minim plus suplimentul pentru soţia şi copiii aflaţi în întreţinere.

Pentru un grad de invaliditate mai mare de 67% se plăteşte o alocaţie de îngrijire permanentă.

Pensia de urmaş în cazul accidentelor de muncă variază în funcţie de data intrării în sistem a asiguratului.

Soţul supravieţuitor poate primi pensia timp de 3 ani. Pensia este integrală, dacă supravieţuitorul nu lucrează sau nu are altă pensie, sau are un grad de handicap de peste 67%; se achită 70% dacă soţul/soţia mai are 3 ani până la 65 de ani, lucrează sau primeşte o pensie; 50% dacă soţia/soţul este mai tânăr de 65 de ani, lucrează sau primeşte o pensie; 70% dacă are peste 65 de ani, lucrează sau primeşte o pensie.

Pensia încetează după ce persoana se recăsătoreşte.

Soţul supravieţuitor divorţat poate primi 30% din pensia de urmaş dacă au fost căsătoriţi 15 ani şi 40% dacă au fost căsătoriţi cel puţin 25 de ani. Soţul supravieţuitor nu poate primi alocaţia de solidaritate socială.

Pensia pentru orfan în urma unui accident de muncă este de 25% pentru fiecare orfan – 50% pentru orfanii de ambii părinţi –, dacă asigurarea a fost făcută înainte de 01.01.1993; dacă asigurarea a fost făcută după 31.12.1992, fiecare orfan primeşte 20%, iar orfanii de ambii părinţi 60%.

În absenţa altor urmaşi, nepoţii decedatului pot primi 20% din pensie; 40% poate primi mama văduvă; 40% poate primi tatăl aflat în întreţinere.

Pensia minimă de urmaş este de 385,70 euro pentru cei asiguraţi înainte de 01.01.1993 şi de 349 euro/lună pentru cei asiguraţi după 31.12.1992.

Pensia maximă de urmaş este de 100% din pensia decedatului.

Se acordă un ajutor de înmormântare de 668,40 euro pentru o persoană decedată în accident de muncă.

12. Irlanda

Cadrul legislativ
:

- Legea privind asistenţa socială (2005), cu modificările şi completările ulterioare;

- Ordonanţa privind asistenţa socială (S.I. No. 142 of 2007)

Tipuri de pensii:

Pensia pentru limită de vârstă se acordă persoanelor care au împlinit vârsta de 65 de ani şi care au plătit contribuţii de asigurări sociale înainte de împlinirea vârstei de 55 de ani. Contribuţia trebuie să fi fost plătită pentru o perioadă de cel puţin 260 de săptămâni, cu o medie anuală de cel puţin 24 de săptămâni de plată a contribuţiilor sau de creditare a contribuţiilor în sistemul public. 

Pensia integrală este acordată persoanelor care au o medie anuală de contribuţii creditate sau plătite de 48 de săptămâni.

Contribuţiile creditate care se iau în calcul pentru stabilirea cuantumului pensiei sunt cele care sunt asigurate de stat în raport cu beneficiile acordate pentru situaţii speciale în care se află persoana creditată: ajutoare de maternitate, cele acordate în caz de boală, invaliditate permanentă, şomaj sau accidente de muncă. 

Pensiile noncontributive pentru limită de vârstă sunt acordate rezidenţilor, începând cu vârsta de 66 de ani, care au mijloace de trai reduse, sub o anumită limită.   

Beneficiari ai pensiei de invaliditate sunt persoanele aflate în incapacitate permanentă de muncă. Persoana asigurată trebuie să aibă cel puţin 260 de luni contribuţiile plătite în sistemul public, cu cel puţin 48 de săptămâni contribuţii plătite sau creditate în ultimul an fiscal.

Persoanele încadrate în categoria celor cu incapacitate permanentă de muncă datorită unor afecţiuni oculare, care sunt rezidente, au peste 18 ani şi mijloace de subzistenţă reduse, beneficiază de pensie pentru persoane nevăzătoare.

Pensia contributivă pentru soţul supravieţuitor: anterior decesului, persoana decedată sau soţul supravieţuitor al acesteia trebuie să fi plătit contribuţii cel puţin pentru o perioadă de 156 de săptămâni sau:

- să aibă o medie anuală de 39 de săptămâni pentru plata sau creditarea contribuţiilor în sistemul public, în oricare 3 sau 5 ani fiscali anteriori datei decesului soţului sau împlinirii vârstei de 66 de ani, sau

- să aibă o medie anuală de cel puţin 24 de săptămâni de plată sau de creditare a contribuţiilor de la momentul de debut al desfăşurării activităţii pentru care s-au plătit asigurări.

 Pentru a primi cuantumul maxim al pensiei, media anuală trebuie să fie de 48 de săptămâni de plată sau de creditare a contribuţiei.

Pensia noncontributivă pentru soţul supravieţuitor se acordă persoanelor văduve, rezidente, cu venituri de subzistenţă minime, care nu locuiau împreună cu soţul decedat.

Pensia de orfan se acordă orfanilor cu ambii părinţi decedaţi, care au sub 18 ani (22 dacă îşi continuă studiile), rezidenţi, cu venituri de subzistenţă limitate. Pensia nu se acordă orfanului care are un părinte supravieţuitor necunoscut, sau al cărui părinte supravieţuitor refuză îngrijirea sa.     

Cuantumul săptămânal al diferitelor categorii de pensii este stabilit de Guvern. El variază în funcţie de media anuală a numărului de săptămâni pentru care s-au plătit contribuţiile legale în sistemul public. Potrivit legii, în anumite condiţii se pot acorda suplimente de pensii, creşteri suplimentare (pentru pensionarii singuri, pentru plata însoţitorilor etc), dar există şi situaţii când se aplică diferite reduceri ale pensiilor (cazul pensiei de urmaş, în care persoana decedată nu a acumulat, anterior decesului,  perioada de plată a contribuţiilor prevăzută de lege).  

13. Italia

Regimul juridic

Actele normative care reglementează sistemul de pensii sunt:
- Legea privind reorganizarea sistemului de pensii (1952), cu modificările ulterioare; 

- Legea nr. 155 din 23 aprilie 1981; 

- Legea nr.  297 din 29 mai 1982; 

- Legea nr. 638 din 11 noiembrie 1983; 

- Legea nr. 140 din 15 aprilie 1985;
- Legea nr. 88 din 9 martie 1989;
- Ordonanţa nr. 503 din 30 decembrie 1992;
- Legea nr. 335 din 8 august 1995;
- Reforma pensiilor (1995), cu modificările ulterioare;
- Legea nr. 449 din 27 decembrie 1997;
- Legea nr. 448 din 23 decembrie 1998;
- Decretul-lege 252/2005 privind reglementări în materie de pensii complementare.
Surse de finanţare

Sunt incluse în sistem persoanele angajate, inclusiv colaboratorii domestici.

Pentru cei care lucrează în sectorul public şi lucrătorii autonomi există reglementări speciale.

Persoanele asigurate contribuie cu 8,89% din venitul brut. Venitul zilnic minim se consideră 40,62 euro. Nu se stabileşte o limită superioară a veniturilor decât pentru cei intraţi în sistem după 1 ianuarie 1996.

Angajatorul contribuie cu 23,81% din fondul brut de salarii.

Tipuri de pensii, condiţii şi modalităţi de acordare

Pentru pensia pentru limita de vârstă, condiţiile variază în funcţie de trei categorii de persoane asigurate:

1) cei intraţi pe piaţa muncii după 1996 pot beneficia de pensie la 57 de ani (bărbaţi şi femei), cu cel puţin 5 ani de contribuţii. Pensia nu trebuie să fie mai mică de 120% din valoarea alocaţiei sociale (458 euro pe lună), care este pensia minimă în cazul în care persoana nu are peste 65 de ani sau 40 de ani de contribuţie;

2) de la 31.12.1995, persoanele asigurate cu mai puţin de 18 ani de contribuţii beneficiază de pensie de la 65 ani (bărbaţi) şi 60 de ani (femei) – acestea din urmă trebuie să aibă 20 de ani de contribuţii;

3) din 31.12.1995, persoane cu minimum 18 ani de contribuţie beneficiază de pensie la 65 de ani (bărbaţi) şi 60 de ani (femei). Vârsta de pensionare se reduce la 60 de ani (bărbaţi) şi 55 de ani femei pentru incapacitate de muncă de 80%.

Pensionarii pot relua activitatea cu program redus, venitul cumulându-se cu pensia redusă sau integrală, în funcţie de metoda de calcul.

Cuantumul pensiei de limita de vârstă depinde de data la care a început asigurarea:

1. pentru persoane a căror asigurare a început după 1 ianuarie 1996, pensia are la bază o contribuţie anuală de 33% din venitul anual asigurat. Valoarea contribuţiei anuale se recalculează anual după un algoritm precizat. Sunt stabilite modalităţile de calcul atunci când pensionarul îşi reia activitatea;

2. începând cu 31.12.1995, pentru cei cu mai puţin de 18 ani contribuţie, pensia pentru contribuţii anterioare acestei date se bazează pe un “procentaj regresiv”, fiind aplicabil un anumit algoritm;

3. de la 31.12.1995, persoanele cu cel puţin 18 ani de contribuţie beneficiază de pensie calculată pe baza unui algoritm aplicabil acestei categorii. Dacă îşi începe o nouă activitate, cuantumul pensiei din categoria aceasta nu va fi redus, iar dacă reia fosta activitate, cu timp redus de lucru, reducerea pensiei va fi în acest caz invers proporţională cu reducerea timpului de lucru. Reducerea pensiei nu trebuie să depăşească 50% pentru persoane cu mai mult de 40 de ani de contribuţie.
Pensia pentru persoane în vârstă se acordă persoanelor de 57 de ani cu 35 de ani de contribuţie, iar pentru 38 de ani contribuţie se acordă indiferent de vârstă. Perioada de contribuţie a crescut progresiv, ajungând la 40 de ani în 2007.

Persoanele cu 40 de ani de contribuţie sau în vârstă de 57 de ani, cu 37 de ani de contribuţie, pot reintra în câmpul muncii.

Începând cu 1996, nou-intraţii pe piaţa muncii nu pot beneficia de pensia pentru persoane în vârstă.

Persoanele care nu au drept de pensie pentru limita de vârstă primesc alocaţie socială, dacă au peste 65 de ani, ca şi cetăţenii din UE rezidenţi în Italia. Pentru cetăţenii extracomunitari se cere permis de muncă. Venitul maxim al familiei până la care se acordă această alocaţie este stabilit de Guvern.

Pensia de invaliditate se acordă pentru incapacitate totală şi permanentă, cu cel puţin 5 ani de contribuţii, din care 3 să fie în ultimii 5 ani înaintea solicitării de pensie. Pensia se acordă numai în absenţa altui venit.

Pensia de invaliditate se calculează în funcţie de data începerii asigurării, deci de apartenenţa la una din cele trei categorii menţionate.

Alocaţia pentru invaliditate se acordă pentru pierderea a 2/3 din capacitatea de muncă, cu cel puţin 5 ani de contribuţie, din care 3 în ultimii 5 ani. Alocaţia se plăteşte timp de 3 ani şi se poate reînnoi pentru o altă perioadă de 3 ani. Dacă a fost reînnoită, ulterior devine permanantă.

La împlinirea vârstei de pensionare, alocaţia este înlocuită cu pensia pentru limită de vârstă.
Pensia de urmaş se acordă dacă decedatul a avut pensie pentru limită de vârstă, de vârstă înaintată  sau de invaliditate şi 15 ani de contribuţii sau 5 ani, din care 3 în ultimii 5 ani înaintea decesului. Pensia de urmaş este redusă cu procente care depind de nivelul unor eventuale alte venituri, atunci când acestea există.

De pensie de urmaş poate beneficia soţia supravieţuitoare, copiii de până la 18, 21 sau 26 de ani, în funcţie de instituţia de învăţământ urmată. Pentru copiii cu handicap, nu există limită de vârstă. Beneficiază de pensie de urmaş şi nepoţii aflaţi în întreţinere, părinţii decedatului, dacă aceştia au mai mult de 65 de ani şi care nu au altă pensie.

Pensia de urmaş reprezintă 60% din pensia cuvenită decedatului pentru soţia fără copii, 80% pentru cea cu un copil şi 100% pentru cea cu doi sau mai mulţi copii.

Orfanul de ambii părinţi primeşte 70% din pensia cuvenită, doi copii primesc 80%, iar trei sau mai mulţi copii primesc 100%.

Pensia de urmaş încetează dacă soţia supravieţuitoare se recăsătoreşte, cu plata în avans a echivalentului a doi ani de pensie.

În absenţa urmaşilor menţionaţi, în condiţii specificate, poate primi 15% din pensie un frate sau o soră a decedatului.

Pensia pentru handicap permanent cauzat de un accident de muncă depinde de data când acesta s-a produs şi de gradul de pierdere a capacităţii de muncă.

Dacă soţul moare în urma unui accident de muncă, soţia primeşte 50% din venitul mediu al decedatului, calculat în anul anterior decesului.

Pentru orfani, procentul este de 20%, iar pentru orfanii de ambii părinţi de 40%.

14. Letonia
Reforma pensiilor în această ţară a început în 1996. Înainte de acest moment, în vechiul sistem, vârsta de pensionare era relativ scăzută, nivelul pensiilor nefiind corelat cu contribuţiile individuale, ci cu salariul minim pe economie.

Obiectivele reformei sistemului de pensii se leagă de creşterea responsabilităţilor individuale, a participarii pe piaţa muncii, întărirea capitalului economic şi social şi diversificarea riscurilor demografice şi individuale.

Sistemul de pensii din Letonia este format din trei piloni, ca în toate celelalte ţări din regiune: pensiile pot fi publice
, private obligatorii
 şi facultative
.

Sistemul public se bazează pe principiul solidarităţii între generaţii şi pe contribuţiile plătite (20% din salariul înregistrat în contul naţional individual)
.

Există credite de pensie pentru perioadele fără salariu, statul plătind pentru perioadele de creştere a copiilor, stagiu militar, şomaj. În plus, în schema publică pensiile sunt indexate, statul garantând pensii minime. Pensia minimă depinde de perioada de asigurare; iar statul impune o vârsta minimă de pensionare, care este egală pentru femei şi bărbaţi. 

Începând cu 2009, femeile vor ieşi la pensie la aceeaşi vârstă cu bărbaţii, la 62 de ani.Pensia se bazează pe capitalul individual şi speranţa de viaţă la vârsta pensionării, unică pentru ambele sexe. 

Cadrul legal este definit de:

- Legea privind pensiile de stat (1995), cu completările şi modificările ulterioare; 

- Legea privind fondul de stat pentru pensii (1995), cu modificările şi completările ulterioare; 

- Legea privind asigurările sociale de stat (1997), cu modificările şi completările ulterioare;

- Legea privind asigurările sociale obligatorii pentru accidente de muncă şi boli profesionale (1997), cu modificările şi completările ulterioare;

- Legea serviciilor şi asistenţei sociale (2002).

Tipuri de pensii:

Pensia pentru limită de vârstă este acordată persoanelor care au împlinit vârsta de 62 de ani şi au plătit contribuţiile la asigurările sociale din sistemul public pentru o perioadă de cel puţin 10 ani. Trecerea la unificarea vârstei de 62 de ani pentru ambele genuri s-a făcut progresiv, cu o creştere de câte 6 luni anual, bărbaţii atingând această vârstă în 2003, iar femeile la sfârşitul anului 2008.

Până la data de 1 iulie 2008 este permisă pensionarea anticipată a persoanelor care au un stagiu de cotizare de cel puţin 30 de ani în sistemul public şi vârsta de minimum 60 de ani. După această dată, sistemul de pensii leton nu mai prevede un astfel de tip de pensionare. 

Legea prevede condiţii speciale de pensionare pentru persoanele cu disabilităţi pe viaţă sau pentru persoanele cu anumite forme de disabilităţi. De asemenea, condiţii speciale sunt aplicate persoanelor care au îngrijit 5 sau mai mulţi copii până la vârsta de 8 ani sau copii cu disabilităţi, la fel şi persoanelor care au lucrat în condiţii periculoase înainte de anul 1996, sau celor care au participat la acţiunea de limitare a catastrofei de la Cernobîl.   

Pensia pentru limită de vârstă este acordată şi persoanelor care îndeplinesc condiţiile legale şi locuiesc în străinătate.

De la 1 iulie 2008, cuantumul pensiei anuale este calculat ca raport între cuantumul contribuţiei individuale la fondurile de asigurări sociale şi perioada de plată a pensiei (planificată de viitorul beneficiar)
. Nivelul pensiei se indexează de două ori pe an, în aprilie, în funcţie de indicele preţurilor, şi în octombrie, în funcţie de indicele preţurilor de consum şi de creşterile salariale.

Ajutorul social de stat se acordă bărbaţilor care au împlinit vârsta de 76 de ani sau femeilor care au împlinit 65 de ani şi 6 luni, cu mai puţin de 10 ani de plată a contribuţiilor sau care nu au plătit niciodată contribuţii.

Pensia de invaliditate. Beneficiarii acestui tip de pensie sunt persoanele care au contribuit minimum 3 ani la fondurile de asigurări sociale, au un grad de invaliditate certificat prin documente medicale şi care nu îndeplinesc condiţiile stabilite de lege pentru pensionarea pentru limită de vârstă, cu excepţia cazului în care invaliditatea este cauza unui accident de muncă sau a unei boli profesionale. Se iau în calcul şi perioadele de efectuare a serviciului militar, perioadele de îngrijire a copilului până la 8 ani şi perioada universitară de studii. 


Persoanele cu invaliditate datorată unui accident de muncă sau a unei boli profesionale beneficiază de drepturile de invaliditate prevăzute de Legea asigurărilor de stat obligatorii pentru accidente de muncă şi boli profesionale, sub formă de indemnizaţii (compensaţii).  


Cuantumul pensiei se calculează în funcţie de gradul de invaliditate, încadrat în clasele I, II, III (nivelul cel mai grav de invaliditate), precum şi în funcţie de valorile următorilor parametri, conform următoarelor formule:

1. pentru clasa I de invaliditate: P = 0,45 x Vi +  ASi/ASie  x Vi x 0,1

2. pentru clasa II de invaliditate: P = 0,4 x Vi +  ASi/ASie  x Vi x 0,1

unde:

P – valoarea pensiei;

Vi – salariul mediu brut al persoanei asigurate pentru care s-a plătit contribuţia, calculat pentru o perioadă de oricare 36 de luni consecutive în cei 5 ani anteriori pensionării.  Pentru calculul pensiei de invaliditate, dacă este cazul, perioada în care lucrătorul a desfăşurat activităţi profesionale cu program redus de lucru va fi considerată ca perioadă completă de muncă. Dacă persoana în cauză a fost angajată mai puţin de 36 de luni în ultimii 5 ani anteriori pensionării pentru invaliditate, nivelul mediu al salariului pentru care s-au plătit contribuţiile va fi calculat pentru lunile cât persoana a fost efectiv angajată;

ASi – perioada de plată a contribuţiei unei persoane asigurate;

ASie -  perioada maximă de plată a contribuţiilor, începând cu vârsta determinată de Legea asigurărilor sociale de stat (15) până la vârsta legală de pensionare (62).  

Pentru clasa III de invaliditate, cuantumul pensiei este egal cu ajutorul social de stat.

Pensia de invaliditate este acordată şi persoanelor care îndeplinesc condiţiile legale şi locuiesc în străinătate.

Cuantumul acesteia se indexează de două ori pe an, în aprilie, în funcţie de indicele preţurilor şi în octombrie, în funcţie de indicele preţurilor şi creşterile salariale. 

Ajutorul social de stat este acordat persoanelor sub 18 ani, respectiv persoanelor peste 18 ani în cazul în care sunt încadrate în grupa I sau II de invaliditate, respectiv necalificate pentru a beneficia de pensia de invaliditate.

Beneficiarii pensiei de urmaş sunt membrii familiei persoanei care anterior decesului era susţinător de familie. Acesta trebuie să fi fost asigurat sau pensionat la momentul decesului. Persoanele eligibile pentru a beneficia de pensia de urmaş sunt copiii, inclusiv cei adoptaţi şi care au sub 18 ani (sau 25 de ani dacă urmează o formă de învăţământ şi fără limită de vârstă dacă sunt cu grad de disabilitate); fraţii dependenţi, surorile, nepoţii, copiii vitregi mai tineri de 18 ani (sau 25 de ani dacă urmează o formă de învăţământ şi fără limită de vârstă dacă sunt cu grad de disabilitate) ai căror părinţi sunt în incapacitate de muncă. Pensia de urmaş este acordată şi persoanelor care locuiesc în străinătate.   

În cazul în care susţinătorul familiei a decedat în urma unui accident de muncă sau a unei boli ocupaţionale, pensia de urmaş se acordă potrivit prevederilor Legii privind asigurările sociale obligatorii pentru accidente de muncă sau boli ocupaţionale.  

Cuantumul pensiei de urmaş acordată lunar unei singure persoane dependente este de 50% din pensia pentru limită de vârstă de care beneficia persoana decedată înaintea decesului sau de care ar fi putut beneficia, 75% pentru două persoane dependente, 90% pentru trei sau mai multe persoane aflate în întreţinere. Pensia acordată orfanilor de ambii părinţi are la bază pensia pentru limită de vârstă a ambilor părinţi.

Pensia minimă de urmaş este egală cu 65% din ajutorul social de stat pentru fiecare beneficiar. 

Nivelul pensiei se indexează de două ori pe an, în aprilie, în funcţie de indicele preţurilor, şi în octombrie, în funcţie de indicele preţurilor de consum şi de creşterile salariale.

Alocaţia de deces este acordată pentru decesul unei persoane asigurate, a unui şomer, pensionar sau un membru dependent al familiei asiguratului decedat. În cazul decesului unei persoane asigurate sau al unui membru al familiei asiguratului, decesul trebuie să fi survenit în termen de 1 lună de la încheierea perioadei de plată a contribuţiilor pentru ca această alocaţie să fie acordată. Alocaţia poate fi plătită pe un termen de până la 12 luni ulterioare datei decesului.

Alocaţia de deces acordată în astfel de situaţii este dublul cuantumului ultimului salariu al persoanei decedate pentru care s-au plătit asigurări, sau dublul cuantumului pensiei, în funcţie de situaţie. În cazul decesului unei persoane şomere, sau a unei persoane dependente, cuantumul alocaţiei de deces este triplul ajutorului social de stat.  

15. Lituania

Un prim pas în reformarea sistemului de pensii din Lituania a fost realizat încă din perioada 1990 - 1992, când a fost luată decizia separării sistemului de asigurări de diversele formele de asistenţă non - contributivă (sprijin pentru familii şi pentru copii) şi crearea Fondului de Asigurări Sociale independent de bugetul statului. 

Sistemul naţional de pensii a fost transformat într-un sistem cu trei piloni, constituit dintr-o schemă publică definită de contribuţii (schema de pensii contributivă  NDC), o schemă capitalizată de pensii susţinută de stat şi o schemă de pensii privată. Contribuţiile la schema publică contributivă vor descreşte în următorii ani, în timp ce acelea către schemele de pensii private obligatorii vor creşte. Astfel, beneficiile acordate nu vor mai fi considerate a fi un produs al statului, ci un drept autentic al fiecărei persoane asigurate. Aceste scheme acoperă un proces de ocupare a forţei de muncă profitabil, în timp ce pensiile de asistenţă socială furnizează un venit minim sub forma unei pensii, pentru agricultori şi lucrători independenţi. 

Opţiunea de pensionare anticipată este eliminată din anul 2008, conform strategiei actuale. Noua formulă de pensie stabileşte o legătură puternică între contribuţiile personale către sistem şi prestaţii. 

Elemente ale reformei pensiilor în Lituania

Formula de calcul a pensiilor a fost stabilită pe baza a trei variabile:

- perioada de asigurare;

- contribuţia raportată la salariul mediu pe economie;

- salariul mediu din Lituania.

Vârsta de pensionare creşte progresiv pînă la vârsta de 65 de ani (până în anul 2040).

Are acoperire universală (cuprinde populaţia activă care contribuie la fondul de pensii) şi scheme speciale de pensii (pentru lucrători independenţi, funcţionari publici, poliţie, militari).

Pensia este acoperită printr-o componentă obligatorie şi o componentă voluntară.

Începând cu 1 ianuarie 2004, persoanele angajate pot să transfere în mod voluntar o parte a contribuţiilor de asigurări sociale în conturi individuale, ca sistem complementar în cadrul programului de asigurări sociale pentru pensia de limită de vârstă. Decizia nu poate fi revocată.
Cadrul legislativ:

- Legea privind asigurările sociale de pensii de stat (18.07.1994), cu modificările şi completările ulterioare;

- Reglementări privind garantarea şi acordarea pensiilor sociale de stat - Decretul Guvernamental nr. 1156/18.11.1994, cu modificările şi completările ulterioare.
Tipuri de pensii:

Pensia pentru limită de vârstă este acordată persoanelor care îndeplinesc următoarele condiţii:

· au drept de rezidenţă permanentă în Lituania;

· au împlinit vârsta prevăzută de lege;
· au plătit asigurări sociale o perioadă de cel puţin 15 ani.
În 2006, vârsta de pensionare era de 62 de ani şi 6 luni pentru bărbaţi şi 60 de ani pentru femei, fiind necesară o perioadă de contribuţie în sistemul public de 30 de ani.

Pensia parţială pentru limită de vârstă este acordată la împlinirea vârstei de pensionare menţionată anterior, perioada de contribuţie necesară fiind de 15 ani. 

Există situaţii în care statul plăteşte contribuţiile la asigurările sociale. Astfel de perioade de timp sunt asimilate cu perioadele de plată personală a contribuţiilor la asigurările sociale, ele fiind luate în calcul pentru stabilirea cuantumului pensiei. Aceste perioade sunt cele în care o persoană beneficiază de asigurare socială pentru boală, maternitate, îngrijirea copilului, reabilitare ocupaţională, boală datorată accidentelor de muncă, bolilor ocupaţionale sau şomaj.

 De pensia pentru limită de vârstă beneficiază şi persoanele care au lucrat în Lituania şi locuiesc în străinătate, pe bază de acorduri reciproce între statele respective. În absenţa acordului de reciprocitate, pensia se acordă persoanelor asigurate care au plătit contribuţiile legale o perioadă de minimum 15 ani. 

Cuantumul pensiei pentru limită de vârstă este echivalent cu o pensie de bază stabilită de guvern, la care se adaugă o pensie suplimentară. Pensia suplimentară se calculează în funcţie de anii de plată a contribuţiei, nivelul veniturilor pentru care se plătesc asigurări, coeficientul rezultat din raportul între nivelul venitului anual şi veniturile celor mai favorabili 25 de ani de după data de 1 ianuarie 1994.

Pensia parţială este redusă proporţional cu anii de plată ai contribuţiei care lipsesc din perioada obligatorie de 30 de ani. 

Pensia minimă pentru limită de vârstă este egală cu 110% din cuantumul sumei stabilite de guvern pentru asigurarea nivelului minim de trai.  

Pensia de invaliditate se acordă persoanelor care au pierdut cel puţin 45% din capacitatea de muncă. Pentru tinerii sub 22 de ani este necesară o perioadă de minimum 2 luni de plată a contribuţiei; această perioadă creşte cu 2 luni pentru fiecare an până la vârsta de 37 de ani; cu 6 luni de la 38 de ani, până la un maxim de 15 ani de plată a contribuţiei. O pensie mai mare este acordată persoanelor care au contribuit o perioadă mai mare de timp, conform următoarelor grupe de vârstă: tineri sub 25 de ani, cu o contribuţie plătită pentru o perioadă de cel puţin 1 an; perioada de plată a asigurărilor creşte cu câte 4 luni/an până la împlinirea vârstei de 37 de ani; cu 1 an/an până la 38 de ani, până la limita maximă de 30 de ani de plată a contribuţiei.

  De pensia de invaliditate beneficiază şi persoanele care locuiesc în străinătate, pe bază de acorduri reciproce. În absenţa acordului de reciprocitate, pensia se plăteşte persoanelor asigurate care au plătit contribuţiile o perioadă de minimum 15 ani. 

Cuantumul pensiei de invaliditate este de 100% pentru persoanele care au incapacitate de muncă cuprinsă între 70 şi 100% şi contribuţia integrală plătită în raport cu vârsta. Pensia totală este de 1,5 ori valoarea pensiei de bază, la care se adaugă o pensie suplimentară, calculată după modelul pensiei suplimentare acordată pentru limită de vârstă.

Persoanele care au pierdut mai puţin de 75% din capacitatea de muncă beneficiază de o pensie redusă, conform perioadei de asigurare şi de gradul de incapacitate de muncă.

De pensia de urmaş beneficiază persoanele văduve, copiii sub 18 ani (19 dacă continuă studiile), persoanele care au în îngrijire copii cu disabilităţi dobândite anterior împlinirii vârstei de 18 ani, persoanele văduve aflate la vârsta pensionării sau care au dobândit disabilităţi anterior decesului sau în timp de 5 ani după deces; persoanele văduve care au fost căsătorite cel puţin 5 ani anterior decesului; partenerul care a avut copii cu persoana care a decedat; copiii persoanei decedate, inclusiv cei adoptaţi, cu vârsta mai mică de 18 ani (19 ani dacă îşi continuă studiile).

În absenţa categoriilor de persoane menţionate, urmaşii eligibili sunt tutorele sau custodele care creşte copilul cu vârsta mai mică de 18 ani (19 ani dacă îşi continuă studiile) al celui decedat sau care  are în îngrijire un copil al decedatului care a fost încadrat, înaintea împlinirii vârstei de 18 ani, în categoria persoanelor cu disabilităţi şi care primeşte pensie de orfan. 

Pensia de urmaş nu mai este acordată persoanelor care se recăsătoresc.

De pensia de urmaş beneficiază şi persoanele care locuiesc în străinătate, pe bază de acorduri reciproce. În absenţa acordului de reciprocitate, pensia se plăteşte persoanelor asigurate care au plătit contribuţiile o perioadă de minimum 15 ani. 

Cuantumul pensiei este egal cu 20% din cuantumul pensiei pentru limită de vârstă sau pentru invaliditate pe care o primea persoana decedată anterior decesului. Dacă există mai mulţi urmaşi, pensia se împarte în mod egal între aceştia.

Pensia acordată orfanilor este în cuantum de 30% din pensia pentru limită de vârstă sau pentru invaliditate pe care o primea persoana decedată anterior decesului. Orfanii de ambii părinţi beneficiază de pensie după ambii părinţi. 

Pensia maximă de urmaş este egală cu 80% din pensia pentru invaliditate pe care o primea persoana decedată anterior decesului. 

Valoarea pensiei se modifică în raport cu nivelul pensiei de bază şi cu nivelul venitului pentru care se plătesc asigurările legale.
16. Luxemburg
Regimul juridic

- Codul de asigurări sociale instituit prin Legea din 27 iulie 1987 (Cartea III), modificat de Legea din 28 iulie 2000 referitoare la coordonarea regimurilor de pensii;

- Legea din 26 martie 1974 referitoare la fixarea unor suplimente de pensie pentru persoanele cu invaliditate şi pentru persoanele decedate.

Sistemul de asigurări sociale luxemburghez este finanţat prin contribuţii, cu o participare financiară bugetară a statului, pentru populaţia activă (salariaţi şi independenţi).
Tipuri de pensii

Pensia pentru limită de vârstă se acordă începând cu vârsta de 65 ani, dacă asiguratul justifică 120 luni de asigurare sau mai mult (art.183 Cod). 

Pensia pentru limită de vârstă se compune din: majorările proporţionale corespunzând procentului de 1,85% din salariile luate în calcul (salariul sau venitul profesional), majorările forfetare corespunzătoare pentru 40 de ani de asigurare (353 euro pe lună) şi alocaţia de sfârşit de an (578 euro).

Se poate obţine o pensie anticipată de la vârsta de 57 ani, cu condiţia să fi cotizat la asigurările obligatorii 480 de luni sau de la vârsta de 60 ani, dacă au cotizat 480 luni la asigurările obligatorii sau asimilate. Beneficiarul unei pensii anticipate nu poate desfăşura o altă activitate înainte de vârsta de 65 ani, care să fie remunerată cu mai mult de o treime din salariul social minim. În cazul în care se depăşeşte această valoare, pensia se reduce, din oficiu, la jumătate.

Pensia de invaliditate se acordă asiguraţilor care, în urma unei boli prelungite, a unei infirmităţi sau a unei uzuri premature, au pierdut capacitatea de muncă, astfel încât nu mai pot practica activitatea profesională pe care a avut-o sau o ocupaţie corespunzătoare forţelor şi aptitudinilor lor.

Condiţiile de acordare se referă la un stagiu minim de cotizare de 12 luni în ultimii trei ani şi la constatarea medicală a invalidităţii. Dacă incapacitatea de muncă s-a datorat unui accident de muncă sau unei boli profesionale, nu se mai cer condiţiile de stagiu de cotizare.

Până la vârsta de 50 ani, asiguratul trebuie să accepte măsurile de reabilitare sau de reconversie profesională prescrise. Există reguli de limitare a cumulului pensiei cu alte prestaţii de securitate socială acordate.

Pensia de invaliditate se stabileşte anual şi se compune din părţi fixe, indexate în funcţie de costul vieţii, şi majorările corespunzătoare (proporţionale şi forfetare). Nicio pensie de invaliditate sau pentru limită de vârstă nu poate fi inferioară pragului de 90% din nivelul de referinţă, dacă asiguratul are 40 de ani de cotizare sau minimului lunar de 1353,29 euro (2006). Nivelul pensiei minime se reduce cu 1/40 pentru un an lipsă, dacă asiguratul are între 20-40 ani de asigurare.

Pensia de urmaş se acordă dacă asiguratul a avut cel puţin 12 luni de cotizaţie, în ultimii trei ani înaintea decesului. Ca să primească pensia, soţul supravieţuitor trebuie să fi fost căsătorit cel puţin un an cu defunctul sau să fi avut cel puţin un copil sau decesul s-a produs în urma unui accident. 

Pensia pentru soţul supravieţuitor se compune din: 3/4 din majorările proporţionale şi majorările speciale la care asiguratul avea dreptul şi totalitatea majorărilor forfetare. Pensia se suspendă în caz de recăsătorie.

Un copil orfan de un părinte are dreptul, până la vârsta de 18 ani sau 27 ani (dacă urmează studii sau prezintă o invaliditate), la o pensie egală cu 1/4 din majorările proporţionale şi 1/3 din majorările forfetare. Copilul orfan de ambii părinţi va primi o pensie dublă. Pensia pentru un copil orfan nu poate fi inferioară sumei de 367,77 euro pe lună (2006).

17. Marea Britanie

Cadrul legislativ:

- Legea pensiilor (1995), cu modificările şi completările ulterioare (2004, 2007);

- Legea privind contribuţiile şi beneficiile sistemului de securitate socială (1992), cu modificările şi completările ulterioare;

- Legea privind administrarea sistemului de securitate socială (1992), cu modificările şi completările ulterioare;

- Legea privind schemele de pensii (1993), cu modificările şi completările ulterioare;

- Legea privind securitatea socială (1998), cu modificările şi completările ulterioare;

- Legea privind reforma asigurărilor sociale şi a pensiilor (1999), cu modificările şi completările ulterioare;

- Legea privind ajutorul pentru copii, pensiile şi securitatea socială (2000), cu modificările şi completările ulterioare;

- Legea privind nediscriminarea persoanelor cu disabilităţi (1995);

- Legea muncii (2002);

- Legea privind parteneriatul civil (2004).

Consideraţii asupra pensiilor de stat
: 

Prin reforma introdusă în anul 2007, începând cu anul 2010 pensia de stat (de bază) are drept beneficiari persoanele care au acumulat o vechime în muncă de minimum 30 de ani, care pot fi luaţi în calcul pentru acordarea pensiei de stat de bază, în această perioadă beneficiarul contribuind la fondul de asigurare naţională cu o sumă suficientă care îl califică pentru obţinerea dreptului la pensie de stat de bază integrală
. În perioada 2010-2020, vârsta de pensionare a femeilor va creşte progresiv, ajungând la 65 de ani, unică pentru toţi asiguraţii. Pensia de bază va fi acordată indiferent de perioada stagiului de cotizare. Persoanele care vor avea mai puţin de 30 de ani de cotizare vor primi un cuantum de 1/30 din pensia integrală de stat, pentru fiecare an de cotizare pe care l-au realizat.

Sistemul de protecţie a responsabilităţilor familiei (HRP) va fi înlocuit de  un sistem de credite săptămânale (credite de asigurări naţionale), care va proteja persoanele care au în îngrijire copii sau persoane cu disabilităţi severe prin adăugarea perioadelor de îngrijire la calculul pensiilor, aceste perioade fiind transformate în credite anuale. Aceste modificări vor fi implementate începând cu anul 2012, până cel mai târziu în anul 2015.  

În perioada cuprinsă între anii 2024 şi 2046, reforma propune creşterea progresivă a vârstei de pensionare la 68 de ani pentru toţi asiguraţii, baza acestei propuneri fiind creşterea speranţei de viaţă. La momentul actual, vârsta de pensionare este de 60 de ani pentru femei şi 65 de ani pentru bărbaţi.

Legea privind contribuţiile şi beneficiile sistemului de securitate socială (1992), cu modificările şi completările ulterioare (ultima modificare fiind adusă   prin Legea pensiilor din 2007)
, încadrează pensiile de stat în trei categorii: A, B, şi D
. 

Pensia de categoria A este rezultată din contribuţiile plătite la fondul public de pensii. Este compusă din două părţi, putând fi acordate oricare dintre cele două părţi sau ambele:

· pensia de stat de bază - care depinde de vechimea în muncă;

· pensia de stat suplimentară, care depinde de nivelul câştigurilor realizate începând cu anul 1978.  

Beneficiarii pensiilor de categoria A sunt:

- persoanele care îndeplinesc condiţiile legale;

- persoanele care au împlinit vârsta de pensionare după data de 5 aprilie 1979, prin conexarea cu anii de contribuţie ai soţului/partenerului, în raport cu pensia de bază de stat;

- persoanele văduve care îndeplinesc condiţiile legale de acordare a ajutorului pentru invaliditate pe termen lung. 

Toate persoanele care solicită pensia de categoria A trebuie să fi împlinit  vârsta legală pentru obţinerea pensiei de stat de bază sau pensia suplimentară sau pentru ambele, precum şi plata contribuţiilor corespunzătoare, condiţii prevăzute de norme legale în vigoare
.   

Pensia de categoria B este contributivă. Este compusă din pensia de bază de stat sau din pensia de stat suplimentară sau ambele. Este acordată pe baza anilor de contribuţie şi nivelului veniturilor soţului sau partenerului civil (căsătoria între cuplurile homosexuale este recunoscută începând cu anul 2005).         

Pensia de categoria D se încadrează în categoria pensiilor noncontributive. Este acordată persoanelor care au împlinit vârsta de 80 de ani la data formulării cererii pentru un astfel de tip de pensie, satisfac condiţiile privind rezidenţa
, nu primesc alte categorii de pensii de stat şi au un venit lunar mai mic decât nivelul pensiei de categoria D.  

Pensiile de stat se acordă persoanelor care îndeplinesc una din următoarele două condiţii privind plata contribuţiilor:

· după 6 aprilie 1975 au plătit contribuţiile legale conform normelor prevăzute de clasele 1, 2 sau 3 de asigurări naţionale (NI) sau au plătit minim 50 de contribuţii nete în orice perioadă a activităţii în muncă după data de 6 aprilie 1975;

· pentru a beneficia de acordarea pensiei de stat de bază trebuie să fi plătit contribuţia cel puţin 90% din perioada totală de vechime în muncă. Pentru a beneficia de pensia minimă de bază (25% din valoarea pensiei de bază de stat) trebuie să fi avut cel puţin 10 ani de vechime în muncă. 

Este considerată vechime în muncă perioada în care au fost plătite contribuţiile pentru pensia de stat de bază. 

Prestaţiile sociale care se acordă în sistemul public sunt pensiile de stat care includ pensia de bază şi pensia suplimentară. 
Pensia de stat de bază se acordă persoanelor care au atins vârsta de pensionare (în prezent 60 de ani la femei şi 65 de ani la bărbaţi; vârsta de pensionare va creşte la 65 de ani în perioada anilor 2010 - 2020) şi care au contribuit suficient la sistemul public de pensii.
Acest tip de pensie de bazează pe contribuţiile sociale plătite de fiecare persoană la sistemul public în baza Numărului de asigurare. Nivelul pensiei acordate depinde de numărul de ani în care persoana în cauză a plătit contribuţii sociale sau este creditată ca şi când ar fi plătit aceste contribuţii.
Contribuţiile sociale sunt plătite în baza Clasei 1 de contribuţii sociale de către toate persoanele încadrate în muncă care obţin venituri săptămânale mai mari de 100 de lire sterline (nivelul stabilit pentru perioada 2007 - 2008). Cei ale căror venituri săptămânale sunt cuprinse între 87 şi 100 de lire sterline nu plătesc contribuţii sociale, însă beneficiază de acelaşi regim ca şi cei care plătesc contribuţii sociale. În aceeaşi măsură, anumite categorii sunt creditate ca şi când ar fi plătit aceste contribuţii (de exemplu, persoanele care au în îngrijire persoane cu handicap grav) deşi nu obţin venituri şi nu plătesc contribuţii sociale.

Pentru a primi nivelul integral al pensiei de bază, în general, stagiul de cotizare necesar este de 39 - 44 ani la femei şi de 44 de ani la bărbaţi. În situaţia în care stagiul de cotizare nu este complet, se poate acorda nivelul minim al pensiei de bază (25% din nivelul pensiei de bază), caz în care este necesar însă ca persoana în cauză să fi contribuit cel puţin 10 ani la sistemul public. Cei care împlinesc vârsta de pensionare după 6 aprilie 2010 vor trebui să îndeplinească un stagiu de cotizare de 30 de ani.
Pensia suplimentară se plăteşte în completarea pensiei de bază, nivelul acesteia depinzând de nivelul veniturilor şi al contribuţiilor plătite pe durata perioadei active. Contribuţiile către acest sistem sunt plătite automat de către persoanele încadrate în muncă care obţin venituri mai mari de 4.525 lire sterline/anual (nivelul stabilit pentru perioada 2007 - 2008). De acest tip de pensie nu beneficiază persoanele care nu obţin venituri din muncă, lucrătorii independenţi sau cei care au renunţat la acest tip de pensie şi au ales să contribuie la sistemele private de pensii (pensiile ocupaţionale şi cele personale)
.

Începând cu anul 2010, contribuţiile parţiale (plătite doar pentru o parte a unui an fiscal) la asigurările naţionale vor fi cumulate cu creditele realizate pe baza altor venituri acordate în cealaltă perioadă a aceluiaşi an fiscal, suma lor constituind baza pentru contribuţiile care se iau în calcul la acordarea pensiei suplimentare de stat. Persoanele eligibile sunt cele care primesc ajutoare pentru  îngrijirea copiilor sub 16 ani, cele care acordă îngrijire cel puţin 35 de ore săptămânal, o perioadă de minimum 48 de săptămâni anual, părinţilor adoptivi, persoanelor care primesc alocaţie de invaliditate, de boală etc. sau celor care au nevoie de îngrijire. 

Pensia de invaliditate
 se acordă persoanelor care suferă de boli fizice, psihice sau alte disabilităţi, pentru care primesc sprijin pentru o perioadă de 52 de săptămâni. Pensia se acordă pentru grad de invaliditate de 100%, după un an de invaliditate, până la împlinirea vârstei de pensionare pentru limită de vârstă. Se iau în calcul perioadele de incapacitate, boală, şomaj, pentru care statul creditează plata contribuţiilor. Se acordă sporuri pentru persoanele care au în îngrijire copii minori, acesta fiind proporţional cu numărul lor. Pensiile se indexează în luna aprilie a fiecărui an.      

Pensia de urmaş este acordată soţului/partenerului supravieţuitor, precum şi copiilor care primesc alocaţii pentru copii. Soţul supravieţuitor trebuie să aibă vârsta sub cea prevăzută pentru dreptul la pensionare, iar în cazul în care are peste această  vârstă, condiţia acordării pensiei de urmaş este ca decedatul, anterior decesului, să nu fi îndeplinit condiţiile prevăzute de lege pentru acordarea pensiei de categoria A.

Pensia de urmaş de acordă şi următoarelor categorii de persoane, dacă îndeplinesc anumite condiţii:

- soţului/partenerului supravieţuitor, dacă are vârsta cuprinsă între 45 de ani şi  vârsta pensionării, fiind mai mică decât aceasta la data decesului, fără copii dependenţi, pentru o perioadă de maximum 52 de săptămâni de la data decesului. Pensia este garantată persoanelor de peste 55 de ani, fiind în cuantum de 125 euro/săptămână. Pensia se reduce cu 7% pentru fiecare an care lipseşte din vârsta de 55 de ani, pentru persoanele cu vârsta între 45 şi 55 de ani.

- părintelui văduv, care primeşte deja alocaţia sau îndeplineşte toate condiţiile pentru a primi alocaţia pentru copii; 

- persoanei văduve, până la împlinirea vârstei de pensionare (65 de ani), pe întreaga perioadă în care are în îngrijire un copil sub 16 ani (sau 19 ani, dacă acesta urmează o şcoală pentru copii cu deficienţe). Cuantumul pensiei este de 125 euro/săptămână, la care se adaugă suplimente pentru fiecare copil dependent;

- văduvei însărcinate cu copilul decedatului.
Pensia nu mai este acordată în cazul unui nou mariaj sau al formării unui alt parteneriat civil.

Alocaţia de orfan este în cuantum de 17euro/săptămână pentru fiecare copil căruia îi este acordată alocaţie pentru copii. Persoanele care au în îngrijire copii orfani de ambii părinţi primesc o alocaţie de tutore, în cuantum de 19 euro/săptămână. În circumstanţe excepţionale, alocaţia de tutore este acordată şi în cazul decesului unui singur părinte.
18. Olanda

Regimul juridic: 

- Legea generală referitoare la pensiile pentru persoanele în vârstă (AOW) din 1956, modificată;

- Legea generală asupra asigurărilor pentru urmaş din 21.12.1995 (ANW);

- Legea din 18.02.1966 privind asigurarea pentru incapacitate de muncă (WAO), modificată.

Structura sistemului de pensii din Olanda este diferită de cea a altor ţări europene. Regimurile profesionale din această ţară, din cel de-al doilea pilon, sunt printre cele mai dezvoltate din Europa. Sistemul naţional este finanţat prin plata unei contribuţii sociale pe venit şi se acordă sume forfetare care variază în funcţie de situaţia familială şi vârsta membrilor familiei. 
Tipuri de pensii

Pensia pentru limită de vârstă

Regimul public de bază (AOW) a fost creat în 1956. Pensia AOW este o prestaţie forfetară minimală, care se stabileşte în funcţie de nivelul salariului minim, fixat pentru adulţii cu vârsta de peste 23 de ani. În anul 1985, a fost pus în aplicare un mecanism de individualizare a drepturilor de pensie AOW, în funcţie de situaţia familială.

Legea generală referitoare la pensiile pentru limită de vârstă (AOW) precizează că această pensie se acordă persoanelor care au lucrat sau care au avut rezidenţă în Olanda, indiferent de naţionalitate, când au împlinit vârsta de 65 ani. Pentru obţinerea unei pensii complete, solicitantul trebuie să fi plătit asigurările timp de 50 de ani, între 15-65 ani. Dacă cel interesat n-a avut rezidenţă timp de 50 de ani în Olanda, pensia este micşorată cu 2% pentru un an de noncotizare.

Pensia pentru o persoană singură reprezintă 70% din salariul minim net, iar pentru un părinte singur este de 90%. Persoanele căsătorite sau care trăiesc în cuplu au fiecare dreptul la o pensie reprezentând 50% din salariul minim net.

În 2007, pentru o persoană singură, nivelul mediu brut pe lună era de 970 euro, la care se adaugă prima de vacanţă brută pe lună de 54,36 euro. Pentru un părinte singur, cu copil sub 18 ani, cuantumul era de 1200,35 euro, iar prima de vacanţă lunară de 69,89 euro. Pentru o persoană căsătorită sau care trăieşte împreună cu un partener pensia era de 667,55 euro şi prima de vacanţă lunară de 38,83 euro. Când partenerul are venituri modeste sau inexistente, se acordă o alocaţie specială AOW (667,55 euro în 2007), dacă acesta a avut asigurare AOW şi un venit profesional insuficient.

Specific acestui sistem este faptul că, la vârsta de 65 ani, chiar dacă persoana este sau nu pensionată, va primi o pensie forfetară în sistem AOW, fără condiţii legate de resurse.

Conform Legii referitoare la urmaşi (ANW), pensie de urmaş puteau primi numai persoanele care aveau copii celibatari, cu vârsta sub 18 ani, care nu locuiau în alt cămin, persoanele cu handicap de minimum 45%, persoanele născute înainte de 1 ianuarie 1950. Din 1996, pensia din regimul general nu mai este reversibilă. După deces, soţul supravieţuitor are dreptul la o majorare a pensiei personale. Orice persoană care are în îngrijire un copil care a pierdut unul din părinţi are dreptul la o alocaţie de orfan. Un copil ai cărui părinţi au decedat are dreptul la o alocaţie corespunzătoare până la vârsta de 16 ani, până la 18 ani dacă este invalid şi până la 21 ani dacă urmează studii.

Alocaţia pentru urmaş este un sprijin financiar, în regimul general, care se acordă persoanelor cu vârsta de minim 65 ani, al căror partener a decedat. Alocaţia se acordă dacă partenerul decedat a avut asigurare ANW.

Pentru invaliditate, Legea referitoare la persoanele şomere în vârstă şi cu incapacitate de lucru parţială (IOAW) prevede ca persoanele care au vârsta cuprinsă între 50-57,5 ani să beneficieze de prestaţii complementare.
19. Polonia

Regimul juridic

- Legea din 13 octombrie 1998 referitoare la sistemul de asigurare socială;
- Legea din 17 decembrie 1998 referitoare la pensiile din fondul de asigurare socială,
- Legea din 27.06.2003 referitoare la pensiile sociale.
Sistemul de pensii polonez era un sistem de asigurări sociale obligatorii, finanţat prin contribuţii ale populaţiei active (salariaţi şi independenţi), cu pensii stabilite în funcţie de venit, de durata contribuţiei şi de afiliere. 

În anul 1999 a fost pus în aplicare un nou sistem, constituit dintr-un prim pilon de asigurări sociale şi pilonul doi, bazat pe conturi individuale private obligatorii. Asiguraţii născuţi înainte de 31 decembrie 1948 au rămas în vechiul sistem. Cei născuţi între 1 ianuarie 1949 şi 31 decembrie 1968 au putut opta pentru noul sistem sau au rămas în vechiul sistem. Asiguraţii născuţi după 31 decembrie 1968 au fost, în mod obligatoriu, afiliaţi la noul sistem de pensii private şi cotizează atât la primul, cât şi la al doilea pilon. Sistemele se află sub supravegherea Oficiului de control al fondurilor de pensii.

Studenţii, lucrătorii polonezi din străinătate, persoanele care au în grijă un membru al familiei pot cotiza benevol la aceste sisteme de asigurare. 

Pentru persoanele care nu au cotizat numărul minim de ani (15 ani femeile, 20 ani bărbaţii) se acordă o pensie, dar nu se garantează pensia minimă. 
Tipuri de pensii

Pentru acordarea pensiei pentru limită de vârstă cu minimum garantat (138 euro) este necesară o perioadă de contribuţie de 25 ani, pentru bărbaţi, şi 20 ani, pentru femei. Pentru persoanele născute înainte de anul 1949, se acordă pensie fără minimum garantat, cu o perioadă de contribuţie de 20 ani, pentru bărbaţi, şi 15 ani, pentru femei. Vârsta de pensionare este de 65 ani pentru bărbaţi şi 60 ani pentru femei.

Perioada de activitate prelungită este reflectată în formula de calcul a pensiei. Pensia pentru limită de vârstă se calculează astfel:

- pentru persoanele născute înainte de 1949, se iau în considerare: nivelul salariului de referinţă, numărul anilor de cotizare, nivelul de bază (echivalent salariului mediu naţional). Coeficientul salariului de referinţă este raportul, în procente, între salariul mediu individual de referinţă pentru perioada de calcul a pensiei şi salariul mediu naţional;

- pentru persoanele născute după 1949 se iau în considerare: nivelul remuneraţiei supuse contribuţiei din perioada de afiliere, vârsta asiguratului;

- pentru persoanele născute după 1 ianuarie 1949 se ia în considerare suma pensiilor acumulate în contul individual, împărţită la speranţa de viaţă medie la data cererii de pensionare.

Cuantumul pensiei minimale: 156 euro; pensia maximală: 100% din salariul de referinţă. Pensiile sunt impozabile.
Pensia anticipată se acordă pentru persoanele născute înainte de 1 ianuarie 1949: femeile în vârstă de 55 ani şi peste, cu 30 ani de contribuţie, persoanele care au desfăşurat o activitate în condiţii grele sau specifice (există o listă cu aceste activităţi) şi pentru persoanele cu incapacitate de muncă. Pensia anticipată se poate acorda cu 5 ani înainte (pentru ziarişti, sticlari, feroviari), cu 10 ani înainte ( pentru mineri, lucrători în mediu de plumb, cadmiu, azbest, oţel etc.) sau cu 15 ani înainte (muzicieni etc.).
Pensia de urmaş se acordă soţului supravieţuitor, copiilor, părinţilor în îngrijire. Pentru acordarea ei, defunctul trebuie să fi îndeplinit condiţiile pentru obţinerea unei pensii pentru limita de vârstă sau de invaliditate sau să fi fost deja titularul acestei pensii. Soţul supravieţuitor trebuie să aibă vârsta de minimum 50 de ani sau, fără condiţii de vârstă, dacă este invalid sau are în creştere cel puţin un copil sub vârsta de 16 ani (18 ani dacă îşi continuă studiile).

Pensia se calculează ca şi pensia pentru invaliditate şi se acordă 85% din acest nivel pentru o persoană, 90% pentru două persoane şi 95% pentru trei persoane. Prestaţiile se împart egal între supravieţuitori. Nivelul pensiei copilului orfan de mamă şi de tată este acelaşi cu cel al soţului supravieţuitor.
Pensia de invaliditate se acordă în condiţiile în care există o incapacitate totală sau parţială de muncă, din cauza unor tulburări cronice sau permanente. Incapacitatea totală se referă la persoanele care nu pot desfăşura niciun fel de muncă, iar incapacitatea parţială se referă la persoanele parţial incapabile să desfăşoare o activitate specifică, dar pot executa una mai puţin calificată.

Persoana trebuie să fi desfăşurat, o perioadă, o activitate (1 an, dacă incapacitatea a apărut înainte de 20 de ani; 2 ani, dacă a apărut înainte de 22 ani; 3 ani, dacă a apărut înainte de 25 de ani; 4 ani înainte de vârsta de 35 de ani şi 5 ani, pentru persoanele la care incapacitatea a apărut după vârsta de 35 de ani).

Nivelul pensiei pentru incapacitate totală este determinat de salariul de referinţă, de numărul de ani de cotizare, de gradul de incapacitate şi de nivelul de bază (care corespunde salariului naţional pe trimestrul precedent ultimei revalorizări). Pensiile minimale şi maximale se ridică de la 138 euro la 100% din salariul de referinţă.

Pentru incapacitate parţială, nivelul pensiei este de 75% din valorile de mai sus. Poate fi acordat un supliment de îngrijire (10% din salariul mediu) pentru invalizi de grupa I sau pentru persoane cu vârsta peste 65 de ani. În aceste condiţii, nivelul acestor pensii se înscrie între 106 euro şi 100% din salariul de referinţă.

20. Portugalia

Regimul juridic

- Legea privind schemele de pensii necontributive (1980);
- Ordonanţa nr. 329/93 din 25 septembrie 1993; 

- Decretul nr. 359/99 din 18 mai 1999;
- Ordonanţa nr. 265/99 din iulie 1999;
- Legea privind securitatea socială (2002);
- Ordonanţa nr. 309/2000 din 30 noiembrie 2002.
Surse de finanţare

Persoana asigurată contribuie cu 11% din venitul brut.

Din totalul – plătit de angajat şi angajator – de 34,75%, 16,01% sunt destinaţi pensiei pentru limita de vârstă, 3,42% pentru pensia de invaliditate şi 3,67% pentru pensia de urmaş. Contribuţiile asigură şi alocaţiile de boală, maternitate, şomaj, boli profesionale etc.

Lucrătorii autonomi contribuie cu 25,4% din venitul de referinţă, sau cu 32% pe baze voluntare.

Venitul de referinţă pentru lucrători autonomi este de 1,5 până la de 12 ori salariul lunar minim pe ţară. Contribuţiile acestei categorii de lucrători finanţează şi alocaţiile menţionate anterior.

Angajatorul contribuie cu 23,75% din fondul de salarii.

Guvernul contribuie la sistemul de pensii. Până la 31.12.2009, 3% din taxa pe valoarea adăugată este destinată sistemului de securitate socială.

Tipuri de pensii, condiţii şi modalităţi de acordare

În sistemul asigurărilor sociale sunt cuprinşi angajaţii şi lucrătorii autonomi cu un venit brut mediu anual de cel puţin şase ori salariul minim.

Pentru mineri, navigatori de cursă lungă şi feroviari există un sistem special de pensii. Treptat însă, sistemele speciale vor fi reunificate cu sistemul general.

Pentru persoanele care nu sunt cuprinse în programul contributiv se aplică mecanismele de asistenţă socială.

Pensia pentru limita de vârstă se acordă la împlinirea vârstei de 65 de ani, cu 15 ani de contribuţii. Sunt necesare 120 de zile de plată dintr-un an calendaristic pentru luarea în calcul a acelui an. Dacă sunt efectuate mai puţin de 120 de zile, se pot cumula mai mulţi asemenea ani pentru a completa un an luat în calcul la pensie. Poate fi luată în considerare la calculul vechimii în muncă perioada de asigurare în programul de securitate socială din ţară sau din străinătate, cu condiţia ca asiguratul să aibă cel puţin un an calendaristic înregistrat în sistemul general de pensii.

Pentru mineri, vârsta se reduce la 50 de ani, şi la 55 de ani pentru pescari, navigatori de cursă lungă, controlori de trafic, iar pentru balerini 55 de ani pentru pensie integrală, sau 45 pentru pensie redusă. Pentru personalul navigant al companiilor aeriene, vârsta este de 60 de ani.

Şomerilor care au împlinit 60 de ani li se plăteşte pensie, dacă s-a epuizat alocaţia de şomaj sau, la împlinirea vârstei de 55 de ani, li se acordă o pensie redusă.

Pensia pentru limită de vârstă reprezintă 2% din salariul lunar mediu, înmulţit cu durata asigurării. Perioada maximă de asigurare este de 40 de ani.

Până în 2017, pensiile pot fi calculate fie după metoda anterioară (2% din venitul anual mediu din cei mai favorabili 10 ani, din ultimii 15 ani lucraţi, înmulţită cu numărul de ani luaţi în calcul), fie după cea menţionată anterior, sau după o metodă combinată.

Pensia minimă este de 30% din venitul de referinţă utilizat pentru calcularea pensiei.

Pensia maximă este de 92% din venitul de referinţă.

Asiguratul poate solicita un supliment pentru îngrijirea pe termen lung din partea altei persoane şi, adiţional, altă sumă, dacă asiguratul este imobilizat la pat sau are un handicap psihic.

Un alt supliment se acordă pentru soţia aflată în întreţinere.

Pensia pentru limită de vârstă se poate cumula cu venituri provenind din alte activităţi.

Pensia se achită şi în străinătate, dacă există o convenţie între state în acest sens.

Pensia socială se acordă persoanelor care au împlinit 65 de ani şi nu sunt cuprinse în alte programe contributive de protecţie socială.

Pensia socială se acordă şi persoanelor de peste 18 ani care au un handicap şi care nu sunt cuprinse în alte programe contributive.

Pensia socială este de 171,73 euro/lună.

Suplimentul de solidaritate pentru vârstnici se acordă persoanelor de peste 80 de ani – se va extinde şi la persoanele de peste 65 de ani, până în 2009, şi celor care primesc o alocaţie familială şi care nu îndeplinesc condiţiile pentru pensia socilă. Persoana în cauză trebuie să fi locuit pe teritoriul naţional cel puţin cu 6 ani înainte de formularea cererii.

Suplimentul anual de solidaritate pentru persoanele în vârstă este egal cu diferenţa dintre venitul anual al asiguratului şi suma de 4200 euro.

Pensia de invaliditate se acordă pentru pierderea a 2/3 din capacitatea de muncă, cu 5 ani de contribuţii (la calcul se consideră un an dacă sunt înregistrate 120 de zile de plată).

Pensia de invaliditate este de 2% din salariul mediu lunar înmulţit cu numărul anilor luaţi în calcul, până la un maximum de 40 de ani – minimul este de 21 ani de asigurări.

Până în 2017, pensiile se pot calcula fie după această metodă, fie după cea mai sus menţionată, fie după o metodă combinată.

Pensia minimă este de 30% din venitul de referinţă. Pensia maximă este de 92% din venitul de referinţă.

Pensia de urmaş se acordă dacă decedatul a îndeplinit condiţiile legate de contribuţie, pentru o pensie de limită de vârstă sau de invaliditate, sau era deja pensionar la data decesului.

Pensia de urmaş este de 60% din pensia decedatului, 70% dacă soţia şi fosta soţie îndeplinesc amândouă condiţiile de eligibilitate. Pensia se acordă timp de 5 ani, cu excepţia cazului în care soţul supravieţuitor are mai mult de 35 de ani, este handicapat sau are în îngrijire un copil.

Pensia pentru orfan este de 20% din pensia decedatului – pentru un copil –, 30% pentru doi şi 40% pentru trei sau mai mulţi copii minori, până la 27 de ani pentru cei care studiază, sau fără limită de vârstă pentru copiii cu handicap.

Pentru orfanii de ambii părinţi, pensia este de 40%, 60% sau 80% pentru unul, doi, respectiv trei sau mai mulţi copii.

Alţi supravieţuitori eligibili – în absenţa celor menţionaţi anterior – sunt părinţii şi bunicii, care primesc 30%, 50% sau 80% din pensia decedatului, după cum sunt unul, doi, respectiv trei beneficiari.

Pensia totală de urmaş nu trebuie să depăşească 100% din pensia decedatului.

Se acordă o alocaţie de deces egală cu de şase ori venitul lunar din cei mai favorabili 2 din ultimii 5 ani.

Suplimentul de îngrijire pe termen lung este de 77,28 euro pentru persoanele care au nevoie de îngrijire şi, în plus 145,97 euro dacă asiguratul este imobilizat la pat sau are handicap psihic grav.

Pensia socială pentru soţul supravieţuitor este de 103,04 euro – reprezentând 60% din pensia socială.

Pensia socială pentru orfan este de 20%, 30%, respectiv 40% din pensia socială pentru unul, doi, respectiv trei sau mai mulţi copii.

Pensia pentru invaliditate permanentă în urma unui accident de muncă, pentru incapacitate totală de muncă în profesia exercitată, pensia este de 50 până la 70% din venitul de referinţă, în funcţie de capacitatea de muncă rămasă pentru alte genuri de munci. Dacă este vorba de incapacitate totală pentru orice muncă, pensia este de 80%, plus 10% pentru fiecare persoană aflată în întreţinere, fără a se depăşi 100%.

Pentru invaliditate parţială permanentă se acordă 70% din reducerea capacităţii generale de muncă.

Pensia de urmaş în cazul accidentelor de muncă este de 30% pentru soţia supravieţuitoare sau 40% dacă aceasta are mai mult de 65 de ani sau are handicap.

Pensia pentru orfan în cazul accidentelor de muncă este de 20% pentru un minor – sau de până la 25 de ani dacă studiază –, 40% pentru doi copii, 50% pentru trei sau mai mulţi copii.

Orfanii de ambii părinţi primesc până la 80% din salariul asiguratului.

În cazul accidentelor de muncă, se mai acordă:

Pensia pentru părinţii decedatului: fiecare părinte supravieţuitor primeşte câte 10% din venitul decedatului.

Ajutorul de înmormântare este de maximum patru ori salariul minim lunar – ajutorul poate fi dublat dacă sunt necesare cheltuieli de transport.

Alocaţia pentru deces este de 12 ori salariul minim lunar al decedatului.
21. Slovacia

Cadrul legislativ:

- Legea pensiilor pentru limită de vârstă nr. 43/2004;

- Legea asigurărilor sociale nr. 461/2003;

- Legea privind asistenţa socială 195/1998;

- Legea muncii nr. 5/2004. 

Tipuri de pensii:

Beneficiarii pensiei pentru limită de vârstă sunt bărbaţii care au împlinit vârsta de 62 de ani şi femeile care au împlinit vârsta de 55 ani şi 3 luni (la nivelul anului 2006), cu cel puţin 10 ani de plată a contribuţiilor. Uniformizarea vârstei de pensionare va fi realizată în anul 2015 şi va ajunge la 62 de ani pentru toţi asiguraţii.

Pensionarea anticipată este permisă persoanelor care au plătit contribuţii pentru o perioadă de cel puţin 10 ani, dar pensia acordată este redusă, cuantumul ei fiind egal cu suma minimă lunară stabilită de Guvern înmulţită cu un coeficient egal cu 1,2. 

Pensia pentru limită de vârstă este acordată şi persoanelor care şi-au stabilit domiciliul în străinătate şi care şi-au desfăşurat activitatea în Slovacia, având îndeplinită perioada legală de contribuţii.

Cuantumul lunar al pensiei este calculat în raport de punctele de pensie, în funcţie de salariul mediu al persoanei în cauză, perioada de contribuţii plătite în sistemul public şi valoarea pensiei de referinţă stabilită de Guvern.

Punctele de pensie se calculează în raport cu punctele acumulate în anii luaţi în calcul şi cu perioada de plată a asigurărilor obligatorii. Numărul maxim de puncte corespunzătoare salariului mediu individual este 3. 

Punctul de pensie este calculat pe baza venitului anual brut al asiguratului şi al salariului mediu anual la nivel naţional.

Cuantumul pensiei anticipate, pentru vechime incompletă, este diminuat cu 0,5% pentru fiecare perioadă de 30 de zile care lipseşte din vârsta legală de pensionare. 

Pensia pentru limită de vârstă creşte cu 0,5% pentru fiecare perioadă de 30 de zile ce depăşeşte vârsta legală de pensionare.

Pensia de invaliditate este acordată persoanelor sub vârsta de 20 de ani, cu mai puţin de 1 an de plată a contribuţiilor, sub 21 de ani cu cel puţin 1 an de plată a contribuţiilor, între 22 şi 23 de ani cu cel puţin 2 ani de plată a contribuţiilor, între 24 şi 25 de ani cu cel puţin 3 ani de plată a contribuţiilor, între 26 şi 27 de ani pentru o perioadă de plată a contribuţiilor de cel puţin 4 ani şi peste 28 de ani cu o perioadă de plată a contribuţiilor de cel puţin 5 ani, dintr-o perioadă de 10 ani anteriori dobândirii invalidităţii.

Pensia se acordă în situaţia în care o persoană este încadrată într-un grad de invaliditate totală (diminuarea cu 70% a capacităţii de muncă) sau invaliditate parţială (diminuarea cu 40% a capacităţii de muncă).

Dreptul la pensie de invaliditate îl au şi persoanele care şi-au stabilit domiciliul în străinătate, dar au lucrat în Slovenia.

Cuantumul lunar al pensiei este calculat în raport cu punctele de pensie, în funcţie de salariul mediu al asiguratului, perioada de asigurare şi valoarea pensiei de referinţă stabilită de Guvern. Pensia este diminuată corespunzător în funcţie de procentul de pierdere a capacităţii de muncă. Ea este înlocuită cu pensia pentru limită de vârstă la împlinirea vârstei de pensionare.

Beneficiarii pensiei de urmaş sunt persoanele văduve care, anterior decesului, au fost căsătorite cu persoana care a decedat, soţul divorţat înainte de data de 1 ianuarie 2004, care primeşte pensie de întreţinere, şi copiii sub 26 de ani. Persoana care a decedat trebuie, anterior decesului, să fi fost beneficiar al dreptului la pensie sau să fi îndeplinit condiţiile legale pentru a primi pensie pentru limită de vârstă sau pensie de invaliditate. Pensia de urmaş este acordată şi persoanelor care şi-au stabilit domiciliul în străinătate, fiind în cuantum de 60% din pensia pe care o primea sau ar fi putut să o primească persoana decedată, anterior decesului.

Pensia de urmaş este acordată pe toată perioada vieţii supravieţuitorului invalid care şi-a pierdut mai mult de 70% din capacitatea de muncă, unei persoane care are în îngrijire un copil minor, sau supravieţuitorului aflat la vârsta pensionării. Celorlalte categorii de persoane eligibile le este acordată o pensie redusă, pe o perioadă de până la 1 an.

Dreptul la pensie de urmaş încetează, dacă soţul supravieţuitor se recăsătoreşte.

Pensia de orfan este acordată fiecărui copil până la vârsta de 26 de ani, dacă îşi continuă studiile sau este încadrat în categoria persoanelor cu disabilităţi, fiind în cuantum de 30% din pensia pe care o primea sau ar fi putut să o primească persoana decedată, anterior decesului. 

Pensia maximă de urmaş poate fi în cuantum de 100% din pensia persoanei decedate. Ea se atribuie proporţional cu numărul persoanelor care au dreptul la acest tip de pensie.          

22. Slovenia

Cadrul legislativ:

- Legea privind asigurările de pensii şi disabilitate (G.O. 104/2005);

- Legea privind reabilitarea persoanelor cu handicap (G.O nr. 100/2005);

- Legea privind relaţiile de muncă (G.O. nr. 42/2002).  

Tipuri de pensii:

Pensia pentru limită de vârstă se acordă bărbaţilor care au împlinit 58 de ani şi au plătit contribuţii în sistemul public pentru o perioadă de 40 de ani, celor care au împlinit vârsta de 63 de ani cu 20 de ani de plată a contribuţiilor şi celor care au împlinit vârsta de 65 de ani şi au plătit contribuţii o perioadă de minimum 15 ani.

De asemenea, au dreptul la pensie pentru limită de vârstă femeile care au împlinit 56 de ani (în anul 2008) şi au 36 de ani şi 9 luni de contribuţie, 61 de ani (în acelaşi an) şi 20 de ani de contribuţie, sau 63 de ani (în acelaşi an) şi 15 ani de contribuţie în sistemul public. 

Vârsta limită de pensionare va creşte progresiv, până la 63 de ani pentru bărbaţi, până în anul 2009, şi 61 de ani pentru femei, până în anul 2023, cu vechime în muncă pentru care s-au plătit contribuţii de 40, respectiv 38 de ani.

Dacă persoana asigurată are plătite contribuţiile de asigurări pentru cel puţin 15 ani înainte de anul 2000, pensia lunară are o valoare într-un cuantum egal cu 35% (pentru bărbaţi) sau 40% (pentru femei) din nivelul mediu al veniturilor realizate în cei mai favorabili 18 ani consecutivi (la nivelul anului 2008)
, începând cu anul 1970. La acest cuantum se adaugă 2% din nivelul mediu al veniturilor realizate pentru fiecare an suplimentar celor 15 ani lucraţi până în anul 2000 (în cazul femeilor, 3% pentru fiecare an suplimentar), până la limita maximă de 20 de ani, şi 1,5% din nivelul mediu al veniturilor realizate pentru fiecare an suplimentar de plată a contribuţiilor de după anul 2000. 

Dacă persoana asigurată are cel puţin 15 ani de plată a contribuţiilor la sistemul public de pensii începând cu anul 2000, pensia lunară este în cuantum de 35% (bărbaţi) şi 38% (femei) din nivelul mediu al veniturilor realizate în cei mai favorabili 18 ani consecutivi începând cu anul 1970. La acest cuantum se adaugă o sumă reprezentând 1,5% din nivelul mediu al veniturilor realizate pentru fiecare an suplimentar de plată a contribuţiilor. 

Valoarea minimă a pensiei pentru limită de vârstă reprezintă 35% din valoarea de bază a pensiei minime, care este în valoare de 104.495,45 tolari/lună.

Cuantumul pensiei care depăşeşte vârsta de pensionare pentru limită de vârstă creşte cu 0,3% pentru fiecare lună de plată a asigurărilor, pentru bărbaţii cu vârsta cuprinsă între 63 şi 64 de ani şi pentru femeile cu vârsta cuprinsă între 61 şi 62 de ani, cu 0,2% pentru fiecare lună de plată a asigurărilor, pentru bărbaţii cu vârsta cuprinsă între 64 şi 65 de ani şi pentru femeile cu vârsta cuprinsă între 62 şi 63 de ani, şi cu 0,1% pentru fiecare lună de plată a asigurărilor, pentru bărbaţii cu vârsta cuprinsă între vârsta de 65 şi 66 de ani şi pentru femeile cu vârsta cuprinsă între 63 şi 64 de ani. Creşterea maximă posibilă este de 7,2%.


Pensionarilor cu venituri mici le este garantată şi o pensie suplimentară. Aceasta este în cuantum de 60% din diferenţa dintre drepturile suplimentare de bază (stabilite la un anumit nivel - 86.288,26 tolar pe lună) şi pensia pentru limită de vârstă acordată asiguraţilor care au 15 ani de plată a contribuţiilor la sistemul public de pensii, la care se adaugă o sumă egală cu 2% din diferenţa pentru fiecare an suplimentar de plată a contribuţiei, până la maximum 100% din diferenţă.   


Pensia pentru limită de vârstă este modificată de două ori pe an, proporţional cu modificările salariului mediu.     

Nu există opţinea de pensionare anticipată.   

Pensia de stat se acordă persoanelor care au împlinit vârsta de 65 de ani şi nu beneficiază de pensie de asigurare socială sau de o pensie acordată de o altă ţară pentru activitatea desfăşurată. Beneficiarul trebuie să fi avut rezidenţa permanentă în Slovenia, pentru o perioadă de cel puţin 30 de ani între vârsta de 15 şi 65 de ani. 

Cuantumul pensiei de stat este stabilit în funcţie de pensia minimă de bază şi reprezintă un procent de 33,3% din această pensie minimă. 

Pensia de stat se modifică în funcţie de modificările pensiei minime de bază.

De pensia de invaliditate beneficiază persoanele care sunt încadrate într-o categorie de incapacitate totală sau parţială de muncă, care au plătit contribuţii la sistemul public pentru o perioadă de cel puţin 3 luni, dacă au vârsta mai mică de 20 de ani; au plătit contribuţii la sistemul de pensii pentru cel puţin 1/4 din numărul anilor de vechime în muncă, dacă au vârsta mai mică de 30 de ani, au plătit contribuţii la sistemul de pensii pentru cel puţin 1/3 din numărul anilor de vechime în muncă, pentru persoanele cu vârsta peste 30 de ani. Pensia de invaliditate este plătită şi unei persoane care şi-a stabilit domiciliul în alt stat, dacă şi-a desfăşurat activitatea în Slovenia, în baza unui acord reciproc între ţări. 

Alocaţia pentru îngrijire permanentă este acordată persoanelor cu drept de rezidenţă permanentă în Slovenia care au nevoie de supraveghere şi îngrijire permanentă asigurate de o altă persoană.

Cuantumul pensiei de invaliditate este calculat ca procent din pensia minimă de bază, corespunzătoare cu perioada de plată a asigurărilor.

Dacă persoana asigurată are plătite contribuţiile de asigurări pentru cel puţin 15 ani înainte de anul 2000, pensia lunară este în cuantum egal cu 35% (pentru bărbaţi) sau 40% (pentru femei) din nivelul mediu al veniturilor realizate, la care se adaugă 2% din nivelul mediu al veniturilor realizate pentru fiecare an suplimentar celor 15 ani lucraţi până în anul 2000 (în cazul femeilor, 3% pentru fiecare an suplimentar) până la limita maximă de 20 de ani şi 1,5% din nivelul mediu al veniturilor realizate pentru fiecare an suplimentar de plată a contribuţiilor de după anul 2000. 

Dacă persoana asigurată are cel puţin 15 ani de plată a contribuţiilor începând cu anul 2000, pensia lunară este în cuantum de 35% (pentru bărbaţi) şi 38% (pentru femei) din nivelul mediu al veniturilor realizate. La acest cuantum se adaugă o sumă reprezentând 1,5% din nivelul mediu al veniturilor realizate pentru fiecare an suplimentar de plată a contribuţiilor. 

Perioada de plată a asigurărilor luată în calcul pentru cuantumul pensiei include 2/3 din perioada dintre vârsta la care a fost dobândită invaliditatea şi vârsta de 58 de ani şi 1/2 din perioada dintre vârsta de 58 de ani şi 63 de ani pentru bărbaţi şi 61 de ani pentru femei. 

Pensia minimă lunară pentru invaliditate dobândită înainte de împlinirea vârstei de 63 de ani pentru bărbaţi şi 61 de ani pentru femei este în procent de 45% pentru bărbaţi şi 48% pentru femei din pensia minimă de bază. Dacă invaliditatea este dobândită după această vârstă, cunatumul pensiei minime de invaliditate este egal pentru toţi asiguraţii, reprezentând 35% din pensia minimă de bază. Valoarea pensiei maxime variază în funcţie de perioada totală de plată a asigurărilor, putând ajunge la de 4 ori nivelul pensiei minime de bază.

În caz de invaliditate parţială, cuantumul pensiei variază de la 12,5% până la valoarea de 50% din nivelul pensiei pentru invaliditate acordată conform numărului de ore lucrate pe zi. Pensia parţială poate creşte cu un procent cuprins între 40% şi 80% din pensia pentru invaliditate a unei persoane asigurate.

Alocaţia pentru îngrijire permanentă este în procent de 100%, 70% sau 50% din drepturile suplimentare de bază, în funcţie de gradul de invaliditate. Se poate acorda şi o pensie suplimentară, persoanelor invalide cu venituri mici, asemănător situaţiei pensiilor suplimentare pentru limită de vârstă care se acordă persoanelor cu venituri sub un anumit nivel.

Pensia de urmaş este acordată persoanelor văduve sub 53 de ani, copiilor sub 15 ani (26 de ani dacă îşi continuă studiile), mamei peste 54 ani şi 6 luni (vârstă valabilă pentru anul 2008) sau care este încadrată într-o categorie de invaliditate, tatălui peste 58 de ani sau încadrat într-o categorie de invaliditate, nepoţilor dependenţi, fraţilor sau surorilor care la data decesului se aflau în întreţinere. Anterior decesului, persoana decedată trebuie să fi plătit contribuţii la sistemul public de pensii pentru o perioadă de cel puţin 5 ani, să fi primit sau să fi îndeplinit condiţiile necesare pentru a beneficia de pensie pentru limită de vârstă sau de invaliditate.

Pe bază de acord reciproc, pensia de urmaş se plăteşte şi persoanelor care şi-au stabilit domiciliul în străinătate.

Nivelul pensiei de urmaş pentru o persoană reprezintă un procent de 70% din valoarea pensiei pe care o primea persoana care întreţinea familia anterior decesului, pentru două persoane se acordă un procent de 80%, pentru 3 persoane un procent de 90%, iar pentru 4 sau mai multe persoane aflate în întreţinerea persoanei anterior decesului cuantumul este de 100% din pensia pe care o primea aceasta.

Pensia nu se mai acordă dacă soţul supravieţuitor se căsătoreşte înainte de vârsta de 58 de ani (dacă este bărbat) sau de 55 de ani şi 4 luni (la nivelul anului 2006) dacă este femeie, cu excepţia cazului în care aceştia sunt încadraţi în categoria persoanelor lipsite de capacitate totală de muncă.

Pensia suplimentară pentru copii este acordată dacă nivelul mediu al venitului/membru de familie este mai mic decât venitul minim stabilit de Guvern/membru de familie.

Ajutorul de deces este acordat membrilor de familie ai persoanei decedate şi poate fi în cuantum de 25% din salariul mediu lunar la nivel naţional, în funcţie de veniturile medii realizate în anul anterior decesului. 

Salariul mediu la nivel naţional este stabilit pe baza salariilor realizate între lunile ianuarie şi septembrie din ultimul an calendaristic anterior decesului.    

23. Spania

Regimul juridic

- Legea privind securitatea socială (1994), cu modificările ulterioare;
- Decretul Regal 1/94 din 20.06.1994 prin care se adoptă textul amendat al Legii generale privind securitatea socială;
- Decretul Regal 1647/1997 din 31.10.1997;
- Legea nr. 9/2005 privind unele tipuri de pensii din sistemul securităţii sociale (BOE nr. 135/2005);
- Legea nr. 14/2005 cu privire la vârsta de pensionare;
- Legea nr. 11/2006 privind adaptarea legislaţiei spaniole la directivele europene referitoare la fondurile de pensii (BOE nr. 117/2006);
- Decretul Regal 1400/2007 cu privire la norme referitoare la titularii pensiilor din sistemul securităţii sociale (BOE nr. 261/2007).
Surse de finanţare

Persoana asigurată contribuie cu 4,7% din venitul brut, fondurile fiind utilizate şi în caz de boală, maternitate şi accidente de muncă.

Contribuţia nu este percepută dacă veniturile se situează sub o anumită valoare.

Angajatorul contribuie la fondul de pensii cu 23,6% din fondul brut de salarii, contribuţia fiind utilizată şi pentru cazuri de boală, maternitate, accidente de muncă.

Tipuri de pensii, condiţii şi modalităţi de acordare

Se acordă pensie angajaţilor din industrie, comerţ şi servicii. Persoanele asigurate care nu mai lucrează, pot semna convenţii speciale cu scopul de a fi în continuare asigurate.

Pentru angajaţii din sectorul public, forţele armate, lucrătorii autonomi, agricultori, fermieri, colaboratori domestici şi mineri există reglementări speciale.

Pensia pentru limită de vârstă se acordă la 65 de ani, cu 15 ani de contribuţii, din care 2 ani în ultimii 15 ani de muncă. Vârsta de pensionare se poate reduce la 64 de ani, dacă prin aceasta se eliberează un loc pentru un şomer. Vârsta de pensionare scade pentru munci grele, periculoase sau cu riscuri pentru sănătate.

După pensionare, persoana se poate angaja cu timp redus de lucru.

Vârsta de pensionare se reduce în cazul persoanelor cu handicap cu o capacitate de muncă redusă la 65% sau mai puţin. Vârsta de pensioanre se reduce cu o perioadă echivalentă cu 0,25% din totalul perioadei de contribuţie a asiguratului, anterioară constatării dizabilităţii – valoarea este de 0,5%, dacă persoana cu handicap are nevoie de îngrijire permanentă.
Pensia lunară pentru limită de vârstă reprezintă 50% din veniturile asigurate în ultimele 180 de luni şi se aplică un algoritm de calcul care ţine cont de perioadele lucrate între 16 şi 25 de ani, respectiv peste 25 de ani.

Pensia minimă lunară pentru limită de vârstă este cu peste 100 de euro mai mare în cazul pensionarului care are o soţie în întreţinere.
Pensionarea anticipată se face la 61 de ani, cu 30 de ani de contribuţii. Persoana asigurată trebuie să fie şomer şi înregistrată ca persoană care caută de lucru, cel puţin cu 6 luni înainte de a solicita pensionarea.

Cuantumul pensiei este redus.

Pensia parţială se acordă la 60 de ani, cu 15 ani de contribuţii, din care 2 în ultimii 15 ani de muncă. Timpul de muncă este redus între 25 şi 85% din timpul normal de lucru.

Orele de diferenţă până la timpul normal de lucru trebuie să fie acoperite de un şomer, atunci când asiguratul se pensionează înainte de 65 de ani.

Pensia se poate plăti în străinătate, în baza unei convenţii de reciprocitate.

Pensia parţială reprezintă o pensie redusă, valoarea minimă are la bază pensia minimă la împlinirea vârstei de 65 de ani şi este calculată proporţional cu reducerea timpului de lucru.

Pensia de invaliditate se acordă pentru pierderea capacităţii de muncă. Dacă persoana este mai tânără de 26 de ani, asiguratul trebuie să fi contribuit timp de 50% din perioada între 16 ani şi instalarea handicapului. Peste această vârstă, contribuţia asiguratorie este echivalentă cu 25% din contribuţia pentru perioada dintre 20 ani şi instalarea invalidităţii, cu cel puţin 5 ani de contribuţii, inclusiv 20% din contribuţii plătite în ultimii 10 ani. Persoana în cauză nu trebuie să fi îndeplinit condiţiile pentru pensia de limită de vârstă.

Pensia de invaliditate pentru pierderea totală a capacităţii de muncă – pentru orice tip de muncă – este egală cu 100% din baza lunară de venituri ale asiguratului.

Pensia pentru invaliditate permanentă parţială se acordă pentru o pierdere a capacităţii de muncă de cel puţin 33%,fiind în cuantum de echivalentul a 24 de luni de venit al asiguratului în luna precedentă instalării dizabilităţii.

Pensia de urmaş se acordă atunci când decedatul a avut 500 de zile de contribuţii în ultimii 5 ani, era deja pensionar la data decesului sau avea cel puţin 15 ani de contribuţii la data decesului.

Pot beneficia de acest tip de pensie: soţul supravieţuitor, copiii minori – până la 22 de ani dacă sunt şomeri, 24 de ani pentru orfani de ambii părinţi, sau dacă câştigă mai puţin de 75% din salariul minim şi fără limită de vârstă dacă acel copil este handicapat – şi, în ordinea priorităţii, nepoţii, fraţii sau surorile minori, fără limită de vârstă dacă sunt handicapaţi, părinţi, bunici, fraţi şi surori în vârstă de peste 45 ani.
Pensia de urmaş reprezintă 52% din veniturile de bază ale decedatului – dacă decedatul era deja pensionar – şi 70% dacă decedatul avea copii în întreţinere şi venitul este inferior nivelului stabilit la nivel guvernamental.

Baza lunară pentru calcul este egală cu venitul decedatului în cele mai bune 24 de luni din ultimii 15 ani dinaintea decesului, împărţit la 28.

Plata pensiei încetează când soţul supravieţuitor se recăsătoreşte, cu excepţia unor condiţii de venit, vârstă şi dizabilitate, situaţie în care se poate încasa pensie parţială sau integrală.

Dacă soţia supravieţuitoare divorţase deja, acesteia i se acordă o pensie redusă, calculată în funcţie de perioada de convieţuire cu persoana care a decedat.

Fiecare orfan primeşte 20% din venitul lunar de bază al decedatului. Baza lunară reprezintă venitul decedatului în cele mai favorabile 24 luni din ultimii 15 ani înainte de deces, împărţit la 28.

Pensia totală pentru urmaşi nu trebuie să depăşească 100% din venitul decedatului, în caz contrar, se achită integral pensia pentru soţul supravieţuitor şi se reduce corespunzător pensia pentru copiii orfani.

Dacă suma pentru soţul supravieţuitor şi pentru urmaşi nu depăşeşte în total 100% din venitul de bază al decedatului, se poate plăti pensie şi altor supravieţuitori, în funcţie de ordinea de prioritate. Pensia acestora poate ajunge la 20% din venitul decedatului şi poate fi mărită cu pensia pentru văduvă, în absenţa soţiei supravieţuitoare sau a copiilor.

Venitul lunar de bază este egal cu venitul decedatului în cele mai bune 24 de luni din ultimii 15 ani, împărţit la 28.

Pentru invaliditate permanentă pentru orice tip de muncă, în urma unui accident de muncă, cu reducerea cu 100% a capacităţii de muncă, pensia lunară este de 100% din venitul asiguratului. 

Suplimentul pentru îngrijire permanentă este de 50% din pensie.

Pentru incapacitatea permanentă de muncă în activitatea desfăşurată anterior, pensia este de 55% din venitul asiguratului şi creşte la 75% dacă asiguratul are peste 55 de ani.

Pentru invaliditate permanentă parţială – de cel puţin 33% în cadrul activităţii curente – se acordă echivalentul a 24 de luni din venitul pe ultima lună înainte de instalarea incapacităţii de muncă.

Pensia de supravieţuitor al unei persoane decedate într-un accident de muncă este de 52% din venitul de bază al decedatului – după caz, din pensia acestuia –, 70% dacă sunt copii în întreţinere şi venitul este sub o valoare stabilită de guvern.

Pensia încetează dacă soţul supravieţuitor se recăsătoreşte, cu excepţia unor condiţii legate de vârstă sau handicap, în aceste cazuri, acordându-se fie pensie parţială, fie integrală.

Dacă pensia soţului supravieţuitor şi a orfanilor nu depăşeşte împreună 100% din venitul decedatului, se poate acorda pensie şi altor supravieţuitori, în funcţie de prioritate. Valoarea este de 20% din venitul decedatului.

Pensiile din sistemul securităţii sociale pot fi completate prin sisteme individuale sau colective de economisire. Nu există însă obligaţia de a subscrie la un sistem complementar. Sistemul complementar poate fi finanţat prin cotizaţii voluntare. Pot fi şi convenţii colective, după modelul asigurărilor private sau a fondurilor de pensii.
24. Suedia
Regimul juridic
- Legea referitoare la asigurarea socială generală (1962);
- Legea referitoare la suplimentul pensiei (1969);
- Legea referitoare la pensia pentru limită de vârstă în funcţie de venit (1998);
- Legea referitoare la pensia garantată (1998);
- Legea pentru alocaţia de asistenţă externă (1993);
- Legea pentru alocaţia de handicap şi pentru îngrijirea copilului cu handicap (1998);
 - Legea referitoare la pensia pentru supravieţuitor (2000).
Sistemul public de pensii suedez este universal şi obligatoriu pentru orice persoană rezidentă şi/sau care lucrează în Suedia. Sistemul de pensii se compune din: pensia de bază finanţată din contribuţiile sociale; pensia complementară bazată pe principiul capitalizării şi pensia garantată, finanţată prin impozite, de care beneficiază persoanele cu pensii mici sau fără pensie.
Tipuri de pensii

Pensia de bază se poate acorda cel mai devreme la vârsta de 61 ani, în totalitate sau parţial (25%, 50%, 75% sau 100%). Vârsta de pensionare este flexibilă între 61-67 ani. Regimul nu prevede vârsta limită de pensionare. 

Nivelul pensiei este stabilit, ţinându-se cont de venitul obţinut pe întreaga perioadă a vieţii active, de durata medie a speranţei de viaţă prevăzută pentru grupa de vârstă şi de conjunctura economică. Un venit inferior anual (sub 17.047 SEK) nu permite acordarea pensiei, iar pensia garantată se acordă în anumite condiţii. Veniturile acordate în caz de boală, maternitate, şomaj, studii, serviciu activ obligatoriu, educarea copiilor sunt luate în considerare pentru calculul pensiei. Suma este indexată anual. 

În fiecare an, 86% din contribuţii se utilizează pentru plata pensiei de bază şi 14% pentru pensia finanţată prin capitalizare.
Pensia garantată se acordă persoanelor cu venituri scăzute sau care nu au avut loc de muncă. În funcţie de resurse, se pot acorda şi suplimente pentru locuinţe. Pensia garantată se acordă la vârsta de 65 de ani, cu condiţia ca persoana să fi avut rezidenţă în Suedia minimum 3 ani. Pentru a primi o pensie garantată completă sunt necesari 40 de ani rezidenţă în Suedia. Nivelul ei anual este de 2,13 ori nivelul de bază (1,9 ori nivelul de bază pentru o persoană căsătorită). Pentru fiecare an minus din cei 40 de ani necesari, se reduce cu 1/40-a parte. După anul 2001, când s-a introdus un nou sistem de pensii, coexistă sistemul vechi (ATP) şi cel nou.
Pensia de urmaş se acordă sub forma unei "pensii de adaptare". Această  pensie se compune din: o pensie de adaptare garantată, finanţată din impozite, pentru rezidenţii care nu beneficiază de nicio pensie determinată de venit, şi dintr-o pensie de adaptare determinată în funcţie de veniturile obţinute din contribuţiile sociale ale lucrătorilor. Ea se acordă în condiţiile în care persoana decedată a avut rezidenţă şi a cotizat în Suedia cel puţin 3 ani. Persoanele care pot solicita această pensie sunt: soţul supravieţuitor (căsătorit, divorţat dar nerecăsătorit, cel care a avut copii împreună cu defunctul sau cel care a coabitat cu defunctul cel puţin 5 ani înainte de deces), copiii sub 18 ani. Soţul supravieţuitor are dreptul la pensie dacă are vârsta de cel puţin 65 ani. Pensia va fi egală cu 55% din pensia de vârstă pe care a avut-o asiguratul decedat.

Pensia se acordă timp de 12 luni şi se prelungeşte dacă soţul are în întreţinere copii minori. Pensia se suprimă în caz de căsătorie sau recăsătorie. Dacă defunctul nu a acumulat 40 de ani de rezidenţă în Suedia, nivelul pensiei scade pentru fiecare an lipsă (cu 1/40-a parte).
Pensia specială de supravieţuitor se acordă în condiţiile în care supravieţuitorul are o capacitate de muncă redusă cu 50% şi nu beneficiază nici de pensie naţională de bază, nici de pensie complementară. Această pensie poate fi acordată fie completă, fie redusă la jumătate sau la o treime. Ea se calculează asemănător pensiei tranzitorii.
Pensia pentru orfani se acordă atunci când a decedat unul sau ambii părinţi. Nivelul pensiei totale primite de un copil sub 12 ani este de 35% din pensia primită de defunct. Dacă există doi sau mai mulţi copii sub 12 ani, se acordă un supliment de 25% din pensia personală a defunctului. Pensia totală va fi împărţită în mod egal copiilor. Copilul orfan, cu vârstă de peste 12 ani şi cel mult 18 ani, primeşte o pensie egală cu 30% din pensia defunctului, cu un supliment de 20%, de la al doilea copil. Dacă acesta urmează o şcoală, pensia se acordă până la vârsta de 20 ani. Totalul pensiilor se va împărţi în mod egal între toţi copiii.

Un orfan rezident în Suedia, care nu beneficiază de pensie pentru orfan, are dreptul la o alocaţie pentru supravieţuitor. Nivelul ei poate fi de 40% din nivelul de bază (1343 SEK în anul 2007).

În Suedia nu se acordă pensie de invaliditate, ci alte forme de prestaţii, în funcţie de venit, finanţate din impozite (indemnizaţii zilnice).

25. Ungaria
Etapa pre-reformei: punctul de plecare (perioada 1989 - 1997):

Populaţia din Ungaria este considerată ca fiind cea mai îmbătrânită dintre populaţiile ţărilor în tranziţie. În 1995 raportul de dependenţă înregistra valoarea de 1,33 (calculată ca raport între populaţia pensionară şi populaţia activă), raportul de susţinere demografică (populaţia pensionară raportată la total populaţie activă) a fost de 1,64, iar pensia medie era de 66% din salariul mediu. Cheltuielile bugetare destinate pensiilor reprezentau 10,7% din PIB,  iar deficitul sistemului de securitate socială (care acoperea, de altfel, şi cheltuielile cu îngrijirea sănătăţii) era de aproximativ 2% din PIB
. 
Etapa reformei  ( începând din anul 1998):

Un pachet de reforme majore şi-a produs efectele începând de la 1 ianuarie  1998, prin introducerea schemei de pensii multipilon
, care a modificat schema publică de pensii şi a introdus o schemă capitalizată obligatorie pentru toate persoanele care au început să lucreze începând cu 30 iunie 1998, fiind opţională pentru cei cuprinşi în schemele ocupaţionale anterior acestei date. Cu toate acestea, anumite măsuri instituite de reformele introduse nu au acoperit toate categoriile de lucrători, agricultorii, de exemplu, nefiind incluşi în sistemul obligatoriu de asigurări de pensii. Uniunea Europeană a apreciat, la momentul introducerii pachetului de reforme, că introducerea, în 2013, a ratelor de creştere liniare în cadrul formulei de pensie va impulsiona acordarea stimulentelor pentru prelungirea vieţii active. 

Principalele măsuri au vizat, în principal, creşterea vârstei de pensionare, restrângerea gamei criteriilor de eligibilitate şi reducerea ratei contribuţiilor. Cele mai ample dezbateri au fost centrate pe introducerea celui de-al doilea pilon obligatoriu şi pe crearea mediului necesar dezvoltării celui de-al treilea pilon. S-a decis că sistemul ungar de pensii trebuie să fie creat pe mai mulţi piloni, iar accentul să cadă pe cel de-al doilea. 
Pilonul vechi, clasic, deşi diminuat şi modernizat, păstrează principalele sale caracteristici, cu următoarele modificări:

- vârsta de pensionare de 62 de ani, aceeaşi indiferent de genul subiectului; aceasta va creşte treptat (de le 55 de ani pentru femei, respectiv 60 de ani pentru bărbaţi) până în anul 2009; în 2008, vârsta de pensionare este 62 ani pentru bărbaţi şi 61 de ani pentru femei.
- modificarea sistemului de referinţă pentru indexările periodice (s-a renunţat la ideea indexării pensiei doar în funcţie de dinamica salariului mediu net şi s-a trecut la o indexare în funcţie de modificările salariului mediu net pe economie şi de creşterea indicelui preţurilor bunurilor de consum, în proporţii egale), anul limită fiind 2001;

Aceste modificări în sistemul PAYG au creat oportunităţi financiare pentru introducerea pilonului pe bază de fonduri de acumulare, ideea de bază a reformei. Crearea şi dezvoltarea pilonului secundar a permis coexistenţa cu fondurile mutuale terţiare din cadrul sistemului actual de pensii. 

Sistemul maghiar de pensii este unul tridimensional, la care alegerea pentru un fond sau altul este individuală. Cu toate acestea, angajaţilor cu vârstă înaintată li s-a recomandat “rămânerea” în sistemul PAYG, iar nou angajaţilor pe piaţa muncii, participarea obligatorie la noul sistem.

În ceea ce priveşte contribuţiile, acestea au scăzut de la 31% la 23% pentru primul pilon, diferenţa de 8 puncte procentuale direcţionându-se către pilonul secundar. 
Începând de la 1 ianuarie 2006 Ungaria a introdus în sistemele de pensii şi cel de-al patrulea pilon, denumit Contul de pensii pentru preeconomisire, din dorinţa guvernului de a promova economisirea pe termen lung pe bursă. Acest pilon permite persoanelor să cotizeze la fonduri care investesc exlusiv în acţiuni de pe piaţa ungară.
Cadru legislativ:

Legea LXXXI /1997 cu privire la pensii şi asigurări de pensii (primul corolar);
Legea nr. CVI din 2006 pentru modificarea Legii LXXX din 1997 privind pensiile din sistemul social de securitate – în vigoare de la 1 ianuarie 2007;
Legea LXXX privind persoanele care beneficiază de sistemul de securitate socială şi pensii şi asigurarea acestor servicii (adoptată la 15 iulie 1997);
Legea LXXXI privind asigurările sociale de pensii (1997).

Principii:

Primul pilon: pensia de stat obligatorie, controlată şi finanţată pe principiul PAYG


Metoda de calcul a pensiilor


Primul pilon: valoarea pensiei depinde de perioada de plată a contribuţiilor şi se calculează ca procent din valoarea medie lunară a venitului brut obţinut începând cu anul 1988.

· 53% pentru 20 de ani de stagiu de cotizare;
· 2% în plus pentru fiecare dintre anii de asigurare între 21 şi 25 ani;

· 1% în plus pentru fiecare dintre anii de asigurare între 26 şi 36 ani;

· 0,5% în plus pentru fiecare dintre anii de asigurare între 36 şi 40 ani;

· 1,5% în plus pentru fiecare dintre anii de asigurare peste 40 ani

Condiţii:
Pensia parţială: minimum 15 ani stagiu de cotizare în sistemul public şi vârsta de 62 de ani.
Pensie anticipată: 60 de ani pentru bărbaţi sau 57 ani pentru femei, 38 de ani de cotizare; este posibilă şi pensionarea anticipată în cazul în care este îndeplinită condiţia ca persoana în cauză să fi cotizat cel puţin 33 de ani, dar cuantumul pensiei este redus.

Este permisă ieşirea la pensie după depăşirea vârstei de 62 de ani. 
Vârsta standard de pensionare pentru limită de vârstă: 62 de ani şi o perioadă de cel puţin 20 de ani de plată a contribuţiilor.

Tipuri de pensii

Pensia de urmaş
 este garantată persoanelor care s-au aflat în întreţinerea unei persoane decedate, după cum urmează:
Pensia pentru soţul supravieţuitor se acordă soţului supravieţuitor, divorţat, sau partenerului cu care defunctul a coabitat.
Criterii de eligibilitate: 

Înainte de decesul persoanei care susţinea familia, soţul supravieţuitor trebuie să îndeplinească una din cele două condiţii impuse pentru a beneficia de acest tip de pensie:

· să fi locuit la acelaşi domiciliu, pentru o perioadă de minimum 1 an fără întrerupere şi să aibă copii sau
· să fi locuit la acelaşi domiciliu cel puţin 10 ani fără întrerupere, iar persoana care anterior decesului avea familia în întreţinere să fi avut stagiul complet de muncă necesar acordării pensiei pentru limită de vârstă,   pensiei pentru invaliditate sau deja să beneficieze de un asemenea tip de pensie.

Dreptul la pensie de urmaş încetează în momentul în care soţul supravieţuitor se recăsătoreşte înainte de împlinirea vârstei sale de pensionare pentru limită de vârstă. 

Cuantumul acestei pensii este 20% din pensia la care ar fi avut dreptul persoana care întreţinea familia sau pe care o primea înainte de deces.    
Pensia pentru copilul orfan se acordă copilului orfan al cărui părinte, înainte de deces, acumulase anii de vechime în muncă  necesari pentru a beneficia de pensia pentru limită de vârstă sau pentru invaliditate sau care beneficia deja de un astfel de tip de pensie. Acest tip de pensie se acordă până când copilul împlineşte vârsta de 16 ani, respectiv 25 de ani dacă urmează cursurile la zi ale unei instituţii de învâţământ şi indiferent dacă părintele supravieţuitor se recăsătoreşte sau copilul orfan este adoptat. 

Cuantumul pensiei pentru fiecare copil este în procent de 30% din pensia  pentru limită de vârstă sau de invaliditate datorată unui accident de muncă, la care are dreptul sau ar fi avut dreptul părintele care întreţinea familia, la momentul decesului. 
În cazul în care copilul a rămas orfan de ambii părinţi sau dacă unul dintre părinţii supravieţuitori este cu disabilităţi, precum şi în cazul în care este abandonat de către soţul supravieţuitor, copilul orfan beneficiază de un cuantum de 60% din pensia părintelui decedat.

Pensia parentală se acordă părintelui al cărui copil a decedat după împlinirea vechimii în muncă necesară acordării pensiei pentru limită de vârstă sau de invaliditate, sau care beneficia deja de un astfel de tip de pensie, în cazul în care părintele supravieţuitor era deja invalid la data decesului copilului său sau împlinise vârsta de 65 de ani şi se afla în îngrijirea copilului de minimum 1 an înainte de decesul acestuia.  
Cuantumul pensiei parentale este egal cu cuantumul pensiei soţului supravieţuitor al decedatului. Dacă sunt eligibile mai multe persoane pentru a beneficia de pensia parentală, cuantumul ei se împarte între acestea, în mod egal.  
Pensia acordată urmaşilor aflaţi în întreţinerea unei persoane decedate în urma unui accident de muncă este garantată. Ei au dreptul să primească temporar o pensie al cărui cuantum este egal cu cuantumul pensiei pentru soţul supravieţuitor, iar după expirarea acestei perioade beneficiază de pensia acordată pentru soţul supravieţuitor, pensia parentală sau pensia pentru copil orfan, în funcţie de situaţia în care se încadrează.
În sistemul de pensii din Ungaria, nu se acordă pensii suplimentare de stat. Singurele pensii suplimentare pot fi alocate prin sistemele private de pensii, care sunt individuale şi opţionale.  
Pensia de invaliditate este acordată persoanelor care:

- au pierdut cel puţin 67% din capacitatea de muncă, proporţional cu gradul de invaliditate fizică sau psihică şi indiferent de progresul pe care l-au făcut din punct de vedere al sănătăţii într-o perioadă de 1 an;

- îndeplinesc condiţia privind perioada stagiului de cotizare;
- au un venit semnificativ mai mic decât cel pe care îl primeau înainte să dobândească invaliditatea.

Perioada obligatorie de plată a contribuţiilor în raport cu vârsta, pentru ca o persoană să beneficieze de pensia pentru invaliditate este:

· 2 ani stagiu de cotizare înainte de împlinirea vârstei de 22 de ani;

· 4 ani pentru o vârstă cuprinsă între 22 şi 24 de ani;

· 6 ani pentru o vârstă cuprinsă între 25 şi 29 de ani;

· 8 ani pentru o vârstă cuprinsă între 30 şi 34 de ani;
· 10 ani pentru o vârstă cuprinsă între 35 şi 44 de ani;

· 15 ani pentru o vârstă cuprinsă între 45 şi 54 de ani;

           - 20 ani pentru vârstă mai mare de 55 de ani (sau 16 ani perioadă de cotizare pentru activitatea exercitată într-o profesie care permite pensionarea anticipată). 

Cuantumul pensiei de invaliditate depinde de vârsta persoanei în cauză, de diferenţa dintre stagiul complet de cotizare şi stagiul de cotizare realizat până la data încadrării într-un grad de invaliditate, precum şi de gradul de invaliditate şi nivelul venitului mediu lunar. La acordarea pensiei se iau în calcul şi anii de studii universitare.
În funcţie de gradul de invaliditate, în clasa III de invaliditate se încadrează persoanele invalide care nu au incapacitate totală de muncă, în clasa a II de invaliditate sunt încadrate persoanele care au incapacitate totală de muncă, dar nu au nevoie de o altă persoană care să îi aibă în îngrijire, iar în clasa I de invaliditate sunt încadrate persoanele care au incapacitate totală de muncă şi au nevoie de o altă persoană care să îi îngrijească.  
Cuantumul pensiei este proporţional cu ultimul salariu. Acesta nu poate fi, însă, mai mic de 33%, 38% şi 43% din venitul mediu lunar acordat pentru  clasa a III-a, a II-a, respectiv clasa I de invaliditate. 
Cuantumul pensiei unei persoane încadrate în clasa III de invaliditate, cu un stagiu de cotizare de minimum 25 de ani, trebuie să fie egal cu cuantumul pensiei acordate pentru limită de vârstă. 

Cuantumul pensiei pentru o persoană încadrată în clasa II de invaliditate este mai mare cu 5 %, iar pentru o persoană încadrată în clasa I de invaliditate este mai mare cu 10% decât cuantumul pensiei acordate unei persoane încadrată în            clasa a III-a de invaliditate. 

După împlinirea vârstei necesare pensionării pentru limită de vârstă, pensia de invaliditate se recalculează conform condiţiilor de pensionare stabilite pentru  persoanele care se încadrează în clasa a III-a de invaliditate.   
Pensia pentru invaliditate datorată accidentelor de muncă  este reglementată de Legea LXXXI din 1997, titlul 2 art. 32-43. Beneficiază de această pensie persoanele care au suferit accidente de muncă sau un accident de muncă în urma căruia şi-au pierdut mai mult de 67% din capacitatea de muncă şi care nu desfăşoară o activitate reglementată de lege sau ale căror venituri sunt substanţial mai mici decât venitul pe care îl primea anterior dobândirii invalidităţii; este eligibilă să primească pensie asimilată celei pentru accidente de muncă orice persoană care a pierdut 50% din capacitatea de muncă datorat silicozei şi care nu desfăşoară o activitate prevăzută de lege. 
Cuantumul pensiei depinde de gradul de invaliditate (clasa III, II sau I astfel cum au fost anterior descrise), de perioada de plată a contribuţiilor şi de venitul mediu lunar. Astfel persoanele în cauză vor primi 60% (clasa III de invaliditate), 65% (clasa II de invaliditate) sau 70% (clasa I de invaliditate) din venitul mediu lunar, corespunzător gradului de invaliditate. 

Pensia pentru invaliditate datorată accidentelor de muncă creşte cu 1% din venitul mediu lunar pentru fiecare an de vechime în muncă acumulată, dar nu poate depăşi salariul mediu.  
De asemenea, pensia de invaliditate se indexează în fiecare an, până la data de 1 ianuarie 2009, astfel cum prevede art. 29 al Legii LXXXI/1997.
Schemele de pensionare anticipată 

În Ungaria există trei moduri principale de pensionare anticipată:

1. Pentru lucrătorii care desfăşoară activităţi profesionale care presupun un efort fizic considerabil sau care desfăşoară activităţi considerate cu grad de risc sau  periculoase pentru sănătate. Femeile şi bărbaţii care au desfăşurat astfel de activităţi pentru cel puţin 8, respectiv 10 ani, beneficiază de dreptul de pensionare anticipată cu doi ani mai devreme faţă de vârsta de pensionare pentru limită de vârstă.   

2. Persoanele care au cel puţin 33 de ani de cotizare, beneficiază de dreptul la pensie anticipată cu 5 ani mai devreme, în cazul femeilor, şi 2 ani în cazul bărbaţilor, faţă de vârsta de pensionare pentru limită de vârstă. Începând cu anul 2009, ambele genuri beneficiază de dreptul la pensie anticipată cu 3 ani mai devreme faţă de vârsta legală de pensionare. Cuantumul pensiei anticipate se diminuează în cazul în care perioada de plată a contribuţiilor este mai mică de 38 de ani.

3. Orice persoană care are cel puţin 33 de ani stagiu de cotizare beneficiază de pensie anticipată cu 5 ani mai devreme faţă de vârsta legală de pensionare, dacă angajatorul său plăteşte, în avans şi într-o singură tranşă, întreaga contribuţie la pensie a angajatului pentru 5 ani, către Fondul de asigurări de pensii. La rândul său, Fondul de asigurări de pensii plăteşte din sumele încasate în avans, pensia lunară a persoanei în cauză. 

Cuantumul pensiei pentru limită de vârstă depinde de vechimea în muncă şi de nivelul venitului mediu lunar, după următoarea grilă:

	Perioadă de plată a contribuţiilor
	Procentul din venitul mediu lunar:

	20
	53

	25
	63

	30
	68

	35
	73

	40
	80


Pentru fiecare an de vechime în plus, se acordă un procent de 1,5% din venitul mediu lunar. 
De la 1 ianuarie 2009, criteriile de eligibilitate pentru acordarea unei pensii pentru limită de vârstă sunt:

· 62 ani, cu cel puţin 20 de ani de cotizare;

· 59 ani şi  40 de ani de cotizare.

De la 1 ianuarie 2013, se aplică următoarea ecuaţie cu două variabile: stagiu de cotizare, procent din venitul mediu lunar: 

	Perioadă de cotizare
	Procentul din venitul mediu lunar:

	20
	33

	25
	41,25

	30
	49,50

	35
	57,75

	40
	80


La aceste valori se adaugă un procent de 1,65% din venitul mediu lunar pentru fiecare an suplimentar vechime în muncă. 
Orice persoană care are cel puţin 38 de ani de plată a contribuţiilor şi după împlinirea vârstei de 62 de ani încă mai este în activitate pentru cel puţin 365 de zile calendaristice - şi căreia nu i s-a calculat cuantumul pensiei - are dreptul ca pensia să îi fie recalculată şi mărită. 

Indexarea anuală a cuantumului pensiilor după data de 31 decembrie 2012 se realizează conform cu titlul 2 al Legii LXXXI privind asigurările sociale de pensii din 1997. Art. 63 al legii menţionează că drepturile privind beneficiile asigurărilor de pensii, precum şi drepturile persoanelor supravieţuitoare, garantate după data de 31 decembrie 2012, vor fi indexate anual, cel mai târziu începând cu data de 1 ianuarie 2014.  

� Potrivit clasificării Băncii Mondiale, sistemele de pensii cuprind trei piloni: pilonul I – pensiile publice, de tip „pay as you go” (întrajutorare între generaţii), cu beneficii definite; pilonul II – pensiile administrate privat, cu contribuţii definite, obligatorii pentru persoanele cu o anumită vârstă; pilonul III – pensiile cu contribuţie voluntară, administrate privat, bazate pe conturi individuale.


� � HYPERLINK "http://www.ensib.ee/toetused/State_Pension_Insurance_Act.htm" ��http://www.ensib.ee/toetused/State_Pension_Insurance_Act.htm� 


� Valoarea factorului anual calculată pentru o persoană asigurată este reprezentată de raportul dintre totalul sumelor contribuţiilor individuale realizate în sistemul de asigurări de pensii şi suma medie a contribuţiilor plătite într-un an calendaristic.    


� Defence Forces Service Act (RT I 1994, 23, 384; 1995, 18, 240; 62, 1056; 1996, 25, 519; 49, 953; 1997, 95/96, 1575)


� Estonian SSR Farm Act (ENSV Teataja3 1989, 39, 611; RT I 1993, 72/73, 1021; 1994, 30, 465; 66, 1159)


� 54,43 EEK/lună – 1 aprilie 2007 – 31 martie 2008.


� http://www.welfare.ie/topics/legis/swlrpact_06.pdf


� Schema de pensii cu contribuţie naţională definită (CND PSR) a intrat în vigoare în 1996 şi se bazează pe principiul solidarităţii, în baza contribuţiilor făcute. Există credite de pensie pentru perioadele fără salariu sau pensii minine. Pensiile se indexează.


� Schema de pensii cu contribuţie financiară definită (CFD) a intrat în vigoare în 2001 şi se bazează pe redistribuirea contribuţiilor, în baza investiţiilor pe piaţa financiară de capital. Participarea este obligatorie începând cu 2034 şi opţională în perioada de tranziţie. La vârsta pensionării, se poate alege între anuitate pe viaţă, sau pensie cu CND şi plată în sistem de rate. 


� Schema de pensii facultative, valabilă din 1998, se bazează pe contribuţii opţionale din partea angajatorului sau a persoanei şi operează în baza investiţiilor pe piaţa financiară de capital. Vârsta minimă de pensionare în această schemă este de 55 ani, iar la pensionare este posibil să se primească o sumă forfetară sau să se continue participarea. 


� http://www.lm.gov.lv/?sadala=308


� Perioada planificată pentru calculul cuantumului pensiei pentru limită de vârstă (2006) 

� http://www.ssa.gov/policy/docs/progdesc/ssptw/2006-2007/europe/lithuania.pdf


� http://www.thepensionservice.gov.uk/pdf/np46/np46apr05.pdf


� La momentul actual, anii de vechime în muncă necesari pensionării sunt 44 pentru bărbaţi şi 39 pentru femei.


� http://www.opsi.gov.uk/acts/acts2007/en/ukpgaen_20070022_en.pdf


� Până la data aplicării legii mai exista şi o a patra categorie de pensii de stat, C. 


� Additional State Pension SS C & B Act 1992 44(1) SSA Act 1992 1 S C & B Act 1992, 44–46, 48 Categories of State Pension – the State Second Pension and the State Earnings-Related Pension Scheme (SERPS).


� Locuiesc în Anglia, Ţara Galilor sau Scoţia, sau au locuit cel puţin 10 ani dintr-o  perioadă de oricare 20 de ani consecutivi şi ulteriori împlinirii vârstei de 60 de ani.  


� Pentru a renunţa la plata contribuţiilor aferente pensiei suplimentare şi a se înscrie în cadrul sistemelor private de pensii, veniturile angajaţilor trebuie să fie anual de minim 13.000 lire sterline pentru sistemul pensiilor personale şi de minim 30.000 lire sterline în cazul pensiilor ocupaţionale. Lucrătorii independenţi nu beneficiază de acest tip de pensie, ca urmare a nivelului scăzut al contribuţiilor pe care aceştia le plătesc în baza Clasei 2


� http://ec.europa.eu/employment_social/missoc/2007/tables_part_8_en.pdf


� http://www.ssa.gov/policy/docs/progdesc/ssptw/2006-2007/europe/slovenia.pdf


� La nivelul anului 2007 în calcul se luau în considerare veniturile realizate în cei mai buni 17 ani consecutivi. 


� OECD Occasional papers Nr. 54, 2001


� Primul pilon, care se adresează celui mai mare grup de persoane, este sistemul public de pensii, al doilea este cel al pensiilor private obligatorii, al treilea (care se adresează celui mai restrâns grup de persoane) fiind cel al pensiilor private opţionale.


� � HYPERLINK "http://www.ose.be/files/conf1810/conf18hun.pdf" ��http://www.ose.be/files/conf1810/conf18hun.pdf�; 


  http://www.ose.be/files/Hungary%20-%20Report.doc;

